Drept civil. 
Persoanele 


BECIK ` 


2 

E 

N 

e4 

= 

GABRIEL BOROI > 

A 

Bd 7 
Ok sN 
x 

= 

Q 


DREPT CIVIL. PERSOANELE 


DREPT CIVIL. PERSOANELE 
Gabriel Boroi 


Copyright © 2001 Editura ALL BECK 


Toate drepturile rezervate Editurii ALL BECK 

Nici o parte din acest volum nu poate fi copiată 

fără permisiunea scrisă a Editurii ALL BECK 

Drepturile de distribuţie în străinătate aparţin în exclusivitate editurii. 

All rights reserved. 

The distribution of this book outside Romania, without the written permission 
of ALL BECK is strictly prohibited. 


Descrierea CIP a Bibliotecii Naţionale 
Boroi, Gabriel 

Drept civil. Persoanele/Gabriel Boroi - Bucureşti; Editura All Beck, 2001 
152 p., 24 cm. - (Curs universitar) 


ISBN 973-655-071-0 


347.15/.17 


Editura ALL BECK Bucureşti 
Str. Sergent Nuţu lon, nr. 2, sector 5 


Redactor: Dorel Pădurariu 


PRINTED IN ROMANIA 


Gabriel Boroi 


DREPT CIVIL. PERSOANELE 


— 


3. 


4. 


5. 


Colecția Curs universitar 


+ Drept internaţional. Introducere în dreptul internaţional public 


Raluca Miga-Beşteliu 


. Dreptul păcii. Tratat 


Dumitru Mazilu 
Drept civil. Drepturi reale. Obligaţii 
Paul Mircea Cosmovici 
Manual de criminologie 
Valerian Cioclei 
Drept penal. Partea generală 
Alexandru Boroi 


6. Teoria generală a dreptului 


7. 


9. 


10. 
11. 
12. 
13. 
14. 
15. 
16. 
17. 
18. 
19. 
20. 
21. 
22. 


23. 


Ghe. C. Mihai, Radu I. Motica 
Drept internațional public. Sinteze pentru examen 
Adrian Năstase, Cristian Jura, Bogdan Aurescu 
Dreptul familiei 
Al. Bacaci, Codruța Hageanu, Viorica Dumitrache 
Manual de drept internațional privat 
Ovidiu Ungureanu, Călina Jugastru 
Drept civil. Introducere 
Ovidiu Ungureanu 
Drept financiar 
Emil Bălan 
Tratat de dreptul faniliei 
Ion P Filipescu 
Curs de drept civil. Drepturi reale principale 
Eugen Chelaru 
Manual de contracte civile speciale 
Camelia Toader 
Drept civil. Partea generală 
Gabriel Boroi 
Drept civil. Teoria generală a obligaţiilor 
C-tin Stătescu, Corneliu Bârsan 
Drept comercial român 
St. D. Cărpenaru 
Drept internaţional contemporan 
Al. Bolintineanu, Adrian Năstase, Bogdan Aurescu 
Dreptul muncii: j 
Sanda Ghimpu, Al. Ţiclea 
Curs de drept comercial român 
Vasile Pătulea, Corneliu Turianu 
Drept roman 
Ştefan Cocoş 
Drept execuţional penal 
Petrache Zidaru 
Protecţia internaţională a drepturilor omului 
Corneliu-Liviu Popescu 


Cuprins 


Capitolul I. Persoana fizică ....................cceecccccc.. 
Secţiunea I. Consideraţii generale referitoare la persoana fizică . . 
1. Noţiunea de persoană fizică ....... PEE AE E ia 
2. Clasificarea persoanelor fizice .............. cc... 
3. Sediul materiei ...........cccee ee eeeeeeeeeeeeeeeeae 


Secţiunea a Il-a. Identificarea persoanei fizice ................. 


$1. Consideraţii generale referitoare la identificarea 


persoanei fizice ..... i cea ces ceea aa maree aa acetuia a aaa 
1. Noţiunea de identificare a persoanei fizice ................ 
2. Necesitatea identificării persoanei fizice .................. 


3. Enumerarea mijloacelor (atributelor) de identifcare 


a persoanei fizice ........usssusuecususesesscsersrserese 

4. Natura juridică a atributelor de identificare a persoanei fizice .. 
$2.:Numele e e adina asa ate aia fe are a a Due aa a oa co e Ta tace 
1. Noţiunea şi caracterele juridice ale numelui ............... 
1.1; Noțiunea ci ate ie ea aa ni i EN ea acea 

1.2. Caractere juridice .............c cec... 

2. Stabilirea (dobândirea) numelui de familie şi a prenumelui .... . 


2.1. Consideraţii introductive 


2.2. Stabilirea numelui de familie al copilului din căsătorie .... 


2.3. Stabilirea nurnelui de familie al copilului 


din afara căsătoriei ............c.ccccccccccccccc... 


2.4. Stabilirea nurnelui de familie al copilului născut 


din părinți necunoscuţi ........... coc... 
3. Modificarea numelui de familie ..............ccc cc... 
3.1. Precizări introductive «as se sate ai caca a a aceea ataca 


3.2. Modificarea nurnelui de farnilie determinată 


de schimbări în filiaţie .............. cc... 


3.3. Modificarea nurnelui de familie determinată 


de instituţia adopţiei ...............c cc... 


Drept civil. Persoanele 


3.4. Modificarea nurnelui de familie determinată 


de instituţia căsătoriei ............. cec... 37 
4. Schimbarea şi retranscrierea numelui de familie 
şi a PIEPUNIEIUII;- scz oa aa 053 Bac că daca za sa Da atat ua aa d 
4.1. Schimbarea numelui de familie sau a prenumelui ........ 43 
4.2. Retranscrierea numelui de familie şi a prenumelui ....... 47. 
$3. Domiciliul şi reşedinţa ....................ccceccccc.c... 49 
1. Noţiunea, importanţa juridică, felurile şi caracterele 
juridice ale domiciliului ...........ccce eee eee 49 
1.1 Noţiune şi importanță juridică ................c. cc... 49 
1.2. Felurile domiciliului .......... eee eee eee. 50 
1.3. Caracterele juridice ale domiciliului .................... 50 
2. Domiciliul de drept comun ........... ceea 51 
3. Domiciliul legal svuda a unenian ee i oa 52 
4. Domiciliul ales (domiciliul convenţional) ................... 53 
5. Reşedinţa ............c ec. ch atu i atit 54 
$4. Starea civilă .............. cca 55 
1. Consideraţii introductive ...........ce eee 55 
1.1. Noţiune şi conținut ........... ceea 55 
1.2. Caractere juridice ............c ceas. 56 
1.3. Delimitarea stării civile de posesia de stat ............... 56 
2. Înregistrările de stare civilă ............. cei 57 
2.1. Noţiune şi feluri ......... ceea 57 
2.2. Organizarea înregistrărilor de stare civilă ............... 58 
2.3. Regulile înregistrărilor de stare civilă ................... 58 
3. Actele de stare civilă .............. ceea. 60 
3.1. Noţiune şi natură juridică ............ cc... 60 
3.2. Regimul juridic al actelor de stare civilă ................ 60 
4. Acţiunile de stare civilă ............cccec eee. 64 
4.1. Noţiune şi delimitare ............ cec... 64 
4.2. Clasificarea acţiunilor de stare civilă ................... 65 
4.3. Puterea de lucru judecat a hotărârilor pronunţate 
cu privire la acţiunile de stare civilă .................... 68 
5. Proba stării civile ........... ceea 69 
Secţiunea a III-a. Capacitatea civilă a persoanei fizice ............. 71 
ŞI. Precizări introductive .................... Baa ide a 2 Duo oala cai 71 
$2. Capacitatea civilă de folosinţă a persoanei fizice ........... 72 
1. Definiţia şi caracterele juridice ale capacităţii civile 
de folosinţă a persoanei fizice ..............ccc cc... 72 


Cuprins - 


1.1. Definiţie oo se ae sa seaca aa EEEE ia nea a ata n 72 
1.2. Caractere juridice .................. îi ip ni 72 
2. Începutul capacităţii civile de folosinţă a persoanei fizice ...... 73 
3. Conţinutul capacităţii civile de folosinţă a persoanei fizice ..... 74 
3.1. Noțiune «<< emca a a ci ae aaa ca aaa EE E Da aa i aaa a 74 
3.2. Clasificarea incapacităţilor de folosință ................. 75 
3.3. Incapacităţi civile cu caracter de sancţiune .............. 75 


3.4. Incapacităţi civile cu caracter de protecţie sau de ocrotire . .76 
3.5. Sancţiunea care intervine în cazul încheierii actului 


juridic cu nerespectarea unei incapacităţi de folosinţă ..... 78 
4. Încetarea capacităţii civile de folosinţă a persoanei fizice ...... 8l 
4.1. Precizări prealabile .......... oon 8l 
4.2. Condiţiile de fond ale declarării judecătoreşti a morţii ..... 71 
4.3. Procedura declarării dispariţiei ...............c.c. cc... 82 
4.4. Procedura declarării judecătoreşti a morţii .............. 82 
4.5. Situaţia cornorienţilor şi a codecedaţilor ................ 86 
$3. Capacitatea civilă de exerciţiu a persoanei fizice ............ 87 
1. Definiţia, premisele, felurile şi caracterele juridice 
ale capacităţii civile de exerciţiu a persoanei fizice ........... 87 
1:1. Definiţie. . saca sea ct a aa oa ada aaa acea a tai rate aa 87 
1,2, PYETRISE sase ara i ri aa Aa EE nare 87 
1.3: FELII ana en dot nat da dea at A dl aan a Dat 87 
1.4. Caractere juridice ...........c cecene 88 
2. Lipsa capacităţii civile de exerciţiu a persoanei fizice ......... 88 
3. Capacitatea civilă de exerciţiu restrânsă .................... 90 
4. Capacitatea civilă de exerciţiu deplină ..................... 93 
5. Sancţiunea nerespectării regulilor referitoare la 
capacitatea civilă de exerciţiu ................cc cc... 94 


Secţiunea a IV-a. Ocrotirea persoanei fizice prin 


mijloace de drept civil .................ccccc... 99 

1. Consideraţii generale ..............ceceeceeee eee 99 
2. Ocrotirea minorului ............ccccceeeeeeeeeeeeoeeese 99 
2.2. Ocrotirea părintească .............c coc... 99 
2.2. Tutela minorului .......... ceea 100 
2.3. Curatela minorului .......... eee eeeee 101 

3. Ocrotirea bolnavului psihic prin interdicţia judecătorească . . . .102 
4. Ocrotirea persoanei fizice capabile prin curatelă ........... 103 


VII 


Drept civil. Persoanele 


Capitolul II. Persoana juridică ........... RR a IRA A ATA 105 
Secţiunea I. Consideraţii generale referitoare la persoana juridică .107 


1. Definiţie şi reglementare ...............cccccc... caii d 107 
t:1- Definitie. ooi sc ptr aa ERE EA aa 0 COE it 107 
1:2:.Sediul materiei: sio iii erai ei e piei ont a a 00 ca 0 id ala 3 a 107 

2. Enumerarea şi clasificarea persoanelor juridice ............. 108 
2.1. Enurnerarea persoanelor juridice ..................... 108 
2.2. Clasificarea persoanelor juridice ..................... 110 

3. Elementele constitutive ale persoanei juridice .............. 111 
3.1. Precizări introductive .......... ceea. 111 
3.2. Organizarea proprie ...e....sssssssssssseseseesesso 112 
3.3. Patrimoniul propriu ........ cc cceeeeeeeeeeeeee 112 
3.4. Scopul propriu ......... cc ceeeeeeeeeee aia 113 

4. Identificarea persoanei juridice ................c.c cc... 113 

Secţiunea a II-a Înfiinţarea persoanelor juridice ................. 115 

1. Consideraţii generale .............cccce eee. 115 

2. Conţinutul modurilor de înființare .............c cc... 116 
2.1. Înființarea persoanei juridice prin actul de 

dispoziție al organului de stat competent ............... 116 
2.2. Înființarea persoanei juridice prin actul 
de înființare recunoscut .............. cc... 116 
2.3. Înfiinţarea persoanei juridice prin actul 
de înființare autorizat ............ cc... 117 
2.4. Înființarea persoanei juridice prin alt mod 
reglementat de lege ............c cec... 118 
Secţiunea a III-a. Capacitatea civilă a persoanei juridice .......... 120 

lt- Definiţie: scie o a ate aa a a E AAE an 7 E data SS 120 

2. Capacitatea civilă de folosinţă a persoanei juridice .......... 120 
2.1. Noţiune şi caractere juridice ........... cc... cc... 120 
2.2. Începutul capacităţii de folosinţă a persoanei juridice . . . .121 
2.3. Conţinutul capacităţii de folosință a persoanei juridice . . .123 
2.4. Încetarea capacităţii de folosinţă a persoanei juridice . . . .124 
2.5. Sancţiunea nerespectării regulilor referitoare la 

capacitatea de folosinţă a persoanei juridice ........... 125 

3. Capacitatea de exerciţiu a persoanei juridice ............... 125 
3.1. Noţiune şi reglementare generală .................... 125 
3.2. Începutul capacităţii de exerciţiu a persoanei juridice... . .126 


VIII 


Cuprins 


3.3. Conţinutul capacităţii de exerciţiu a persoanei juridice . . .127 
3.4. Încetarea capacităţii de exerciţiu a persoanei juridice. . ..127 
3.5. Sancţiunea nerespectării regulilor referitoare 

la capacitatea de exerciţiu a persoanei juridice ......... 128 


Secţiunea a IV-a. Reorganizarea şi încetarea persoanelor juridice . .129 


1. Reorganizarea persoanelor juridice ...............c..c..c... 129 
1.1. Noțiunea de reorgannizare a persoanelor juridice ....... 129 
1.2. Competența de a dispune reorganizarea 

persoanelor juridice ............ ceea 129 
1.3. Formele reorganizării persoanelor juridice ............. 130 
1.4. Efectele reorganizării ............c cc. A E a pelin 130 

2. Încetarea persoanei juridice .............ccceecee eee. 132 
2.1. Enumerarea modurilor de încetare a persoanei juridice . .132 
2.2. Dizolvarea persoanei juridice ............... cc... 133 
2.3. Transformarea persoanei juridice .................... 135 


CAPITOLUL | 
PERSOANA FIZICĂ 


Secţiunea I 
Consideraţii generale referitoare la persoana fizică 


1. Noţiunea de persoană fizică 


Subiectele de drept civil, adică participanţii la raporturile juridice civile 
(purtătorii de drepturi subiective civile şi de obligaţii civile), se împart în 
două categorii: persoanele fizice şi persoanele juridice. 

Prin noțiunea de persoană fizică se desemnează omul, privit ca titular de 
drepturi subiective civile şi de obligaţii civile. 

Trebuie subliniat că, în dreptul modern, orice fiinţă umană are calitatea 
de subiect de drept civil, deci orice om are calitatea de persoană fizică. 

Sub aspect etimologic, este de menţionat că termenul "persoană" provine 
din cuvântul latin persona, ce desemna la teatru masca pe care o purta pe 
scenă actorul, sugerând rolul său în piesă; preluându-se acest cuvânt în 
drept, s-a dorit să se exprime rolul omului de actor pe scena vieţii juridice. 

Este de reţinut că, în dreptul roman, cuvântul persona nu era folosit şi 
pentru desemnarea persoanei juridice, pentru care, de altfel, nici nu exista 
un termen special (se întrebuinţau, după caz, termenii fiscus, civitates, uni- 
versitates personarum sau corpora, universitates rerum sau piae causae). De 
altfel, chiar şi în limbajul juridic actual, termenul persoană este utilizat une- 
ori pentru a desemna numai fiinţa umană ca subiect de drept. Alteori, prin 
cuvântul respectiv se desemnează atât persoanele fizice, cât şi persoanele 
juridice (desigur că sensul în care este întrebuințată noţiunea de persoană 
rezultă din context). 

Deşi, ab originem, noţiunea de persoană fizică aparţinea numai dreptului 
civil, în sensul că exprima calitatea omului de a fi subiect de drept civil, este 
totuşi de reţinut că, uneori, mai ales în literatura de specialitate, noţiunea de 
"persoană fizică" este însoţită de atributul "ca subiect de drept civil", iar 
aceasta datorită faptului că noţiunea în discuţie a ajuns să fie utilizată nu 
numai în dreptul civil, ci şi în alte ramuri de drept, pentru a exprima calitatea 
omului de subiect de drept într-o ramură sau alta. 

2. Clasificarea persoanelor fizice 


Categoria persoanelor fizice, ca subiecte de drept civil, este susceptibilă 
de mai multe clasificări. 

Într-o primă clasificare, deosebim: 

- minorii până la împlinirea vârstei de 14 ani; 

- minorii cu vârsta între 14 şi 18 ani; 

- majorii (persoanele fizice de peste 18 ani, precum şi femeia care se că- 
sătoreşte, în condiţiile prevăzute de lege, înainte de împlinirea vârstei de 
18 ani). 

Această clasificare prezintă importanţă juridică sub aspectul capacităţii 
civile de exerciţiu. Astfel, minorii sub 14 ani (împreună cu cei puşi sub inter- 
dictie) sunt lipsiţi de capacitate civilă de exerciţiu, minorii între 14 şi 18 ani 
(cu excepţia celor puşi sub interdicţie şi a femeii ce se căsătoreşte, în 
condiţiile prevăzute de lege, înainte de împlinirea vârstei de 18 ani) au 
capacitate civilă de exerciţiu restrânsă, iar persoanele fizice de peste 18 ani 
(cu excepţia celor puşi sub interdicţie), precum şi femeia care se căsă- 
toreşte, în condiţiile prevăzute de lege, înainte de a împlini vârsta de 18 ani 
au capacitate civilă de exerciţiu deplină. 

Într-o a doua clasificare, putem distinge: 

- persoanele fizice cu cetăţenie română; 

- persoanele fizice cu cetăţenie străină; 

-- persoanele fizice fără cetăţenie (apatrizii). 

Clasificarea în discuţie prezintă importanţă juridică şi pentru dreptul civil, 
spre exemplu, în privinţa dobândirii dreptului de proprietate asupra 
terenurilor (potrivit art. 41 alin. 2 din Constituţie, "cetăţenii străini şi apatrizii 
nu pot dobândi dreptul de proprietate asupra terenurilor"), în materia con- 
tractului de arendare (conform art. 3 alin. 2 din Legea nr. 16/1994, arendaşii 
- persoane fizice pot fi numai cei care au cetăţenia română), a schimbării 
numelui pe cale administrativă (potrivit art. 4 şi art. 20 din Decretul 
nr. 975/1968 cu privire la nume, schimbarea numelui pe cale administrativă 
poate fi solicitată de cetăţenii români şi de apatrizii domiciliaţi în România), 
a acordării creditelor la care se referă Legea nr. 114/1996 (potrivit art. 20 alin. 
3 din această lege,"creditele pentru construirea sau cumpărarea de locuinţe 
se acordă o singură dată persoanelor fizice cu cetăţenie română ...") etc. 

Într-o altă clasificare, putem face distincţie între: 

- persoanele fizice cu domiciliul în România; 

- persoanele fizice cu domiciliul în străinătate. 

Această clasificare prezintă importanţă juridică, de exemplu, în ceea ce 
priveşte adopţia, schimbarea numelui, regimul investiţiilor în România etc. | 

Ultimele două clasificări menţionate mai sus prezintă importanţă şi pen- 
tru a determina legea aplicabilă raportului juridic cu element de extranei- 
tate, însă, de această problemă se ocupă dreptul internaţional privat. 


3. Sediul materiei 


Normele juridice care alcătuiesc instituţia juridică a persoanei fizice se 
găsesc în mai multe acte normative. 

Dintre aceste acte normative, menţionăm: Codul civil, Decretul nr. 31/1954 
privitor la persoanele fizice şi persoanele juridice (art. 1, capitolul I şi capitolul 
III), Codul familiei (în special titlul III), Decretul nr. 32/1954 pentru punerea în 
aplicare a Codului familiei şi a Decretului privitor la persoanele fizice şi per- 
soanele juridice, Decretul nr. 975/1968 cu privire la nume, Decretul nr. 313/1980 
privind asistenţa bolnavilor psihic periculoşi, Legea nr. 105/1996 privind evi- 
denta populaţiei şi cartea de identitate, Legea nr. 119/1996 cu privire la actele 
de stare civilă, Ordonanţa de urgenţă nr. 25/1997 cu privire la adopţie, Ordo- 
nanta de urgenţă nr. 26/1997 privind protecţia copilului aflat în dificultate, Legea 
nr. 2/1998 privind prelevarea şi transplantul de ţesuturi şi organe umane etc. 

După cum se observă, unele dintre aceste acte normative constituie prin- 
cipale izvoare pentru alte ramuri de drept, însă ele conţin şi norme juridice 
civile, norme care interesează instituţia de drept civil a persoanei fizice. 

Dintre reglementările internaţionale,2 amintim: Pactul internaţional 
privind drepturile civile şi politice ale omului (ratificat prin Decretul 


l Menţionăm, în treacăt, că până la adoptarea Constituţiei din 1991, clasificarea 
prezenta interes şi în materia dobândirii dreptului de proprietate asupra terenurilor, 
deoarece, potrivt fostului art.47 din Legea nr.18/1991 privind fondul funciar, persoanele 
fizice care nu aveau cetăţenia română şi domiciliul în România nu puteau dobândi în pro- 
prietate terenuri de orice fel prin acte între vii, iar dacă dobândeau terenuri prin 
moştenire erau obligate să le înstrăineze în termen de un an de la data dobândirii. Însă, 
acest articol a fost abrogat expres şi indirect prin art.41 alin.2 şi art.150 alin.l din 
Constituţie. Deci, cetăţenii români, indiferent că au domiciliul în România sau în străină- 
tate, pot dobândi dreptul de proprietate asupra terenurilor. În schimb, cetățenii străini şi 
apatrizii nu pot dobândi dreptul de proprietate asupra terenurilor, indiferent de mijlocul 
de dobândire, deci nu numai prin acte juridice. 

2 Potrivit art.20 alin.1 din Constituţie, "dispoziţiile constituţionale privind drepturile şi 
libertăţile cetăţenilor vor fi interpretate şi aplicate în concordanţă cu Declaraţia Universală 


5 


Persoana fizică 


[i 


nr. 212/1974), Convenţia europeană a drepturilor omului (ratificată prin 


Legea nr. 30/1994), Convenţia cu privire la drepturile copilului (ratificată prin 
Legea nr. 18/1990) etc. 


a Drepturilor Omului, cu pactele şi cu celelalte tratate la care România este parte", iar 
alin.2 al aceluiaşi articol prevede că "dacă există neconcordanţă între pactele şi tratatele 
privitoare la drepturile fundamentale ale omului, la care România este parte, şi legile 
interne, au prioritate reglementările internaţionale." 

Secţiunea a Il-a 
Identificarea persoanei fizice 


$ 1. Consideraţii generale referitoare la 
identificarea persoanei fizice 


1. Noţiunea de identificare a persoanei fizice 


Prin identificarea persoanei fizice se înţelege individualizarea persoanei 
fizice în raporturile juridice, deci determinarea poziţiei sale în viaţa juridică. 

Este de reţinut că individualizarea persoanei fizice se realizează nu numai 
în raporturile juridice civile, ci în toate celelalte raporturi juridice în care per- 
soana fizică apare ca titulară de drepturi şi obligatii. 

În consecinţă, ca ansamblu de norme juridice ce reglementează individu- 
alizarea persoanei fizice în raporturile juridice la care aceasta participă, iden- 
tificarea persoanei fizice este o instituţie complexă, iar numai o parte din 
această instituţie juridică aparţine dreptului civil, anume aceea formată din 
normele juridice (civile) care reglementează mijloacele de individualizare a 
persoanei fizice în raporturile juridice civile. 

Mai precizăm că, în lucrările de specialitate, materia identificării per- 
soanei fizice este desemnată şi tratată sub diferite denumiri, precum: 
"atributele persoanei fizice"l, "drepturile personale nepatrimoniale"2, "indi- 
vidualizarea persoanei fizice", "drepturile personalităţii umane". Sub aceste 
denumiri sunt analizate mijloacele care servesc la identificarea persoanei 


| A se vedea, spre exemplu, C. Stătescu, Drept civil. Persoana fizică. Persoana juri- 
dică. Drepturile reale, Editura didactică ş pedagogică, București, 1970, p. 9%; E. Poenaru, 
Introducere în dreptul ciujl. Teoria generală. Persoanele, Editura Europa Nova, 1996, p. 224. 

2 A se vedea Y. Eminescu, "Drepturile personale nepatrimoniale", în lucrarea 
Persoana fizică în dreptul R.PR., Editura Academiei, Bucureşti, 1963, p. 425 şi urm. 

fizice, mijloace denumite, la rândul lor, "atribute" sau "elemente" de identifi- 
care a persoanei fizice. 

De asemenea, o terminologie diferită este folosită şi în legislaţie, spre 
exemplu, capitolul III din Decretul nr. 31/1954 este intitulat "Ocrotirea drep- 
turilor personale nepatrimoniale", art. 293 C. pen. utilizează termenul de 
"identitate" etc. 


2. Necesitatea identificării persoanei fizice 


Identificarea persoanei fizice constituie o necesitate generală şi perma- 
nentă. 

Identificarea persoanei fizice reprezintă o necesitate generală, deoarece 
individualizarea persoanei fizice se realizează în toate raporturile juridice la 
care aceasta participă, deci în toate ramurile de drept. 

Identificarea persoanei fizice este o necesitate permanentă, întrucât fiinţa 
umană participă continuu (de la naştere şi până la moarte) la cele mai 
diverse raporturi juridice. 

Sub un alt aspect, necesitatea identificării persoanei fizice este atât de 
ordin general (obştesc), cât şi de ordin personal (individual). 

Necesitatea identificării persoanei fizice este de ordin general, deoarece 
însăşi societatea are interesul ca fiecare component al ei să poată fi identifi- 
cat în multiplele raporturi juridice la care participă. 

Necesitatea identificării persoanei fizice este şi de ordin personal, întrucât 
fiecare persoană fizică, în calitate de participantărla diverse raporturi juri- 
dice, este direct interesată să se poată individualiza în aceste raporturi. 


3. Enumerarea mijloacelor (atributelor) de identificare 
a persoanei fizice 


Pentru identificarea persoanei fizice sunt necesare anumite mijloace 
(atribute), care, la rândul lor, nu aparţin unei singure ramuri de drept. 


l Dintre mijloacele de identificare a persoanei fizice care nu aparţin dreptului civil, 
amintim: cetăţenia (în dreptul constituţional), "cu / fără antecedente penale" sau "cu / 
fără cazier judiciar" (în dreptul penal şi în dreptul procesual penal), vechimea în muncă 
(în dreptul muncii) etc. 


8 


Identificarea persoanei fizice 


Este de reţinut că, din punct de vedere terminologic, expresia "mijloace 
de identificare" are două sensuri. | i 

Într-un prim sens, pe care îl vom avea în vedere în cele ce urmează, prin 
mijloace de identificare înţelegem toate acele atribute sau calităţi care ser- 
vesc la individualizarea persoanei fizice şi care sunt reglementate de lege. 

Într-un al doilea sens, prin mijloace de identificare se mai desemnează şi 
acele mijloace (de regulă, înscrisuri) prin care se dovedesc atributele sau 
calităţile ce individualizează persoana fizică, spre exemplu, actele de stare 
civilă, cartea de identitate, livretul militar etc. 

În dreptul civil, principalele mijloace (atribute) de identificare a persoansi 
fizice sunt: numele, domiciliul şi starea civilă.2 Aşa cum se spune uneori, 
numele permite să recunoaştem persoana fizică şi să o desemnăm, domi- 
ciliul ne indică locul unde ea poate fi găsită, iar starea civilă stabileşte iden- 
titatea juridică a persoanei fizice respective. 


4. Natura juridică a atributelor de identificare a persoanei fizice 


Aşa cum am arătat atunci când am prezentat clasificarea drepturilor 
subiective civile în funcţie de natura conţinutului lor, drepturile subiective 
civile nepatrimoniale (personale nepatrimoniale) pot fi împărţite în mai 
multe categorii, una dintre acestea fiind formată din drepturile care privesc 
identificarea persoanei.3 i 

Aşadar, ca natură juridică, atributele de identificare a persoanei fizice 
sunt drepturi nepatrimoniale. În mod exceptional, unele atribute de identifi- 
care a persoanei fizice, care însă aparţin altor ramuri de drept, iar nu drep- 
tului civil, nu sunt drepturi subiective (de exemplu, persoană cu cazier judi- 
ciar, recidivist). 


| A se vedea şi Gh. Beleiu, Drept civil. Persoanele, Universitatea din Bucureşti, 1982, . 
p. 195-196. 

2 Alte atribute de identificare a persoanei fizice care prezintă importanţă mai mare în 
dreptul civil sunt reşedinţa şi pseudonimul. Pseudonimul, care se caracterizează prin 
autodesemnare, individualizează persoana fizică în societate, mai ales într-un anumit 
domeniu de activitate, printr-un cuvânt ori o grupare de cuvinte. Pseudonimul nu trebuie 
confundat cu porecla, aceasta din urmă neformând obiectul unui drept subiectiv şi deci 
nebucurându-se de protecţia legală a drepturilor nepatrimoniale. 

3 G. Boroi „Drept civil. Partea generală, Ediţia a Il-a, Editura All Beck, Bucureşti, 1999, 
p. 56. 

Calificarea atributelor de identificare a persoanei fizice ca drepturi su- 
biective civile.nepatrimoniale este în afara oricărei îndoieli, sprijinindu-se şi 
pe un argument de text, în sensul că art. 54 alin. 1 din Decretul nr. 31/1954, 
care este situat în capitolul III, intitulat "Ocrotirea drepturilor personale 
nepatrimoniale", prevede că "persoana care a suferit o atingere în dreptul 
său la nume ori la pseudonim, ... sau în orice alt drept personal nepatrimo- 
nial va putea cere instanţei judecătoreşti încetarea săvârşirii faptei care 
aduce atingere drepturilor mai sus arătate". 

În consecinţă, atributele de identificare a persoanei fizice prezintă acele 
caractere juridice care sunt ale drepturilor nepatrimoniale. Astfel: 

- au ca obligaţie civilă corelativă acea obligaţie generală şi negativă de a 
nu li se aduce atingere, obligaţie ce revine tuturor celorlalte subiecte de 
drept (sau, cum se spune în doctrină, sunt opozabile erga omnes); 

- sunt inalienabile (totuşi, există o excepţie în privința numelui, în sensul 
că, în condiţiile legii, este posibilă o transmisiune sui-generis); 

- sunt insesizabile; 

- sunt imprescriptibile extinctiv (cu excepţia unor acţiuni de stare civilă) 
şi achizitiv; 

- nu sunt susceptibile de exercitare prin reprezentare (unele excepţii 
există în privința numelui şi a stării civile); 

- aparţin oricărei persoane fizice. 

La aceste caractere juridice comune, vom mai adăuga şi acele caractere 
proprii fiecărui atribut de identificare a persoanei fizice (de exemplu, uni- 
tatea numelui, stabilitatea, unicitatea şi obligativitatea domiciliului, indivi- 
zibilitatea stării civile). 

Sub un alt aspect, atributele de identificare a persoanei fizice pot fi privite 
şi ca elemente din conţinutul capacităţii de folosinţă (în sensul de aptitudine 
a persoanei fizice de a avea drepturile nepatrimoniale prevăzute de lege), 
situaţie în care caracterele juridice care sunt ale capacităţii de folosinţă a 
persoanei fizice (legalitatea, generalitatea, egalitatea, inalienabilitatea, 
intangibilitatea şi universalitatea) sunt şi caracterele juridice ale atributelor 
de identificare a persoanei fizice. | 


l A se vedea, în acest sens, Gh. Beleiu, op. cit., p. 204. 

| $ 2. Numele 


1. Noţiunea şi caracterele juridice ale numelui 


1.1. Noţiune 


Nu există o definiţie legală a numelui, ci legea civilă reglementează con- 
diţiile în care numele se stabileşte, se modifică ori se schimbă. 

În doctrină au fost oferite mai multe definiţii, precum: "cuvântul sau total- 
itatea cuvintelor care sunt destinate a individualiza o persoană, prin grai sau 
prin scris", | "cuvântul sau totalitatea cuvintelor prin care este individualiza- 
tă o persoană",2 "apelativul servind la desemnarea unei persoane în viaţa 
socială şi juridică",3 "marca de individualizare a unei persoane" 4 "acel 
atribut de identificare a persoanei fizice care constă în dreptul subiectiv al 
omului de a fi individualizat în familie şi societate prin cuvintele stabilite, în 
condiţiile legii, cu acest titlu sau cu această semnificaţie".5 

Se observă că unele dintre aceste definiţii nu sunt de natură să asigure o 
diferenţiere clară a numelui de alte atribute de identificare a persoanei fizice 
(spre exemplu, de pseudonim, de poreclă). Cât priveşte ultima definiţie 
reprodusă mai sus, este de remarcat că aceasta scoate în evidenţă natura 
juridică de drept subiectiv a numelui, însă, aşa cum vom arăta ceva mai jos, 
numele poate fi privit nu numai ca un drept subiectiv civil personal nepatri- 
monial, ci şi ca un element al capacităţii de folosinţă a persoanei fizice. 

În ce ne priveşte, apreciem că, în definirea numelui, ar trebui să se ţină 
seama de următoarele aspecte: 

- numele este un atribut de identificare a persoanei fizice; 

- numele este constituit din mai multe cuvinte, iar nu dintr-un singur cu- 
vânt, deoarece, potrivit legislaţiei noastre, numele este alcătuit din două ele- 
mente (numele de familie şi prenumele); de altfel, această subliniere ar con- 


lc. Hamangiu, l. Rosetti Bălănescu, Al. Băicoianu, Tratat de drept civil român, 
vol.l, Editura All, colecţia Restitutio, Bucureşti, 1996, p.138. 

2c, Stătescu, op. cit, p. 107, E. Poenaru, op. cit., p. 225. ` 

3 A. Weil ], Droit civil. Les personnes, la famille, les incapacites, tome |, Dalloz, Paris, 
1970, p. 25. 

4 Ch. Larroumet, Droit civil, tome l, Introduction a l'étude du droit privé, 
Ed. Economica, 2e édition, Paris, 1995, p. 264 i 

5 Gh. Beleiu, op. cit., p. 211. 

tribui la delimitarea numelui de alte atribute de identificare a persoanei 
fizice, precum pseudonimul, porecla; 

- numele individualizează persoana fizică atât în societate, cât şi în fami- 
lie; această subliniere ar scoate în evidenţă importanţa unuia din elementele 
componente ale numelui (este vorba despre prenume); 

- legea este cea care acordă cuvintelor ce alcătuiesc numele semnificaţia 
de a individualiza persoana fizică în familie şi în societate. 

În consecinţă, vom defini numele ca fiind acel atribut de identificare a 
persoanei fizice care constă în cuvintele prin care aceasta se individuali- 
zează în familie şi în societate, cuvinte stabilite, în condiţiile legii, cu această 
semnificaţie. i 

Din punct de vedere structural, numele este alcătuit din numele de fami- 
lie şi din prenumele persoanei fizice. Numele de familie mai este desemnat 
în vorbirea curentă şi prin expresia "nume patronimic", iar pentru desem- 
narea prenumelui se mai foloseşte expresia "nume de botez", cu toate că şi 
persoanele ce nu sunt botezate au prenume. Numele de familie este acea 
componentă a numelui persoanei fizice care indică legătura acesteia cu o 
anumită familie şi deci o individualizează, în primul rând, în societate, 
deosebind-o, de regulă, de membrii altei familii. Prenumele serveşte la indi- 
vidualizarea unei persoane fizice, mai ales, în raport cu ceilalţi membri ai 
familiei din care aceasta face parte, dar şi în raport cu alte persoane ce au 
acelaşi nume de familie. 

Aşadar, din perspectiva dreptului civil, numele reprezintă reunirea a două 
drepturi subiective civile nepatrimoniale ale persoanei fizice, anume, drep- 
tul asupra numelui de familie şi dreptul asupra prenumelui, aşa cum rezultă 
din dispoziţiile înscrise în art. 12 din Decretul nr. 31/1954, text ce prevede, în 
alineatul 1, că "orice persoană are drept la numele stabilit sau dobândit 
potrivit legii", iar, în alineatul 2, că "numele cuprinde numele de familie şi 
prenumele." 

Structura numelui nu trebuie confundată cu conţinutul dreptului subiec- 
tiv asupra numelui, conţinut dat de prerogativele titularului numelui, aceste 
prerogative fiind următoarele: posibilitatea (dreptul) de a folosi (de a purta) 
acel nume; posibilitatea (dreptul) de a cere îndreptarea, din orice act, a 
greşelilor privind numele; posibilitatea (dreptul) de a se opune, întemeiat, 
folosirii acelui nume de o altă persoană.| 


| Pentru desemnarea acestor prerogative, în literatura de specialitate se mai foloseşte 
şi expresia "atributele dreptului la nume" - M. 1. Eremia, "Numele", în lucrarea Persoana 
fizică în dreptul R.P.R., citată mai sus; deşi acest autor se referă la atributele (prerogativele) 

Se mai impune o precizare de ordin terminologic, în sensul că, atât în 
legislaţie, cât şi în doctrină sau jurisprudenţă, cuvântul "nume" este folosit în 
două sensuri. 

Lato sensu, prin nume se desemnează atât numele de familie, cât şi 
prenumele. l 

Stricto sensu, prin nume se desemnează numai numele de familie. De 
exemplu, art. 27 C. fam. foloseşte cuvântul nume în sens restrâns, acest arti- 
col referindu-se la numele de familie pe care soţii se învoiesc să îl poarte în 
timpul căsătoriei; de asemenea, art. 28 C. fam. desemnează prin acelaşi 
cuvânt numele de familie comun declarat la încheierea căsătoriei. Totuşi, 
este de menționat că art. 18 alin. 2 din Legea nr. 119/1996 utilizează termenul 
nume pentru a desemna prenumele. 

De regulă însă, termenul "nume" este folosit în înţelesul său larg, cuprin- 
zând deci numele de familie şi prenumele, iar atunci când se doreşte a se 
desemna unul dintre aceste două componente, se utilizează expresia "nume 
de familie" sau, după caz, termenul "prenume". 

Semnalăm totuşi faptul că, uneori, în chiar acelaşi text de lege, numele 
de familie este desemnat atât prin expresia ca atare, cât şi prin cuvântul 
nume (stricto sensu), tehnică legislativă ce nu este, evident, cea mai indi- 
cată, fiind mai puţin supărătoare o repetiţie decât folosirea unei terminologii 
neunitare şi care ar putea genera unele confuzii. În acest sens, poate fi citat 
art. 21 alin. 1 din Ordonanţa de urgenţă nr. 25/1997 cu privire la adopţie, 
potrivit căruia, "copilul dobândeşte prin adopţie numele celui care adoptă. 
Dacă adopţia se face de către soţi care nu au un nume de familie comun, 
aceştia sunt obligaţi să declare instanţei numele pe care copilul urmează să 
îl poarte." De asemenea, în art. 62 alin. 2 C. fam., în art. 64 alin. 1 şi 2 C. fam. 
legiuitorul foloseşte atât sintagma "nume de familie", cât şi cuvântul "nume" 
pentru a desemna acea componentă a numelui care este numele de fami- 
lie. Mai precizăm faptul că, într-o normă juridică relativ recentă, în care se 
foloseşte cuvântul "prenume", aceeaşi componentă a numelui de familie : 
mai este desemnată şi prin cuvântul "nume"; este vorba despre art. 18 
alin. 2 din Legea nr. 119/1996, potrivit căruia, "ofiţerul de stare civilă poate 
refuza înscrierea unor prenume care sunt formate din cuvinte indecente ori 
ridicole, părinţii putând opta pentru un nume corespunzător." 


dreptului la numele de familie, în realitate, după cum s-a subliniat deja în doctrină 
(Gh. Beleiu, op. cit., p. 211, nota 87), aceste prerogative sunt comune dreptului la 
numele de familie şi dreptului la prenume. 

1.2. Caractere juridice 


Ca element al capacităţii de folosinţă a persoanei fizice (aptitudinea omu- 
lui de a i se stabili, de a-şi modifica ori schimba numele, în condiţiile pre- 
văzute de lege), numele prezintă caracterele juridice ale acestei capacităţi, 
urmând a vorbi despre: legalitatea numelui; generalitatea numelui; egali- 
tatea numelui; inalienabilitatea numelui; intangibilitatea numelui; universa- 
litatea numelui. 

Ca drept subiectiv civil nepatrimonial, numele se caracterizează prin 
următoarele: este un drept subiectiv absolut; este un drept subiectiv inalie- 
nabil; este un drept subiectiv insesizabil; este un drept subiectiv impres- 
criptibil, atât extinctiv, cât şi achizitiv, este un drept subiectiv strict personal 
şi deci nesusceptibil de exercitare pe cale de reprezentare; este un drept 
subiectiv universal. 

Se observă că unele dintre caracterele juridice rezultă atât din calificarea 
numelui ca element al capacităţii de folosinţă, cât şi din calificarea acestuia 
ca drept subiectiv civil nepatrimonial (inalienabilitatea, universalitatea). La 
caracterele juridice menţionate mai sus, vom mai adăuga un caracter spe- 
cific, anume unitatea numelui, precum şi un alt caracter, ce rezultă din lega- 
litatea şi universalitatea numelui, anume obligativitatea numelui. 

Prin legalitatea numelui, înţelegem, pe de o parte, faptul că numele este 
recunoscut, ca aptitudine, de lege, iar, pe de altă parte, condiţiile dobândirii, 
modificării ori schimbării numelui sunt stabilite prin lege. Acest caracter 
juridic al numelui este:consacrat în mod expres de art. 12 alin. 1 din Decretul 
nr. 31/1954, care dispune că "orice persoană are drept la numele stabilit sau 
dobândit potrivit legii”, de art. 12 alin. 3 din acelaşi act normativ, care 
prevede că "schimbarea în orice fel a numelui de familie sau a prenumelui 
nu este îngăduită decât în cazurile şi în condiţiile stabilite de lege", precum 
şi de art. 18 alin. 1 din Legea nr. 119/1996, potrivit căruia, "numele de familie 
şi prenumele copilului se stabilesc potrivit legii." 

Ca element al capacităţii de folosinţă, numele se caracterizează prin gen- 
eralitate, în sensul că numele constă într-o serie de aptitudini abstracte (apti- 
tudinea copilului de a dobândi numele potrivit legii, aptitudinea persoanei 
fizice de a-şi modifica numele, în condiţiile legii, ca efect al modificărilor ce 
intervin în starea sa civilă, aptitudinea persoanei fizice de a solicita şi obţine, 
în condiţiile legii, schimbarea numelui, aptitudinea de a recurge la mijloa- 
cele de drept civil prin care numele este ocrotit etc.). Se observă că nu există 
decât o aparentă contradicţie între acest caracter juridic şi faptul că numele 
individualizează persoana fizică, deoarece acest din urmă aspect vizează 

numele ca drept subiectiv civil personal nepatrimonial (de altfel aptitudinea 
persoanei de a fi individualizată este o altă aptitudine abstractă a numelui 
privit ca element al capacităţii de folosinţă). 

Egalitatea numelui este acel caracter juridic ce constă în aceea că regi- 
mul juridic al numelui persoanei fizice este acelaşi, egal pentru toţi oamenii, 
indiferent de rasă, naţionalitate, origine etnică, religie, sex sau alte aseme- 
nea criterii. 

Prin inalienabilitatea numelui desemnăm acel caracter juridic conform 
căruia persoana fizică nu poate renunţa la nume, după cum nu poate nici să 
îl înstrăineze. Este de remarcat că şi în cazurile în care, în condiţiile legii, 
numele de familie este transmis (prin filiaţie, căsătorie, adopţie), titularul 
numelui nu va fi lipsit de acesta. 

Intangibilitatea numelui este acel caracter juridic potrivit căruia nici o per- 
soană fizică nu poate fi lipsită de folosinţa ori exerciţiul dreptului la nume, iar 
eventualele îngrădiri în folosința sau exerciţiul dreptului la nume pot inter- 
veni numai în cazurile şi în condiţiile prevăzute de lege. 

Universalitatea numelui presupune, pe de o parte, că toţi oamenii au 
dreptul la nume, iar, pe de altă parte, că omul se individualizează prin nu- 
mele său oriunde s-ar găsi, în spaţiu şi timp. Primul aspect al acestui carac- 
ter juridic al numelui rezultă atât din art. 12 alin. 1 din Decretul nr. 31/1954 
("orice persoană are drept la numele ..."), cât şi din art. 24 pct. 2 din Pactul 
internaţional privind drepturile civile şi politice ale omului, ce stabileşte, 
printre altele, că "orice copil trebuie ... să aibă un nume", din art. 7 pct. 1 din 
Convenţia privind drepturile copilului, conform căruia, "copilul are ... dreptul 
la un nume ...". 

Ca drept subiectiv absolut, dreptul la nume poate fi exercitat de titular 
fără a fi nevoie de concursul altei persoane, tuturor celorlalte subiecte de 
drept revenindu-le obligaţia generală şi negativă de a nu îi aduce atingere, | 


l Aşadar, în cazul raportului Juridic ce are în conţinut dreptul asupra numelui, este 
cunoscut (determinat) numai subiectul activ al acestui raport juridic (titularul dreptului la 
numele respectiv), subiectul pasiv fiind format din toate celelalte subiecte de drept, fiind 
deci nedeterminat. În situaţia în care cineva aduce atingere numelui respectiv, atunci se 
naşte un raport juridic distinct, cu un alt conţinut (ce priveşte restabilirea dreptului încăl- 
cat), ce are determinat atât subiectul activ (titularul dreptului asupra numelui, dar care, 
în acest al doilea raport juridic, se prezintă ca titular al unui drept relativ, anume dreptul 
la restabilirea dreptului absolut încălcat), cât şi subiectul pasiv (autorul încălcării dreptu- 
lui asupra numelui). 

deci, cum se spune în doctrină, numele se caracterizează prin opozabilitate 
erga omnes. 

Insesizabilitatea numelui constituie un caracter juridic ce decurge din 
calificarea numelui ca drept nepatrimonial; nefăcând parte din patrimoniul 
persoanei fizice, înseamnă că nu poate forma obiect al executării silite. 

Imprescriptibilitatea numelui este acel caracter juridic potrivit căruia, pe 
de o parte, oricât timp ar dura neutilizarea numelui, dreptul asupra numelui 
respectiv nu se stinge datorită acestei neîntrebuinţări (deci dreptul asupra 
numelui nu este supus prescripţiei extinctive), iar, pe de altă parte, oricât 
timp ar folosi cineva un nume, simplul fapt al posesiei numelui respectiv nu 
poate conduce la dobândirea dreptului sc ia acelui nume (deci numele nu 
poate fi dobândit prin prescripţie achizitivă).2 

Personalitatea numelui desemnează acel caracter juridic care se indică 
prin formula "dreptul la nume are caracter strict personal", ceea ce înseam- 
nă că dreptul asupra numelui nu este susceptibil de exercitare prin repre- 
zentare. Există totuşi o excepţie, în sensul că, în cazul numelui minorului, 
este admisă reprezentarea în procedura schimbării numelui pe cale admi- 
nistrativă. 

Obligativitatea numelui decurge, după cum se poate observa cu uşurinţă, 
atât din din textele de jege care consacră legalitatea numelui, cât şi din cele 
referitoare la universalitatea acestuia. De asemenea, ca argument de text în 
favoarea existenţei acestui caracter juridic al numelui mai pot fi aduse şi dis- 
poziţiile ce reglementează stabilirea numelui copilului născut din părinţi 
necunoscuţi. Prin funcţiile sale sociale, numele se prezintă nu numai ca un 
drept subiectiv, ci, în acelaşi timp, şi ca o instituţie de evidenţă a persoanelor 
fizice, precum şi ca un mijloc de identificare a persoanei fizice; în con- 
secinţă, dreptul subiectiv asupra numelui eşte dublat, în mod necesar şi 
inseparabil, de obligaţia de a purta numele pe care legea îl indică, fără posi- 
bilitatea de a-l schimba sau modifica decât în cazurile şi în condiţiile pre- 
văzute de lege.3 


l După cum am subliniat cu un alt prilej, aşa-numita opozabilitate erga omnes nu 
este, în realitate, un criteriu care să diferențieze drepturile subiective absolute de cele re- 
lative. A se vedea, pentru dezvoltări, G. Boroi, op. cit., p. 53-54 şi p. 215-216. 

2 A se vedea şi Trib. Supr., s.civ., dec. nr. 950/1977, în "Revista română de drept" 
nr. 1/1978, p. 66. 

3 În acest sens, a se vedea: C. Stătescu, op. cit., p. 108; Gh. Beleiu, op. cit, p. 213, 
nota 96. 

Unitatea numelui este un caracter juridic specific acestui atribut de iden- 
tificare a persoanei fizice, constând în aceea că, deşi numele este alcătuit 
din numele de familie şi din prenume, totuşi, cele două componente ale 
numelui individualizează aceeaşi persoană. 


2. Stabilirea (dobândirea) numelui de familie şi a prenumelui 


2.1. Consideraţii introductive 


În prealabil, trebuie precizat că terminologia folosită pentru a desemna 
"stabilirea numelui de familie şi a prenumelui" nu este unitară, în sensul că, 
uneori, se întrebuinţează şi alte expresii, precum: "dobândirea numelui de 
familie şi a prenumelui", "determinarea numelui de familie şi a prenumelui". 

În orice caz, este necesar să nu confundăm stabilirea (dobândirea, 
determinarea) numelui de familie şi a prenumelui, care reprezintă con- 
cretizarea vocației copilului născut de a avea un nume de familie şi un 
prenume (deci, prin ipoteză, stabilirea numelui vizează copilul care nu are 
încă nume de familie şi prenume), nici cu modificarea numelui de familie şi 
nici cu schimbarea numelui de familie sau a prenumelui (acestea două din 
urmă presupun că persoana fizică are deja nume de familie şi prenume, 
însă, datorită unor schimbări de stare civilă, respectiv altor împrejurări, 
numele urmează a fi înlocuit, transformat). 

Stabilirea numelui de familie al copilului (şi a prenumelui) este regle- 
mentată de art. 2 din Decretul nr. 975/1968, de art. 62 şi art. 64 alin. 1 şi 3 C. 
fam., precum şi de art. 18 alin. 1 şi 3 şi art. 24 din Legea nr. 119/1996. 

Este semnificativ faptul că art. 62 şi art. 64 din Codul familiei sunt aşezate 
în titlul III al acestui cod (intitulat "Rudenia”), capitolul II ("Filiaţia”), iar 
această aşezare a textelor legale respective se explică prin aceea că numele 
de familie, indicând apartenenţa persoanei fizice la o anumită familie, se 
bazează pe rudenie. Astfel, aşa cum vom vedea, stabilirea numelui de fam- 
ilie se întemeiază, în principiu, pe filiaţie,2 iar, anumite schimbări intervenite 


l Rudenia este de două feluri: rudenia firească, întemeiată pe faptul naşterii, adică 
rudenia bazată pe legătura de sânge dintre două sau mai multe persoane care coboară 
unele din altele sau care au un autor comun; rudenia care rezultă din adopţie, numită şi 
rudenie civilă. 

2 Prin filiaţie înţelegem raportul de descendență dintre un copil şi fiecare din părinţii lui. 
Filiaţia este de două feluri: filiaţia faţă de mamă, numită şi maternitate; filiaţia faţă de tată, 
numită şi paternitate. Fiecare dintre acestea poate fi din căsătorie sau din afara căsătoriei. 

în filiaţie, precum şi instituţia adopţiei (rudenia civilă) antrenează sau pot 
antrena modificarea numelui de familie. 

Cu această semnificaţie, art. 2 alin. 1 din Decretul nr. 975/1968 dispune că 
"numele de familie se dobândeşte prin efectul filiaţiei ... în condiţiile pre- 
văzute de Codul familiei". 

În funcţie de situaţia juridică în care se găseşte copilul la naştere, trebuie 
deosebite trei ipoteze de stabilire a numelui de familie, anume: 

- ipoteza copilului din căsătorie; 

- ipoteza copilului din afara căsătoriei; 

- ipoteza copilului născut din părinţi necunoscuţi (a copilului care, până 
la înregistrarea naşterii, nu are filiaţia stabilită nici faţă de mamă, nici faţă 
de tată). 


2.2. Stabilirea numelui de familie al copilului din căsătorie 


Potrivit art. 62 alin. 1 C. fam., "copilul din căsătorie ia numele de familie 
comun al părinţilor", iar alineatul 2 al aceluiaşi articol prevede că "dacă 
părinţii nu au un nume de familie comun, copilul va lua numele de familie 
al unuia dintre ei ori numele lor reunite. În acest caz, numele copilului se va 
stabili prin învoiala părinţilor şi se va declara, o dată cu naşterea copilului, la 
serviciul de stare civilă. În lipsa unei asemenea învoieli, autoritatea tutelară 
de la domiciliul copilului va hotărâ, ascultând pe părinţi, dacă copilul va purta 
numele unuia dintre ei sau numele lor reunite." 

De asemenea, vom reţine şi prevederile înscrise în art. 18 alin. 3 din 
Legea nr. 119/1996, conform cărora, "dacă părinţii nu au nume de familie 
comun sau există neconcordanţă între prenumele copilului trecut în certifi- 
catul medical constatator al naşterii şi declaraţia verbală a declarantului, 
întocmirea actului de naştere se face pe baza declaraţiei scrise şi semnate 
de ambii părinţi, din care să rezulte numele de familie şi prenumele copilu- 
lui. În caz de neînțelegere între părinţi, va decide autoritatea administraţiei 
publice locale de la locul înregistrării naşterii, prin dispoziţie scrisă." Pentru 
aceeaşi ipoteză, art. 29 alin. 4 din Metodologia pentru aplicarea unitară a dis- 


l Există, după cum vom arăta, o singură situație în care, în mod obiectiv, stabilirea 
numelui de familie al copilului nu se întemeiază pe filiaţie, anume ipoteza la care se 
referă art. 2 alin.final din Decretul nr. 975/1968 şi art. 24 din Legea nr. 119/1996 (copilul 
născut din părinți necunoscuti). 

poziţiilor Legii nr. 119/1996 cu privire la actele de stare civilă (metodologie 
emisă, în conformitate cu prevederile art. 73 din Legea nr. 119/1996, de către 
Departamentul pentru Administraţie Publică Locală şi Ministerul de Interne) 
dispune că "dacă părinţii nu se înţeleg cu privire la numele de familie şi 
prenumele copilului, va decide primarul localităţii unde se înregistrează 
naşterea, prin dispoziţie." i 

Se observă că, implicit, art. 18 alin. 3 din Legea nr. 119/1996 a adus unele 
modificări art. 62 alin. 2 C. fam., în sensul că, pe lângă precizarea potrivit 
căreia învoiala părinților asupra numelui de familie al copilului trebuie să 
îmbrace forma unei declaraţii scrise şi semnate de ambii părinţi, mai sta- 
bileşte, pentru cazul în care părinţii nu se înţeleg asupra numelui de familie 
al copilului, că autoritatea administraţiei publice locale de la locul înre- 
gistrării naşterii va hotărî prin dispoziţie scrisă, iar art. 29 alin. 4 din Metodo- 
logia pentru aplicarea unitară a dispoziţiilor Legii nr. 119/1996 precizează că 
autoritatea administrativă respectivă este primarul. 

Aşadar, cât priveşte stabilirea numelui de familie al copilului din căsăto- 
rie, vom distinge după cum părinţii copilului au nume de familie comun sau, 
dimpotrivă, părinţii nu au nume de familie comun. 

În cazul în care părinţii copilului din căsătorie au nume de familie comun, 
copilul va avea, în mod obligatoriu, acest nume de familie. Este vorba despre 
o regulă imperativă, legea nepermiţând dobândirea de către pila unui alt 
nume de familie decât numele de familie comun al părinţilor. 

Dacă părinţii copilului din căsătorie nu au nume de familie comun (deci, 
la încheierea căsătoriei, fiecare şi-a păstrat numele de familie avut anterior 
căsătoriei), atunci stabilirea numelui de familie al copilului se face prin învo- 
iala părinţilor, învoială ce trebuie consemnată într-o declaraţie scrisă şi sem- 
nată de ambii părinţi. Atunci când părinţii nu se înţeleg, stabilirea numelui de 
familie al copilului se face de către primarul localităţii unde se înregistrează 
naşterea, prin dispoziţie scrisă, după ascultarea prealabilă a părinţilor. Aşa 
cum s-a precizat în literatura de specialitate, autoritatea administraţiei pu- 
blice locale (primarul) va stabili numele de familie al copin tinând cont 
de interesul acestuia, iar nu de interesul unuia dintre părinti. l 

Este de reţinut că, indiferent de cine stabileşte numele de familie al copi- 
lului (părinţii sau autoritatea administraţiei publice locale), urmează a se ale- 
ge una din următoarele posibilităţi: copilului i se va stabili, ca nume de fami- 
lie, numele de familie al tatălui; copilului i se va stabili, ca nume de familie, 


l Gh. Beleiu, op. cit., p. 219. 

numele de familie al mamei; copilului i se va stabili, ca nume de familie, 
acel nume de familie rezultat din reunirea numelor de familie ale părinților. 
Se observă că, în fapt, cât priveşte stabilirea numelui de familie al copilului 
prin reunirea numelor de familie ale părinţilor, sunt posibile două variante: 
numele de familie al tatălui să fie trecut înaintea numelui de familie al ma- 
mei; numele de familie al mamei să preceadă numelui de familie al tatălui. 

Trebuie menţionat că nu există şi alte posibilităţi de stabilire a numelui de 
familie al copilului, în afara celor prevăzute de art. 62 alin. 2 C. fam., nici pen- 
tru părinţi şi nici pentru autoritatea administraţiei publice locale. De exem- 
plu, nu se poate stabili, ca nume de familie al copilului, un nume străin de 
numele de familie ale părinţilor şi nici un nume rezultat din reunirea 
numelui de familie al unui părinte cu un nume străin de numele de familie 
al celuilalt părinte. 

Precizăm că, în cazul unor copii succesivi, din aceeaşi căsătorie, părinţii 
neavând însă un nume de familie comun, nu este obligatoriu ca toţi aceştia 
să aibă acelaşi nume de familie, deci legea permite stabilirea unor nume de 
familie diferite, | spre exemplu, primul copil ia numele de familie al tatălui, 
iar cel de al doilea copil ia numele de familie al mamei. 

După cum s-a subliniat în literatura de specialitate,2 stabilirea numelui de 
familie al copilului se întemeiază tot pe filiaţie şi în cazul în care părinţii nu 
au nume de familie comun, întrucât, rolul învoielii părinţilor sau al deciziei 
autorităţii administraţiei publice locale (dispoziţia scrisă a primarului) este 
limitat numai la precizarea numelui de familie la care, în virtutea naşterii, are 
vocaţie copilul, vocaţie ce îi este dată de filiaţie, iar nu de actul juridic al 
învoielii ori al deciziei administrative; un argument în acest sens îl reprezin- 
tă şi împrejurarea că nu i s-ar putea stabili copilului un nume de familie 
străin de numele de familie ale părinţilor. 


2.3. Stabilirea nurnelui de farnilie al copilului din afara căsătoriei 


Conform art. 64 alin. 1 C. fam., "copilul din afara căsătoriei dobândeşte 
numele de familie al aceluia dintre părinţi faţă de care filiaţia a fost mai întâi 


l A se vedea şi Gh. Beleiu, Drept civil român. Introducere în dreptul civil. Subiectele 
dreptului civil, ediţia a VI-a, revăzută şi adăugită de M. Nicolae şi P. Truşcă, Editura 
Şansa, Bucureşti, 1999, p. 357. 

3c. Stătescu, op. cit., p. 111. 

stabilită", iar alineatul 3 al aceluiaşi articol dispune că "în cazul în care copilul 
a fost recunoscut în acelaşi timp de ambii părinţi, se aplică dispoziţiile art. 62 
alin. 2." 

Rezultă că, în ipoteza copilului din afara căsătoriei, trebuie să deosebim 
după cum, la naştere, copilul are stabilită filiaţia numai faţă de un părinte (de 
regulă, faţă de mamă) | sau filiaţia copilului a fost stabilită concomitent faţă 
de ambii părinţi. 

În cazul în care, la naştere, copilul are stabilită filiaţia numai faţă de un 
părinte, atunci el dobândeşte numele de familie pe care îl are acest părinte. 

Dacă, la naştere, copilul din afara căsătoriei a fost recunoscut în acelaşi 
timp de ambii părinţi (mai exact, ambii părinţi au recunoscut copilul mai 
înainte de sau, cel mai târziu, o dată cu declararea naşterii acestuia),2 
atunci numele de familie al copilului se stabileşte ca în cazul în care ar fi 
vorba despre numele de famile al copilului din căsătorie, ai cărui părinţi nu 
au nume de familie comun. Deci, numele de familie al copilului se va stabili 
prin învoiala părinţilor (învoială care, potrivit art. 18 alin. 3 din Legea 
nr. 119/1996, trebuie să îmbrace forma unei declaraţii scrise şi semnate de 
ambii părinţi), iar, atunci când părinţii nu se înţeleg, va hotărî autoritatea 
administraţiei publice locale (primarul localităţii unde se înregistrează 
naşterea), prin dispoziție scrisă, după ascultarea prealabilă a părinţilor. În 
ambele cazuri, copilul va dobândi fie numele de familie al unuia dintre 
părinţi, fie numele de familie rezultat din reunirea (indiferent în ce ordine) a 
numelor de familie ale părinţilor. 

Ne vom mai opri atenţia şi asupra afirmatiei, care s-a făcut în literatura de 
specialitate,3 că, sub aspectul stabilirii numelui de familie al copilului din 
afara căsătoriei, nu ar prezenta interes felul în care se stabileşte filiaţia. Este 


l Este însă posibil ca filiaţia copilului să fie stabilită mai întâi faţă de tată, spre exem- 
plu, un bărbat recunoaşte voluntar un copil găsit. 

2 În mod justificat s-a decis că, în cazul în care declaraţia de înregistrare a naşterii 
unui copil din afara căsătoriei (şi care are stabilită filiaţia faţă de mamă) a fost făcută de 
tatăl acestuia, care a recunoscut cu acea ocazie şi paternitatea, atunci, în privinţa 
numelui de familie al copilului, vor fi incidente dispoziţiile înscrise în art. 64 alin. 3 C. fam. 
şi în art. 62 alin. 2 C. fam., iar nu prevederile înscrise în art. 64 alin. 2 C. fam. - Trib. Supr., 
s. civ., dec. nr. 446/1986, în Culegere de decizii 1986, p. 13; în alte cuvinte, este vorba 
despre stabilirea (dobândirea) numelui de familie al copilului, iar nu despre modificarea 
numelui de familie al copilului ca efect al stabilirii filiaţiei şi faţă de cel de al doilea 
părinte. 

3 C. Stătescu, op. cit, p. 112. 

adevărat că art. 64 C. fam. nu distinge după cum filiaţia copilului s-a stabilit 
prin recunoaştere voluntară sau prin acţiune în justiţie, însă, în ce ne 
priveşte, apreciem că o asemenea distincţie nu este lipsită de relevanţă. 
Astfel, pentru a se putea vorbi despre stabilirea (dobândirea) numelui de 
familie al copilului, este necesar ca filiaţia acestuia să fie stabilită înainte de 
declararea naşterii copilului la oficiul de stare civilă (în caz. contrar, se va 
pune, eventual, problema modificării numelui de familie al copilului); or, 
aceasta presupune, în principiu, o recunoaştere voluntară, deoarece sta- 
bilirea filiaţiei pe cale judecătorească necesită un interval mai mare de timp 
(în care este mai greu de admis că respectivul copil nu va avea un nume) şi, 
îit orice caz, având în vedere anumite dispoziţii procesuale (în special, 
art. 112 pct. 1 şi 2 C. proc. civ. şi art. 133 alin. 1 C. proc. civ., raportate la 
art. 42 C. proc. civ., precum şi la art. 52 alin. 1 C. fam. sau art. 59 alin. 1 
C. fam.), pentru a nu fi anulată cererea prin care se solicită stabilirea filiaţiei, 
titularul acţiunii (copilul) trebuie să aibă nume de familie. 


2.4. Stabilirea numelui de familie al copilului născut 
din părinţi necunoscuţi 


Uneori, filiaţia unui copil născut nu este stabilită nici faţă de mamă, nici 
faţă de tată. Este cazul, în terminologia legiuitorului, al copilului găsit, născut 
deci din părinţi necunoscuţi, precum şi al copilului abandonat de către 
mamă în spital, dacă identitatea mamei nu poate fi stabilită în termenul pre- 
văzut de art. 23 alin. 2 din Legea nr. 119/1996. Se observă că, în ambele 
cazuri, este vorba despre un copil care, până la înregistrarea naşterii, nu are 
stabilită nici maternitatea, nici paternitatea, deci, în fapt, despre un copil 
născut din părinţi necunoscuți. 

Existând obligaţia ce incumbă oricărei persoane fizice de a avea un 
nume, rezultă că şi în astfel de situaţii trebuie să se stabilească, într-un 
anume fel, numele de familie al copilului. 

Art. 2 alin. final din Decretul nr. 975/1968 dispune că numele de familie şi 
prenumele copilului găsit, născut din părinţi necunoscuţi, se stabilesc, prin 
dgçizie, de comitetul executiv al consiliului popular (organul de stat care, la 
datą adoptării acestui act normativ, era echivalentul primăriei) al comunei, 
Otasului, municipiului sau a sectorului municipiului Bucureşti în raza căruia 
aipat găsit copilul. 

Articolul mai sus menţionat a fost modificat implicit prin art. 24 din Legea 
DE: 1391996, care dispune că, în cazurile prevăzute la art. 22 şi art. 23 din 

aceeaşi lege (copilul găsit, respectiv copilul abandonat în spital fără a se 
putea stabili identitatea mamei în termen de 30 de zile), dacă nu se cunosc 
numele de familie şi prenumele copilului, acestea se stabilesc, prin dispo- 
ziţie, de către primarul localităţii unde se înregistrează naşterea. 

Aşadar, numele de familie al unui copil născut din părinţi necunoscuţi se 
stabileşte prin dispoziţia primarului din localitatea unde se înregistrează 
naşterea (deci, pe cale administrativă), fiind singura ipoteză în care stabilirea 
numelui de familie nu se întemeiază pe filiaţie. 

Dispoziţiile legale care instituie această soluţie nu conţin vreo precizare 
asupra modului de stabilire a numelui de familie, ceea ce înseamnă că 
organul competent are toată libertatea în determinarea cuvântului ce va 
constitui numele de familie al copilului născut din părinţi necunoscuţi. 

S-a pus problema de a şti dacă mai este necesară stabilirea numelui de fa- 
milie pe cale administrativă (prin dispoziţia primarului) în cazul în care cine- 
va doreşte să adopte imediat pe copilul născut din părinţi necunoscuţi şi s-a 
arătat că, de lege lata, răspunsul este afirmativ, întrucât legea nu face nici o 
distincţie, însă, de lege ferenda, ar fi potrivit să se prevadă în mod expres că, 
într-o asemenea ipoteză, se va încuviinţa mai întâi adopţia, iar numele copilu- 
lui se va stabili după aceasta. Având în vedere actuala reglementare în 
materie de adopţie, în special faptul că nu poate fi adoptat decât un copil care 
se află în evidenţa Comitetului Român pentru Adopţii,2 cât şi împrejurarea că 
este necesară încredințarea copilului în vederea adopţiei pe o perioadă de 
minimum trei luni, urmează să admitem că organul administrativ competent 
este obligat să stabilească numele de familie şi prenumele copilului născut 
din părinţi necunoscuţi chiar şi atunci când cineva doreşte să îl adopte. 


— 


| A se vedea Gh. Beleiu, op. cit., 1982, p. 221-222. 

2 De la această regulă imperativă, înscrisă în art. 13 din Ordonanţa de urgenţă 
nr. 25/1997, acelaşi text stabileşte două excepţii: cazul adopţiei celui care a dobândit 
capacitatea deplină de exerciţiu (prin ipoteză, cel ce urmează a fi adoptat are stabilit nu- 
mele de farnilie, astfel încât se va pune problema modificării acestuia ca efect al adop- 
tiei) şi cazul în care adoptatorii sunt rude până la gradul al patrulea inclusiv cu unul din- 
tre părinţii copilului (prin ipoteză, copilul are stabilită filiaţia cel puţin faţă de un părinte, 
deci nu este vorba de un copil născut din părinţi necunoscuţi). 

3. Modificarea numelui de familie 


3.1. Precizări introductive 


Fiind strâns legat de raporturile de familie, numele de familie al unei per- 
soane fizice poate suferi anumite modificări determinate de schimbările 
intervenite în starea civilă a acelei persoane. 

În acest sens, art. 2 alin. 1 din Decretul nr. 975/1968 prevede că "numele 
de familie ... se modifică drept urmare a schimbării stării civile, în condiţiile 
prevăzute în Codul familiei." 

Prin modificarea numelui de familie al persoanei fizice înţelegem înlo- 
cuirea acestuia datorită unor schimbări intervenite în starea civilă a per- 
soanei respective. 

Modificarea numelui de familie nu trebuie confundată cu schimbarea 
numelui de familie, deoarece, deşi ambele au ca efect înlocuirea numelui 
de familie stabilit potrivit regulilor deja menţionate, diferă însă cauzele care 
determină această înlocuire, precum şi regimul juridic; de asemenea, modi- 
ficarea priveşte numai acea componentă a numelui care este numele de 
familie, în vreme ce schimbarea poate viza nu numai numele de familie, ci 
şi prenumele. 

Aşa cum rezultă din definiţia de mai sus, modificarea numelui de familie 
este determinată, generic, de schimbarea stării civile, dar, trebuie reţinut că 
nu orice schimbare în starea civilă a persoanei fizice antrenează în mod 
automat şi modificarea numelui de familie al acesteia. 

Schimbările de stare civilă care conduc sau pot conduce la modificarea 
numelui de familie pot fi grupate după cum urmează: 

- schimbări în filiaţia persoanei fizice; 

- schimbări determinate de instituţia adopţiei; 

- schimbări generate de instituţia căsătoriei. 


3.2. Modificarea numelui de farnilie determinată de schimbări în filiaţie 


a) Enumerarea ipotezelor 

Cât priveşte schimbările în filiaţie care determină sau pot determina mo- 
dificarea numelui de familie, este necesar să analizăm următoarele ipoteze: 

- stabilirea, prin recunoaştere voluntară sau prin acţiune în justiţie, a filia- 
tiei copilului născut din părinţi necunoscuţi; 


24 


Identificarea persoanei fizice 


- stabilirea, prin recunoaştere voluntară sau prin acţiune în justiţie, a filia- 
tiei copilului din afara căsătoriei şi faţă de al doilea părinte; 

- admiterea acţiunii în tăgăduirea paternităţii; 

- admiterea acţiunii în contestarea recunoaşterii voluntare de filiaţie sau 
admiterea acţiunii în declararea nulităţii recunoaşterii voluntare de filiaţie, 
precum şi admiterea acţiunii în contestarea filiaţiei faţă de mamă atunci 
când filiaţia rezultă din certificatul de naştere fără însă a exista o folosinţă a 
stării civile conformă cu acest certificat ori a acţiunii în contestarea exis- 
tenţei împrejurărilor care să facă aplicabilă prezumția de paternitate. 


b) Stabilirea filiaţiei copilului născut din părinţi necunoscuţi 

După cum am văzut, copilului născut din părinţi necunoscuţi i se sta- 
bileşte numele de familie potrivit art.2 alin.final din Decretul nr.975/1968 şi 
art.24 din Legea nr.119/1996. Dacă, ulterior, prin recunoaştere voluntară sau 
prin acţiune în justiţie, se stabileşte filiaţia acestui copil față de unul din 
părinţi sau faţă de ambii părinţi, atunci el îşi schimbă starea civilă, în sensul 
că, din copil născut din părinţi necunoscuţi devine fie copil cu filiaţia stabi- 
lită faţă de mamă ori faţă de tată (este vorba deci de un copil din afara căsă- 
toriei), fie copil cu filiaţia stabilită faţă de ambii părinţi, în această din urmă 
situaţie putând fi vorba de un copil din căsătorie sau, după caz, de un copil 
din afara căsătoriei. 

Deşi nu există un text de lege expres care să prevadă modificarea nu- 
melui de familie al copilului născut din părinţi necunoscuţi ca urmare a sta- 
bilirii filiaţiei faţă de cel puţin unul din părinţi, trebuie să admitem că numele 
de familie ce i-a fost stabilit acelui copil prin decizie administrativă urmează 
a fi modificat, pentru a căpăta numele de familie pe care îl indică filiaţia, 
nemaisubzistând nici o rațiune spre a se menţine un nume de familie ce a 
fost stabilit în condiţiile în care filiaţia nu era cunoscută. 

Aşadar, dacă se stabileşte filiaţia numai faţă de unul din părinţi, atunci se 
vor aplica, prin analogie, | dispoziţiile art.64 alin.1 C.fam., deci copilul va lua 
numele de familie al părintelui respectiv. 

Se ridică totuşi problema de a şti ce nume de familie va lua copilul în 
cazul în care, dacă ne-am raporta la momentul naşterii copilului, părintele 
faţă de care şi-a stabilit filiaţia avea un alt nume de familie decât cel pe care 
îl are în momentul stabilirii filiaţiei copilului respectiv. Într-o primă soluţie, 


| 1 Vorbim despre aplicarea prin analogie, deoarece textele de lege respective se referă 
în mod expres la stabilirea numelui de familie, însă, acum avem în vedere modificarea 
numelui de familie. 

art.64 alin.1 C.fam. ar putea fi interpretat în sensul că, într-un asemenea caz, 
copilul va lua numele de familie al părintelui din momentul stabilirii filiaţiei, 
astfel încât ar exista avantajul că acel copil va avea un nume de familie 
comun cu cel al părintelui faţă de care şi-a stabilit filiaţia. Într-o altă soluţie, 
pe care o considerăm preferabilă, copilul va lua numele de familie pe care 
părintele faţă de care şi-a stabilit filiaţia îl avea în momentul naşterii, întrucât 
filiaţia este stabilită cu efect retroactiv şi nu există vreun temei legal ca 
numele de familie al copilului să difere în raport cu data la care se stabileşte 
filiatia; | în plus, avantajul soluţiei contrare se pierde în acele cazuri în care, 
în condiţiile legii, părintele respectiv îşi modifică sau schimbă numele de 
familie. 

Dacă se stabileşte filiaţia, în acelaşi timp,2 fată de ambii părinţi, atunci 
poate fi vorba fie de un copil din căsătorie, caz în care se va aplica, prin 
asemănare, art.62 alin.1 C.fam. (când părinţii au nume de familie comun) 
sau art.62 alin.2 C.fam. şi art.18 alin.3 din Legea nr.119/1996 (când părinţii nu 
au nume de familie comun), fie de un copil din afara căsătoriei, situaţie în 
care devin incidente prevederile înscrise în art.64 alin.3 C.fam., precum şi în 
art.62 alin.2 C.fam. şi art.18 alin.3 din Legea nr.119/1996. 


c) Stabilirea filiaţiei copilului din afara căsătoriei şi faţă de al doilea 
părinte 

La această ipoteză se referă art.64 alin.2 C.fam., potrivit căruia, "în cazul 
în care filiaţia a fost stabilită ulterior şi faţă de celălalt părinte, instanţa 
judecătorească va putea da încuviințarea copilului să poarte numele aces- 
tuia din urmă." 

În legătură cu această dispoziţie legală, sunt de făcut mai multe precizări. 

În primul rând, stabilirea filiaţiei şi fată de al doilea părinte nu antrenează 
în mod obligatoriu modificarea numelui de familie al copilului, deoarece, din 


SENES 

l Această soluţie este în concordanţă şi cu soluția pe care o vom da în privinţa mo- 
dificării numelui de familie ca efect al admiterii acţiunii în tăgăduirea paternităţii, ipoteză 
în care, aşa cum vom vedea, se admite că respectivul copil va lua numele de familie al 
mamei din momentul naşterii lui, indiferent de numele de familie pe care îl are mama în 
momentul admiterii acţiunii în tăgăduirea paternităţii. j 

2 În cazul în care-copilul îşi stabileşte filiaţia faţă de ambii părinţi, însă nu în acelaşi 
timp sau, cel puţin, nu într-un interval scurt de timp, atunci el va lua numele de familie al 
părintelui faţă de care şi-a stabilit mai întâi filiaţia, iar, după ce îşi va stabili filiaţia şi faţă 
de celălalt părinte, vor deveni incidente dispoziţiile art. 64 alin. 2 C. fam. 

modul în care este formulat textul de lege, rezultă cu claritate că instanţa ju- 
decătorească nu este obligată, ci are numai facultatea de a încuviinţa copilu- 
lui purtarea numelui părintelui faţă de care şi-a stabilit filiaţia mai în urmă. 

În al doilea rând, se observă că nu există concordanţă între art.64 alin.3 
C.fam. (care, reamintim, îşi găseşte aplicare atunci când copilul a fost 
recunoscut în acelaşi timp de ambii părinţi) şi art.64 alin.2 C.fam., acesta din 
urmă, deşi are în vedere tot stabilirea filiaţiei faţă de ambii părinţi, neper- 
miţând posibilitatea încuviinţării purtării de către copil a unui nume de fami- 
lie rezultat din reunirea numelor de familie ale părinţilor. În alte cuvinte, 
instanţa judecătorească nu are decât posibilitatea de a încuviinţa ca modifi- 
carea numelui de familie al copilului să fie în sensul luării numelui de fami- 
lie al părintelui faţă de care şi-a stabilit filiaţia mai în urmă (la care, desigur, 
se adaugă şi posibilitatea de respingere a cererii).2 

În al treilea rând, subliniem că numai instanţa judecătorească este com- 
petentă să se pronunţe asupra cererii: de încuviinţare a purtării, de către 
copil, a numelui de familie al părintelui faţă de care şi-a stabilit filiaţia mai în 
urmă, indiferent dacă acestă filiaţie s-a stabilit prin acţiune în justiţie sau prin 
recunoaştere voluntară.3 


| S-a decis că, în cazul în care instanţa încuviinţează cererea, numele de familie pe 
care urmează să îl poarte copilul este acela pe care părintele îl are la data încuviinţării 
instanţei, iar nu numele de familie pe care acesta l-a purtat în trecut - Trib. Supr., col. civ., 
dec. nr. 362/1964, în Repertoriu 1952-1965, p. 66, nr. 232. 

2 De lege ferenda, s-a propus să existe şi posibilitatea încuviinţării purtării numelor de 
familie reunite ale părinţilor - Gh. Beleiu, op. cit., 1999, p. 359. 

3 S-a decis că, în cazul în care un copii din afara căsătoriei a luat numele de familie al 
tatălui, care l-a recunoscut, iar apoi tatăl, căsătorindu-se cu mama copilului respectiv, a 
luat numele de familie al acesteia, nu se poate solicita pe calea unei acţiuni la instanţa 
judecătorească încuviințarea ca acel copil să poarte numele de familie luat de tatăl său la 
încheierea căsătoriei şi care este altul decât cel avut de tată atunci când l-a recunoscut, 
întrucât nu este vorba despre modificarea numelui de familie al copilului (deci nu sunt 
aplicabile dispoziţiile art. 64 alin. 2 C. fam.), ci de schimbarea numelui de familie pe cale 
administrativă - Trib. Supr., s. civ., dec. nr. 1296/1975, în volumul Legislaţia familiei şi prac- 
tica judiciară în materie, Ministerul Justiţiei, 1987, p. 437, nr. 544 (în acelaşi sens, Trib. reg. 
Crişana, dec. civ. nr. 935/1962, în revista "Justiţia nouă" nr. 5/1963, p. 127). Aşadar, ipoteza 
speţei este următoarea: la naştere, copilul are stabilită filiaţia numai faţă de mamă şi, în 
consecinţă, ia numele de familie al acesteia, să zicem Primus; ulterior, îşi stabileşte şi fi- 
liaţia faţă de tată (prin recunoaştere voluntară sau pe cale judecătorească), iar instanţa, 
în temeiul art.64 alin.2 C.fam., încuviinţează copilului să ia numele de familie al tatălui, 

s. a. 


d) Admiterea acţiunii în tăgăduirea paternităţii 

În prealabil, este necesar să precizăm că, potrivit art.53 alin.l C.fam., 
"copilul născut în timpul căsătoriei are ca tată pe soţul mamei", iar, conform 
celui de al doilea alineat al aceluiaşi articol, "copilul născut după desfacerea, 
declararea nulităţii sau anularea căsătoriei are ca tată pe fostul soţ al mamei, 
dacă a fost conceput în timpul căsătoriei şi naşterea sa a avut loc înainte ca 
mama să fi intrat într-o nouă căsătorie." Prin aceste prevederi, legiuitorul a 
instituit prezumția de paternitate (pater is est, quern iustae nuptiae demons- 
trant), care însă nu este o prezumție absolută, ci, dimpotrivă, poate fi răstur- 
nată, art.54 C.fam. stabilind că "paternitatea poate fi tăgăduită, dacă este cu 
neputinţă ca soţul mamei să fie tatăl copilului." 

Dacă acţiunea în tăgăduirea paternităţii este admisă, starea civilă a 
copilului se schimbă, în sensul că, din copil din căsătorie, devine copil din 
afara căsătoriei, cu filiaţia stabilită faţă de mamă. În mod excepţional, copilul 
poate să rămână tot copil din căsătorie, dar nu din căsătoria mamei sale cu 
cel care a introdus acţiunea în tăgăduirea paternităţii, ci din căsătoria ante- 
rioară a mamei sale (prin ipoteză, copilul a fost conceput în timpul unei 
căsătorii, dar născut după ce mama sa a încheiat o altă căsătorie, fie după 
ce prima căsătorie a fost desfăcută, anulată sau a încetat, fie cu încălcarea 
dispoziţiilor legale ce prevăd principiul monogamiei). l De asemenea, mai 


să zicem Secundus (se produce deci o modificare a numelui de familie al copilului ca 
urmare a stabilirii filiaţiei şi faţă de celălalt părinte); după aceea, părinţii copilului se căsă- 
toresc şi iau, ca nume de familie comun, pe cel al soţiei, adică Primus; în acest moment, 
copilul nu mai are nume de familie comun cu nici unul dintre părinţi, iar revenirea copilu- 
lui la numele de familie de Primus, pe care l-a avut la naştere, nu poate fi încadrată în vre- 
unul din cazurile de modificare a numelui de familie (întrucât nu are drept cauză o schim- 
bare intervenită în starea civilă a copilului), ci constituie o schimbare a numelui de familie, 
deci trebuie declanşată procedura administrativă prevăzută de art. 4 şi urm. din Decretul nr. 
975/1968. Aceeaşi ar fi situaţia şi atunci când părinţii copilului, la încheierea căsătoriei, ar 
lua, ca nume de familie comun, numele lor de familie reunite, deci, înlocuirea numelui de 
familie al copilului (Secundus) cu numele de familie comun al părinţilor săi (Primus- 
Secundus) implică o schimbare a numelui de familie, iar nu o modificare a acestuia. 

l Această situaţie este denumită în doctrină conflict de paternitate (dubla patemi- 
tate), care se rezolvă în sensul că tatăl copilului este soţul mamei din cea de a doua căsă- 
torie. Însă, dacă se înlătură paternitatea ce rezultă din cea de a doua căsătorie a mamei, 
pe calea acţiunii în tăgăduirea paternităţii, se admite că renaşte de drept prezumția de 
paternitate din prima căsătorie a mamei, deci copilul este considerat tot copil din căsă- 
torie, anume din căsătoria în care a fost conceput. 

poate fi întâlnit şi cazul când, în urma admiterii acţiunii în tăgăduirea pater- 
nităţii, deşi copilul devine din afara căsătoriei, el va avea stabilită filiația nu 
numai faţă de mamă, ci şi faţă de tată (ipoteza presupune fie că un copil năs- 
cut din părinţi necunoscuţi şi-a stabilit mai întâi paternitatea prin recu- 
noaştere voluntară, iar apoi şi-a stabilit maternitatea faţă de o femeie căsă- 
torită cu un alt bărbat decât cel care l-a recunoscut, iar apoi soţul mamei 
tăgăduieşte paternitatea, fie că, deşi lovită de nulitate, s-a făcut o recunoaş- 
tere voluntară de paternitate a unui copil care îşi are stabilită maternitatea 
faţă de o femeie căsătorită cu un alt bărbat, care ulterior tăgăduieşte pater- 
nitatea, fie că soţul este declarat mort prin hotărâre judecătorească şi, la 
peste 300 zile de la data stabilită prin hotărâre ca fiind data morţii, se naşte 
copilul, care este recunoscut de un bărbat, iar după aceea soţul declarat 
mort reapare şi anulează hotărârea judecătorească declarativă de moarte, 
iar apoi tăgăduieşte paternitatea). ! Pentru toate aceste trei cazuri, dacă 
respectivul copil are numele de familie al soțului sau fostului soţ ce a exerci- 
tat acțiunea în tăgăduirea păternităţii ori dacă are un nume de familie alcă- 
tuit din reunirea numelor de familie ale mamei sale şi reclamantului, se va 
pune problema de a stabili influenţa admiterii acţiunii în tăgăduirea pater- 
nităţii asupra numelui de familie al copilului. 

În primul caz (când nu a fost vorba de un conflict de paternitate), în te- 
meiul art.64 alin.l C.fam., aplicat prin analogie; ţinând cont şi de împreju- 
rarea că respectivul copil devine, cu efect retroactiv, copil din afara căsăto- 
riei cu filiaţia stabilită faţă de mamă, copilul îşi va modifica numele de fami- 
lie, în sensul că va lua numele de familie al mamei din momentul naşterii lui 
(acesta fiind numele de familie al părintelui faţă de care şi-a stabilit mai întâi 
filiaţia), neprezentând nici o relevanţă eventuala împrejurare că, la data la 
care prezumția de paternitate a fost înlăturată, mama copilului avea un alt 
nume de familie decât acela pe care l-a avut în momentul naşterii copilului; 
dacă însă, în momentul admiterii acţiunii în tăgăduirea paternităţii, copilul 
are numele de familie pe care îl avea mama în momentul naşterii lui, în baza 
aplicării prin analogie a aceluiaşi art.64 alin.1 C.fam. (iar nu a art.62 alin.1 
sau, după caz, alin.2 C.fam.), copilul îşi va menţine acel nume, ceea ce în- 
seamnă că, practic, nu va mai avea loc o modificare a numelui său de 
familie.2 


l Aceste situaţii alcătuiesc ceea ce se denumeşte în doctrină prin expresia conflict 
aparent de paternitate (dubla paternitate aparentă) şi care se rezolvă în sensul că soţul 
mamei este prezumat a fi tatăl copilului. 

2 A se vedea şi Gh. Beleiu, op. cit., 1999, p. 359; E. Lupan, D. Popescu, Drept civil. 
Persoana fizică, Editura Lumina Lex, Bucureşti, 1993, p. 106; T. Pop, Drept civil român 

În concret, sunt posibile următoarele situaţii: 

- dacă mama copilului nu are nume de familie comun cu soţul ce a tăgă- 
duit paternitatea, iar, la naştere, copilului i s-a stabilit ca nume de familie 
numele tatălui sau numele reunite ale părinţilor, atunci copilul îşi va modifi- 
ca numele de familie, în sensul că va lua numele de familie pe care mama 
l-a avut în momentul naşterii copilului respectiv; A 

- dacă mama copilului nu are nume de familie comun cu soțul ce a tăgă- 
duit paternitatea, iar, la naştere, copilului i s-a stabilit ca nume de familie 
numele mamei, atunci copilul nu îşi va modifica numele de familie; 

- dacă mama copilului are un nume de familie comun cu cel al soţului 
care a tăgăduit paternitatea, iar acest nume de familie era avut de mamă şi 
în momentul naşterii copilului, atunci copilul nu îşi va modifica numele de 
familie, ci îl va păstra; ! 

- dacă mama copilului are un nume de familie comun cu cel al soțului 
care a tăgăduit paternitatea, însă, în momentul naşterii copilului, mama avea 
un alt nume de familie, care nume nu a fost însă luat de copil,2 atunci copilul 
îşi va modifica numele de familie, în sensul că va lua numele de familie pe 
care îl avea mama în momentul naşterii lui; 


Persoanele fizice şi persoanele juridice, Editura Lumina Lex, Bucureşti, 1994, p. 90-91. 
Pentru opinia potrivit căreia copilul, care avea numele de familie al reclamantului, ar lua 
numele de familie al mamei sale neatârnat de vreo căsătorie (care nu este întotdeauna 
şi numele de familie al mamei din momentul naşterii copilului), a se vedea, totuşi, M. 1. 
Eremia, op. cit., p. 128 (această opinie are la bază o interpretare destul de ciudată, 
aratându-se că art. 27 alin. 1 C. fam. nu permite a se "presupune că, în momentul căsă- 
toriei, soţul s-ar fi învoit cu acel prilej ca până şi copii a căror paternitate ar fi eventual 
nevoit să o tăgăduiască să poarte numele său"). 

l S-a decis că în situaţia în care acţiunea în tăgăduirea paternităţii este admisă, copilul 
urmează să poarte numele pe care mama l-a avut în momentul naşterii acestuia, iar nu 
pe cel avut înainte de încheierea căsătoriei cu reclamantul (în speţă, la încheierea căsă- 
toriei, soţia luase numele de familie al soţului), astfel încât actul de naştere al copilului 
urmează să fie refăcut numai cu privire la naşterea sa în afara căsătoriei, nu însă şi cu 
privire la nume - Trib. Supr., s. civ., dec. nr. 299/1969, în Repertoriu 1969-1975, p. 40, nr. 102; 
dec. nr. 1354/1970, în Culegere de decizii 1970, p. 72. 

2 Aşadar, la încheierea căsătoriei, soţii şi-au păstrat numele de familie avut anterior, 
iar, după naşterea copilului, care a luat ca nume de familie numele tatălui ori, după caz, 
numele reunite ale părinţilor, mama şi-a schimbat numele de familie, respectiv ambii soţi 
şi-au schimbat numele de familie, aşa încât atât soţii cât şi copilul să aibe acelaşi nume 
de familie. 

- dacă mama copilului are un nume de familie comun cu cel al soțului 
care a tăgăduit paternitatea, însă, în momentul naşterii copilului, mama avea 
un alt nume de familie, care nume a fost luat de copil, atunci acesta din 
urmă nu îşi va modifica numele de familie. 

În cel de al doilea caz (când a existat un conflict de paternitate), ca efect 
al admiterii acţiunii în tăgăduirea paternităţii (acţiune exercitată de soţul sau 
fostul soţ al mamei din căsătoria în care a fost născut copilul), renaşte de 
drept paternitatea faţă de soțul mamei din căsătoria în care a fost conceput 
copilul, aşa încât, în privinţa numelui de familie al copilului, vor deveni inci- 
dente dispoziţiile înscrise în art.62 alin.1 sau alin.2 C.fam. În funcţie de situa- 
tia concretă, copilul îşi va modifica numele de familie potrivit celor ce rezultă 
din aplicarea prin analogie a art.62 alin.l sau alin.2 C.fam., nefiind totuşi 
exclusă ipoteza în care copilul îşi va menţine numele de familie 
(atunci când, la data tăgăduirii paternităţii, copilul are numele de familie pe 
care îl avea mama în momentul naşterii acestuia), în temeiul aceloraşi 
prevederi legale, raportate însă la căsătoria în care copilul a fost conceput, 
iar nu la aceea în care a fost născut. 

În cel de al treilea caz (când a existat un conflict aparent de paternitate), 
ca efect al admiterii acţiunii în tăgăduirea paternităţii, copilul devine din 
afara căsătoriei, dar cu filiaţia stabilită faţă de ambii părinţi, deoarece recu- 
noaşterea de paternitate urmează a fi considerată valabilă, ceea ce înseam- 
nă că, în privinţa numelui de familie al copilului, devin incidente dispoziţiile 
înscrise în art.64 Cfam. Astfel, copilul îşi va modifica numele de familie în 
sensul luării numelui părintelui faţă de care este considerat că şi-a stabilit 
mai întâi filiaţia (mama sa, afară de situaţia în care iniţial a fost considerat 
născut din părinţi necunoscuţi, după care a fost recunoscut voluntar de un 
bărbat, iar ulterior şi-a stabilit maternitatea faţă de o femeie căsătorită), în 
temeiul aplicării prin analogie a art.64 alin.1 C.fam,, însă, în baza art.64 alin.2 
C.fam,, instanţa poate încuviinţa luarea numelui de familie al părintelui faţă 
de care şi-a stabilit ulterior filiaţia; mai mult, având în vedere că în momen- 
tul în care se pune problema modificării numelui de familie al copilului, el 
are stabilită filiaţia faţă de ambii părinţi, se admite că s-ar putea aplica prin 
asemănare art.64 alin.3 C.fam., deci că instanţa va decide, ţinând cont de 


| Este lipsit de relevanţă faptul că unele din soluţiile menţionate conduc la situaţia 
potrivit căreia copilul va avea un alt nume de familie decât cel pe care îl are mama sa în 
-momentul admiterii acţiunii în tăgăduirea paternităţii. Desigur că, ulterior, copilul îşi va 
putea schimba (pe cale administrativă) numele de familie, astfel încât mama şi copilul să 
aibă acelaşi nume de familie. 

interesul copilului, dacă acesta va lua numele de familie al unuia dintre 
părinţi sau numele lor reunite. Este totuşi posibil să nu intervină o modifi- 
care a numelui de familie al copilului, anume atunci când, la data tăgăduirii 
paternităţii, copilul are numele de familie pe care îl avea mama în momen- 
tul naşterii acestuia. 

Pentru toate situaţiile în care ar urma să se modifice numele de familie al 
copilului ca efect al admiterii acţiunii în tăgăduirea paternităţii,2 se ridică 
problema de a şti care este organul competent să se pronunţe asupra aces- 
tei modificări (dificultăţile apar atunci când şi-ar găsi aplicare, prin analogie, 
art.62 alin.1 sau, mai ales, alin.2 C.fam. ori art.64 alin.1 sau, în special, alin.3 
C.fam., nu însă şi art.64 alin.2 C.fam., deoarece acesta din urmă stabileşte 
competenţa de modificare a numelui de familie în favoarea instanţei judecă- 
toreşti). În ce ne priveşte, având în vedere, pe de o parte, că nu este totuşi 
vorba despre stabilirea numelui de familie, ci de modificarea acestuia, iar, 
pe de altă parte, eventualele inconveniente de ordin procesual, apreciem că 
însăşi instanţa care admite acţiunea în tăgăduirea paternităţii se va pronunţa 
şi asupra modificării numelui copilului;3 de altfel, din punct de vedere pro- 
cesual, modificarea numelui de familie reprezintă un aspect accesoriu tăgă- 
duirii paternităţii, aşa încât, în vederea stabilirii competenţei, urmează a se 
recurge la art.17 C.proc.civ., potrivit căruia, "cererile accesorii şi incidentale 
sunt în căderea instanţei competente să judece cererea principală." 


lip Filipescu, Tratat de dreptul familiei, Editura All, Bucureşti, 1993, p. 342-343. 

2 În lipsa unui text de lege expres, nu s-ar putea admite ca instanța să încuviințeze 
copilului purtarea, în continuare, a numelui de familie al celui ce a tăgăduit paternitatea; 
când legiuitorul a dorit să ofere posibilitatea mentinerii numelui de familie, deşi schim- 
barea intervenită în starea civilă ar trebui să atragă modificarea numelui de familie, a pre- 
väzut în mod expres aceasta (spre exemplu, în cazul divorțului). i 

3 Împrejurarea că art. 57 alin. 2 din Legea nr. 119/1996 prevede că solutionarea cererii 
de modificare a actelor de stare civilă şi a menţiunilor înscrise pe acestea este de com- 
petenţa judegătoriei în a cărei rază teritorială se află domiciliul sau sediul celui ce for- 
mulează cererea nu este de natură să ducă la concluzia că în toate cazurile (spre exem- 
plu, în privinţa modificării numelui de familie, modificare ce ar conduce la modificarea 
menţiunii referitoare la nume din actul de stare civilă) competenţa aparţine numai aces- 
tei instanţe judecătoreşti, deoarece textul de lege menţionat presupune că a intervenit 
deja schimbarea în starea civilă a persoanei şi, o dată cu aceasta, în ceea ce ne intere- 
sează acum, modificarea numelui de familie. În alte cuvinte, art. 57 alin. 2 din Legea 
nr. 119/1996 nu vizează decât modificarea actelor de stare civilă şi a menţiunilor înscrise 
pe acestea, iar, ca orice normă specială, este de strictă interpretare şi aplicare. 

Mai este de reţinut că, deşi hotărârea judecătorească prin care s-a admis 
acţiunea în tăgăduirea paternităţii produce, în principiu, efecte retroactive 
(ex tunc), totuşi, în privinţa numelui de familie al copilului, modificarea se va 
produce numai pentru viitor (ex nunc), deoarece, purtarea numelui de fami- 
lie în trecut este un fapt ireversibil. 


se A 


e) Admiterea acţiunii în contestarea sau în declararea nulității recu- 


e.a 


noaşterii de filiaţie, precum şi admiterea acțiunii în contestarea filiației 
faţă de mamă ori a acţiunii în contestarea existenţei împrejurărilor care 
să facă aplicabilă prezumția de paternitate l 

Dacă recunoaşterea voluntară de filiaţie nu corespunde adevărului, orice 
persoană interesată poate să o conteste (art.49 C.fam. pentru contestarea re- 
cunoaşterii de maternitate şi art.58 alin.l C.fam. pentru contestarea recu- 
noaşterii de paternitate). Acţiunea în contestarea recunoaşterii de materni- 
tate sau, după caz, de paternitate nu trebuie confundată cu acţiunea în 
declararea nulităţii recunoaşterii de filiaţie (de maternitate sau, după caz, de 
paternitate), aceasta din urmă putându-se exercita atunci când recunoaş- 
terea voluntară de filiaţie nu s-a făcut cu respectarea condiţiilor de fond sau 
de formă prevăzute de lege. Deşi este vorba despre acţiuni în justiţie diferite, 
totuşi, în caz de admitere, ambele acţiuni produc aceleaşi efecte în ceea ce 
priveşte numele de familie al copilului. 

Admiterea acţiunii în contestarea sau în declararea nulităţii recunoaşterii 
de filiaţie are drept consecinţă o schimbare în starea civilă a copilului, aces- 
ta din urmă devenind, după caz, fie copil din afara căsătoriei cu filiaţia sta- 
bilită faţă de un părinte, fie copil născut din părinţi necunoscuţi, fie, în mod 
excepţional, copil cu filiaţia stabilită faţă de ambii părinţi (spre exemplu, 
dacă un copil născut din părinţi necunoscuţi a fost recunoscut de un bărbat, 
iar, după aceea, şi-a stabilit filiaţia faţă de o femeie care, la data naşterii copi- 
lului respectiv, era căsătorită cu un alt bărbat decât cel care a făcut recu- 
noaşterea voluntară de paternitate). Atunci când copilul a avut numele de 
familie al celui ce îl recunoscuse, va interveni o modificare a numelui de 
familie al copilului, aplicându-se, în mod corespunzător, una din regulile pe 
care le-am analizat la stabilirea numelui de familie. Aşadar, în cazul în care 
copilul devine copil cu filiaţia stabilită faţă de un părinte, el va lua numele de 


l S-a arătat că, atunci când un copil şi-a stabilit paternitatea prin recunoaştere, iar, 
ulterior, îşi stabileşte paternitatea prin hotărâre judecătorească faţă de un alt bărbat, 
această hotărâre judecătorească îndeplineşte şi funcţia de contestare a recunoaşterii 
voluntare de paternitate -L P Filipescu, op. cit., p. 348. 

familie pe care acest părinte îl avea în momentul naşterii copilului; dacă 
devine copil născut din părinţi necunoscuţi, reia numele de familie stabilit 
de autoritatea administrativă sau, în cazul în care recunoaşterea fusese 
făcută înainte de stabilirea numelui în condiţiile art.2 alin.final din Decretul 
nr.975/1968 şi art.24 din Legea nr.119/1996, copilul va lua numele. de familie 
hotărât prin dispoziţia primarului; în cel de al treilea caz menţionat mai sus, 
se vor aplica, prin asemănare, dispoziţiile înscrise în art.62 C.fam. şi în art.18 
alin.3 din Legea nr.119/1996. 

Asupra modificării numelui de familie se va pronunţa, în principiu, 
instanţa care a admis acţiunea în contestarea recunoaşterii de filiaţie sau în 
declararea nulităţii recunoaşterii de filiaţie. Totuşi, apreciem că, în cazul în 
care recunoaşterea contestată sau anulată a fogt făcută înainte de stabilirea 
numelui de familie al copilului în condiţiile art.2 alin.final din Decretul 
nr.975/1968 şi art.24 din Legea nr.119/1996, iar, după admiterea acţiunii, copi- 
lul devine născut din părinţi necunoscuţi, numele lui va fi determinat prin 
dispoziţia scrisă a primarului, iar numai modificarea menţiunii corespunză- 
toare din actul de stare civilă se va face în baza unei hotărâri judecătoreşti 
definitive şi irevocabile. 

Şi în ipoteza admiterii acţiunii în contestarea recunoaşterii de filiaţie sau 
în declararea nulităţii recunoaşterii de filiaţie, deşi schimbarea stării civile a 
copilului se produce cu efect retroactiv, modificarea numelui de familie al 
copilului se va produce numai pentru viitor, dată fiind imposibilitatea obiec- 
tivă a retroactivităţii sub acest aspect. 

Lucrurile se prezintă asemănător şi în cazul admiterii acţiunii în con- 
testarea filiaţiei faţă de mamă atunci când filiaţia rezultă din certificatul de 
naştere fără însă a exista o folosinţă a 'stării civile conformă cu acest certifi- 
cat, precum şi cazul admiterii acţiunii în contestarea existenţei împre- 
jurărilor care să facă aplicabilă prezumția de paternitate. 


3.3. Modificarea numelui de farnilie deterrninată de instituţia adopției 
Cât priveşte incidenţa instituţiei adopţiei asupra modificării numelui de 


familie, este necesar să avem în vedere nu numai încuviințarea adopţiei, ci 
şi desfacerea adopţiei, precum şi declararea nulităţii (desființării) adopţiei. 


l Ca efect al admiterii acţiunii în contestarea paternităţii, copilul va păstra ori, după 
caz, va lua numele de familie pe care mama l-a avut în momentul naşterii lui (T. j. Bacău, 
dec. civ. nr. 849/1978, "Revista română de drept" nr. 2/1979, p. 61). 

a) Încuviinţarea adopţiei 

Schimbarea stării civile determinată de încuviințarea adopţiei are inci- 
denţă şi asupra numelui de familie al celui adoptat. Astfel, potrivit art.21 
alin.l din Ordonanţa de urgenţă nr.25/1997 cu privire la adopţie, "copilul 
dobândeşte prin adopţie numele celui care adoptă. Dacă adopţia se face de 
către soţi care nu au un nume de familie comun, aceştia sunt obligaţi să 
declare instanţei numele pe care copilul urmează să îl poarte". Deşi textul nu 
menţionează în mod expres, apreciem că, în cazul soţilor adoptatori care nu 
au nume de familie comun, adoptatul va lua fie numele de familie al unuia 
dintre adoptatori, fie numele lor de familie reunite (în ambele situaţii, este 
vorba despre numele de familie al adoptatorilor din momentul încuviinţării 
adopţiei), iar nu un alt nume de familie, străin de cel al adoptatorilor sau 
alcătuit din numele unuia dintre adoptatori şi un alt nume. ! 

Există o situaţie în care s-ar putea discuta dacă adopţia antrenează sau nu 
modificarea numelui de familie al adoptatului, anume atunci când, în 
condiţiile prevăzute de art.2 alin.2 din Ordonanţa nr.25/1997, este adoptată o 
persoană căsătorită ce are nume de familie comun cu celălalt soţ. În litera- 
tura de specialitate, s-a arătat că soţul adoptat rămâne cu numele de familie 
comun, nedobândind numele de familie al adoptatorului, însă, în cazul în 
care celălalt soţ consimte, soţul adoptat poate dobândi numele de familie al 
adoptatorului.2 Totuşi, art.80 lit.e din Metodologia pentru aplicarea unitară a 
dispoziţiilor Legii nr.119/1996 precizează că adopţia unei persoane căsătorite 
nu implică şi modificarea numelui de familie (din eroare, textul se referă la 
schimbarea numelui de familie) al soţiei/soţului sau al copiilor celui adoptat; 
în astfel de situaţii, cei interesaţi pot solicita schimbarea numelui de familie 
pe cale administrativă. Folosind un argument de interpretare gramaticală, 
coroborat cu argumentul de interpretare logică per a contrario şi cu regula 
de interpretare logică ubi lex non distinquit, nec nos distinquere debernus, 
s-ar putea trage concluzia că soţul adoptat va lua numele de familie al adop- 
tatorului. Însă, art.28 alin.1 C.fam. prevede că "soţii sunt obligaţi să poarte în 


1 În reglementarea anterioară, în cazul adopţiei cu efecte restrânse (care însă nu a 
mai fost menţinută în reglementarea actuală), exista posibilitatea încuviinţării ca adop- 
tatul să continue a purta vechiul său nume de familie, adăugându-l la cel dobândit prin 
adopţie. 

21. P Filipescu, op. cit, p. 64 şi p. 415. A se vedea şi l. Deleanu, notă la sent. civ. 
nr. 515 din 16 iunie 1966 a Trib. rai. Gherla, în "Revista română de drept" nr. 4/1967, p. 144; 
D. Lupulescu, Numele şi domiciliul persoanei fizice, Editura ştiinţifică şi enciclopedică, 
Bucureşti, 1982, p. 36. 


35 


Persoana fizică 


timpul căsătoriei numele comun declarat," aşa încât, pentru a pune de acord 
cele două texte şi ținând cont de raţiunile care justifică modificarea numelui 
de familie ca efect al schimbărilor în starea civilă determinate de adopţie şi 
căsătorie, vom deosebi două ipoteze: dacă, la încheierea căsătoriei, soţii și- 
au păstrat numele de familie avute anterior, adopţia ulterioară a unuia dintre 
soţi antrenează modificarea numelui de familie al acestuia, în sensul că soţul 
adoptat va lua numele de familie al adoptatorului; dacă, la încheierea căsă- 
toriei, soţii au luat un nume de familie comun, soțul ce va fi adoptat ulterior 
va lua numele de familie al adoptatorului numai cu consimţământul celuilalt 
soţ (art.28 alin.2 C.fam., care, deşi se referă la schimbarea numelui de fami- 
lie pe cale administrativă, îşi va găsi aplicare, pentru identitate de rațiune, şi 
în cazul modificării numelui de familie). 


b) Desfacerea adopţiei 

Cât priveşte incidența desfacerii adopţiei asupra numelui de familie, 
art.22 alin.3 din Ordonanţa nr.25/1997 prevede doar că "instanţa se va pro- 
nunta şi cu privire la numele copilului după desfacerea adopţiei”. Este însă 
evident că încetarea rudeniei civile dintre adoptat şi adoptatori sau, după 
caz, adoptator face să nu mai subziste raţiunea purtării de către adoptat a 
numelui de familie dobândit prin adopţie. În consecinţă, desfacerea adopţiei 
antrenează o modificare a numelui de familie al adoptatului, care va 
redobândi numele de familie avut anterior adopţiei. Este de reţinut că art.27 
alin.l din Ordonanţa nr.25/1997 a abrogat expres şi direct dispoziţiile capi- 
tolului III - "Adoptia" - al titlului II din Codul familiei, deci şi art.83 partea 
a Il-a, care, în caz de desfacere a adopţiei, permitea instanţei judecătoreşti 
să încuviinţeze, pentru motive temeinice, păstrarea de către adoptat a 
numelui de familie dobândit prin adopţie; prin urmare, trebuie să admitem 
că, în actuala reglementare, instanța judecătorească nu mai are această 
posibilitate. Totuşi, nu este exclusă o eventuală schimbare pe cale adminis- 
trativă a numelui de familie. Se observă însă că, în această privinţă, soluţia 
legislativă actuală nu este cea mai practică. 


c) Nulitatea adopţiei 

În cazul declarării nulităţii (desființării) adopţiei, adoptatul redobândeşte 
numele de familie avut anterior încuviinţării adopţiei. Deşi, în principiu, nuli- 
tatea retroactivează, în privinţa numelui de familie efectele se vor produce 
numai pentru viitor, dat fiind caracterul ireversibil al purtării numelui de 
familie luat ca urmare a încuviinţării adopţiei lovite de nulitate. 

3.4. Modificarea numelui de familie determinată de instituția căsătoriei 


Modificarea numelui de familie poate să intervină sau, după caz, inter- 
vine ca efect al încheierii căsătoriei, al divorţului, precum şi al declarării 
nulităţii căsătoriei. În schimb, încetarea căsătoriei prin decesul unuia dintre 
soţi nu atrage niciodată modificarea numelui de familie al soţului ce a rămas 
în viaţă. 


a) Încheierea căsătoriei 

Cât priveşte incidenţa încheierii căsătoriei asupra numelui de familie, 
reținem că, potrivit art.27 C.fam., "la încheierea căsătoriei, viitorii soţi vor 
declara, în faţa delegatului de stare civilă, numele pe care s-au învoit să-l 
poarte în căsătorie. Soții pot să-şi păstreze numele lor dinainte de căsătorie, 
să ia numele unuia sau altuia dintre ei sau numele lor reunite." 

După cum se observă, schimbarea stării civile prin căsătorie nu implică 
automat şi modificarea numelui de familie. Nu va interveni nici o modificare 
a numelui de familie dacă viitorii soţi se înțeleg să-şi păstreze numele de 
familie dinaintea căsătoriei. Dacă viitorii soţi se hotărăsc să poarte în căsă- 
torie un nume de familie comun, va opera o modificare a numelui de fami- 
lie pentru ambii numai atunci când ei decid ca numele de familie comun să 
fie format din numele lor reunite, iar când numele de familie comun constă 
în numele unuia dintre ei, îşi va modifica numele de familie doar soţul care 
ia numele celuilalt. 

Aşa cum se subliniază constant în doctrină, posibilităţile enumerate de 
art.27 Cfam. sunt limitative. Deci, nu ar fi posibil ca unul dintre soţi să-şi 
menţină numele de familie avut anterior încheierii căsătoriei, iar celălalt soţ 
să ia numele de familie reunite; | soţii să ia ca nume de familie comun un 
nume pe care niciunul dintre ei nu îl avea în momentul efectuării declaraţiei 
cu privire la numele de familie ce va fi purtat în căsătorie (chiar dacă ar fi 
vorba despre un nume de familie pe care unul dintre viitorii soţi l-a avut ante- 
rior, dar pe care nu îl mai are în momentul respectiv). 


l Trib. Supr., col. civ., dec. nr. 1254/1956, în Repertoriu 1952-1965, p. 13, nr. 5. 

2 Art. 41 din Metodologia pentru aplicarea unitară a dispozițiilor Legii nr. 119/1996 pre- 
cizează că "o dată cu depunerea declarației (de căsătorie - p.n., G.B.) sau ulterior, până 
la încheierea căsătoriei, viitorii soți declară, în faţa ofițerului de stare civilă, numele de 
familie pe care s-au învoit să-l poarte în căsătorie, potrivit dispoziţiilor Codului familiei. 
Dacă înţelegerea referitoare la numele de familie a intervenit după depunerea declara- 
tiei, dar înainte de a se încheia căsătoria, această înţelegere se consemnează într-o 
declaraţie scrisă, separat, care se anexează la declaraţia iniţială." 

După încheierea căsătoriei, alegerea numelui de familie care va fi purtat 
în timpul căsătoriei devine irevocabilă, în sensul că soţii sunt obligaţi să 
poarte în timpul căsătoriei numele de familie pe care l-au declarat. ! 


` 


b) Desfacerea căsătoriei prin divorț 

Dacă la încheierea căsătoriei soţii şi-au păstrat numele de familie, des- 
facerea respectivei căsătorii prin divorţ nu va avea vreun efect asupra 
numelui de familie al foştilor soţi. În cealaltă ipoteză (când, la încheierea 
căsătoriei, soţii au luat un nume,de familie comun), se va pune însă proble- 
ma modificării numelui de familie ca efect al divorţului. 

Art.40 alin.l C.fam. prevede că "la desfacerea căsătoriei prin divorţ, soţii 
se pot învoi ca soţul care, potrivit art.27, a purtat în timpul căsătoriei numele 
de familie al celuilalt, să poarte acest nume şi după desfacerea căsătoriei." 
Cel de al doilea alineat al aceluiaşi articol stabileşte că "instanţa judecăto- 
rească va lua act de această învoială prin hotărârea de divorţ. Instanţa, pen- 
tru motive temeinice, poate să încuviinţeze acest drept chiar în lipsa învoielii 
între soţi." În sfârşit, art.40 alin.3 Cfam. dispune că "dacă nu a intervenit o 
învoială sau dacă instanţa nu a dat încuviințarea, fiecare dintre foştii soţi va 
purta numele ce avea înainte de căsătorie." 

Se observă că regula în materie este stabilită de art.40 alin.3 C.fam..2 deci, 
în principiu, schimbarea stării civile ca efect al desfacerii căsătoriei prin 
divorţ atrage modificarea numelui de familie, fie al unuia dintre foştii soţi 
(cel care şi-a modificat numele de familie la încheierea căsătoriei, luând 
numele de familie al celuilalt soţ), fie al ambilor (dacă, la încheierea căsă- 
toriei, soţii au luat, ca nume de familie comun, un nume format din reunirea 
numelor lor de familie anterioare). Primele două alineate ale articolului 
menţionat stabilesc excepţia în materie, care constă în purtarea numelui de 
familie al celuilalt soţ şi după desfacerea căsătoriei prin divorţ, fie în temeiul 
învoielii foştilor soţi, fie în baza încuviințării instanţei. 


l Această obligativitate nu se opune posibilităţii de a solicita schimbarea numelui de 
familie pe cale administrativă, dar, dacă soţii au luat un nume de familie comun, unul 
dintre ei va putea cere schimbarea pe cale administrativă numai cu consimţământul 
celuilalt soţ. l 

2 c. Stătescu, op. cit., p. 129; Gh. Beleiu, op. cit, 1982, p. 233; E. Lupan, 
D. Popescu, op. cit., p. 109; T. Pop, op. cit., p. 94. 

3 Apreciem că învoiala soţilor sau încuviințarea instanţei judecătoreşti poate să inter- 
vină nu numai atunci când unul dintre soţi a purtat în timpul căsătoriei numele de fami- 
lie al celuilalt soţ, ci, pentru identitate de rațiune, şi în cazul când soţii au luat, ca nume 
de familie comun, numele lor de familie reunite. 

În legătură cu învoiala soţilor, la care se referă art.40 alin.1 C.fam., s-a ară- 
tat că aceasta nu poate avea ca obiect decât dreptul pentru soţul divorţat de 
a păstra exact acel nume de familie pe care îl purta în timpul căsătoriei, nefi- 
ind posibil să se convină ca, după divorţ, să se revină la numele de familie 
avut anterior căsătoriei, la care să se adauge numele de familie purtat în 
timpul căsătoriei.| Mai trebuie reţinut că este necesar ca învoiala soţilor să 
intervină înainte de desfacerea căsătoriei prin divorţ, iar nu după acest 
moment, iar instanţa care va pronunţa divorţul doar va lua act de învoiala 
respectivă şi o va consemna în hotărâre. 

Cât priveşte noţiunea de "motive temeinice" care să justifice (desigur, în 
lipsa învoielii despre care vorbeşte art.40 alin.1 C.fam.) încuviințarea, de 
către instanţă, a purtării şi după divorţ a numelui de familie dobândit prin 
încheierea căsătoriei, este de observat că legea nu precizează în ce ar con- 
sta aceste motive, care deci sunt lăsate la aprecierea instanţei. În acest sens, 
s-a decis că prin noţiunea de "motiv temeinic", la care se referă art.40 alin.2 
C.fam., urmează a se înţelege orice interes ce ar fi vătămat prin modificarea 
numelui purtat de soţ în timpul căsătoriei, interes care poate să fie nu numai 
moral, ci şi material.3 Referitor la sfera de aplicare a excepţiei prevăzute de 
art.40 alin.2 C.fam., mai subliniem că numai instanţa de divorţ şi numai o 
dată cu pronunţarea divorţului poate să încuviinţeze păstrarea numelui de 
familie dobândit prin încheierea căsătoriei ce urmează a se desface, însă 
numai în măsura în care soţul interesat a formulat o cerere în acest sens, iar 
nu şi din oficiu. Nu există posibilitatea pentru cel interesat de a solicita păs- 
trarea numelui de familie dobândit prin încheierea căsătoriei după ce căsă- 
toria respectivă a fost desfăcută prin divorţ.4 


l Trib. Supr., col. civ., dec. nr. 30/1961, în Repertoriu 1952-1965, p. 39, nr. 113; 
C. Stătescu, op. cit, p. 130-131; Gh. Beleiu, op. cit., 1982, p. 233. 

2 S-a decis că instanţa (de divorţ) nu poate să respingă cererea prin care i se solicită 
să i-a act de învoiala soţilor ca acel soţ care şi-a modificat numele de familie la încheierea 
căsătoriei să poarte acest nume de familie şi după divorţ - C. S. J., s. civ., dec. nr. 609/1993, 
în revista "Dreptul" nr. 12/1993, p. 87. Îrisă, cererea prin care, după desfacerea căsătoriei 
prin divorţ, se solicită instanţei să ia act de învoiala foştilor soţi cu privire la numele de 
familie se va respinge ca inadmisibilă. 

3 Trib. Supr., s. civ., dec. nr. 1467/1980, în Repertoriu 1980-1985, p. 30, nr. 73. 

4 Trib. Supr., col. civ., dec. nr. 1587/1956, în Culegere de decizii 1956, vol. 1, p. 402. 
Aşadar, sub aspect procesual, cererea de încuviinţare a purtării numelui de familie 
dobândit prin încheierea căsătoriei şi după desfacerea acelei căsătorii prin divorţ poate 
exista numai în calitate de cerere accesorie, fiind inadmisibilă dacă se formulează pe 
cale principală. 

Prin urmare, dacă nu s-a formulat o cerere prin care se solicită men- 
ţinerea numelui de familie dobândit la încheierea căsătoriei şi, desigur, nici 
o cerere prin care se solicită să se ia act de învoiala soţilor, instanţa de divorţ 
este obligată să dispună, chiar şi din oficiu, revenirea la numele de familie 
avut anterior încheierii căsătoriei. 

Unele precizări sunt însă necesare în legătură cu noţiunea de "numele ce 
avea înainte de încheierea căsătoriei", utilizată de art.40 alin.3 C.fam. Este 
vorba despre numele de familie care a fost modificat ca urmare a încheierii 
căsătoriei ce se desface prin divorţ, deci despre numele de familie purtat în 
momentul efectuării declaraţiei ce a precedat încheierii căsătoriei respec- 
tive, iar nu de un alt nume de familie purtat anterior. Spre exemplu, dacă mai 
înainte de încheierea căsătoriei ce se desface prin divorţ, un soţ a purtat 
numele de familie al fostului soţ dintr-o căsătorie anterioară încetată prin 
deces ori desfăcută prin divorţ, atunci el va lua acel nume de familie, iar nu 
pe cel care l-a avut înainte de încheierea primei căsătorii. 

Desigur că, dacă în timpul căsătoriei, soţul şi-a schimbat pe cale adminis- 
trativă numele de familie dobândit la încheierea acelei căsătorii sau dacă 
acest nume de familie a fost modificat prin adopţie (în ambele cazuri, cu 
consimţământul celuilalt soţ), nu mai există nici o justificare pentru 
revenirea la numele de familie avut anterior căsătoriei.2 


c) Nulitatea căsătoriei 

Efectul nulităţii căsătoriei asupra numelui de familie constă în revenirea 
la numele de familie purtat anterior încheierii căsătoriei desfiinţate. Nu mai 
există însă cele două posibilităţi prevăzute de art.40 alin.1 şi 2 C.fam. pentru 
ipoteza divorţului, întrucât aceste două dispoziţii legale, stabilind excepţii de 
la regula modificării numelui, nu pot fi aplicate şi la cazuri care nu intră sub 
incidenţa prevederilor lor. l 

Desființarea căsătoriei atrage modificarea numelui de familie (desigur, 
atunci când, la încheierea acelei căsătorii, unul dintre soţi a luat numele de 
familie al celuilalt soţ ori soţii au luat numele lor de familie reunite) chiar şi 
pentru soţul de bună-credinţă, soţ care, potrivit art.23 alin.1 C.fam., păstrează 
situaţia unui soţ dintr-o căsătorie valabilă pe perioada cuprinsă între data 
încheierii căsătoriei şi data rămânerii definitive a hotărârii judecătoreşti de 
anulare a căsătoriei respective. De altfel, sub aspectul numelui de familie, nu 


l Trib. Supr., s. civ., dec. nr. 1398/1963, în Repertoriu 1952-1965, p. 40, nr. 116. 
2 A se vedea şi Trib. Supr., s. civ., dec. nr. 1116/1979, în Repertoriu 1975-1980, p. 25, 
nr. 63. 

există deosebiri de efecte între "căsătoria putativă" (care presupune buna- 
credinţă a unuia dintre soţi sau a ambilor soţi la încheierea căsătoriei lovite 
de nulitate) şi "nulitatea căsătoriei", deoarece şi pentru soţul de rea-credinţă 
la încheierea căsătoriei nulitatea nu retroactivează în privința numelui de 
familie, faptul purtării numelui de familie pe durata căsătoriei ce a fost desfi- 
ințată fiind ireversibil. 


d) Încetarea căsătoriei prin decesul unuia dintre soţi 

S-a pus problema de a şti dacă încetarea căsătoriei prin moartea unuia 
dintre soţi produce sau nu efecte asupra numelui de familie al celuilalt soţ, 
în cazul în care acesta din urmă îşi modificase numele de familie la 
încheierea respectivei căsătorii. 

În prealabil, trebuie să menţionăm că, în redactarea sa din momentul 
adoptării, art.28 C.fam., după ce instituia obligaţia pentru soţi de a purta în 
timpul căsătoriei numele de familie comun declarat, prevedea în partea a Il-a 
că "după desfacerea căsătoriei prin moarte, soţul supravieţuitor are dreptul 
să poarte acest nume, cât timp nu a încheiat o căsătorie nouă." Prin Legea 
nr.4/1956, a fost abrogată întreaga parte a doua a textului iniţial, iar, din 
această abrogare, aparent, s-ar putea trage concluzia că după încetarea 
căsătoriei prin deces, soţul supravieţuitor nu ar mai avea dreptul să poarte 
numele de familie dobândit la încheierea acelei căsătorii, ci ar urma să 
revină la numele de familie avut anterior căsătoriei. S-a arătat însă că o 
asemenea interpretare nu poate fi primită, în considerarea unui argument de 
ordin istoric (o îndelungată tradiţie a dreptului nostru este în sensul că dece- 
sul unuia dintre soţi nu are nici un efect asupra numelui de familie al soţului 
rămas în viaţă), precum şi a unui argument a fortiori (dacă, în caz de divorţ, 
există posibilitatea păstrării numelui de familie luat la încheierea căsătoriei, 
ca urmare a învoielii soţilor sau a încuviinţării instanţei, indiferent din vina 
cui s-a pronunţat divorţul, cu atât mai mult trebuie să se ajungă la aceeaşi 
concluzie atunci când căsătoria a durat până la moartea unuia dintre soţi); 
în realitate, legiuitorul a dorit să înlăture acea restricţie care limita în timp 
dreptul soţului supravieţuitor de a purta numele de familie luat la încheierea 
căsătoriei ce a încetat prin deces, aşa cum rezultă din chiar lucrările orga- 
nului legislativ de la acea dată. Mai mult, s-a subliniat că purtarea numelui 


l A se vedea: Tr. lonaşcu, Drept civil pentru facultăţile de ştiinţe juridice, partea 
a ll-a, Persoanele, Ministerul Învăţământului şi Culturii, Bucureşti, 1959, p. 66; 
M. I. Eremia, op. cit., p. 119-120; C. Stătescu, op. cit, p. 123-125; Gh. Beleiu, op. cit., 
1982, p. 237-238; |. P. Filipescu, op. cit., p. 224. 

de familie luat la încheierea căsătoriei şi după încetarea acesteia prin dece- 
sul celuilalt soţ constituie nu numai un drept, ci şi o obligaţie, această soluţie 
fiind impusă de două caractere juridice ale numelui pe care le-am analizat 
cu un alt prilej (legalitatea numelui şi, în special, consecinţa sa, anume 
obligativitatea numelui); în alte cuvinte, soțul supravieţuitor nu are un drept 
de opţiune între a purta în continuare numele de familie avut în timpul căsă- 
toriei ce a încetat şi a reveni la numele de familie pe care l-a avut anterior 
acestei căsătorii. | l 

Aşadar, schimbarea intervenită în starea civilă ca efect al încetării căsăto- 
riei prin deces nu conduce, în nici o situație, la modificarea numelui de fami- 
lie al soțului supraviețuitor. 


lc. Stătescu, op. cit, p. 126; Gh. Beleiu, op. cit., 1982, p. 238; E. Lupan, 
D. Popescu, op. cit., p. 111; T. Pop, op. cit., p. 96. Pentru opinia că ar fi vorba numai de 
un drept, nu şi de o obligaţie, a se vedea, totuşi, M. I. Eremia, op. cit., p. 121-122 (opinia 
s-ar sprijini pe o interpretare gramaticală a art. 28 alin. 1 C. fam. şi o interpretare per a 
contrario a aceluiaşi text). 

În doctrină şi în jurisprudenţă s-a mai ridicat problema de a şti dacă, prin recăsătorirea 
soţului supravieţuitor, numele de familie pe care acesta îl are din căsătoria ce a încetat 
prin deces ar putea ori nu să devină nume de familie comun în noua căsătorie. Într-o 
primă soluţie, fără a se oferi o argumentare corespunzătoare, s-a răspuns în sens negativ 
- Tr. lonaşcu, op. cit., p. 66; M. I. Eremia, op. cit., p. 121 (menţionăm că soluţia respec- 
tivă este tributară unei reglementări mai vechi, în care văduva păstra numele de familie 
al soțului după decesul acestuia, însă, daĉă se recăsătorea, îl pierdea, dar aceasta numai 
datorită faptului că, în sistemul Legii din 18 martie 1895, femeia care se căsătorea era 
obligată să ia numele de familie al soțului). Soluția contrară, cu care suntem de acord, se 
sprijină pe împrejurarea că nu există nici un text de lege care să limiteze dreptul soțului 
supraviețuitor de a purta numele de familie pe care acesta l-a dobândit prin căsătoria ce 
a încetat ca urmare a decesului celuilalt soț - ubi lex non distinquit, nec nos distinquere 
debemus, precum şi pe urr argument de interpretare istorico-teleologică (mai precizăm 
că legalitatea numelui şi intangibilitatea numelui sunt caracterele juridice ale numelui 
care justifică această soluție). Pentru această din urmă solutie, a se vedea: Trib. Supr., col. 
civ., dec. nr. 755/1968, în Culegere de decizii 1968, p. 61; C. Stătescu, op. cit., p. 127-128; 
Gh. Beleiu, op. cit., 1982, p..239-240; E. Lupan, D. Popescu, op. cit., p. 111-112; T. Pop, 
op. cit., p. 96. 

4. Schimbarea şi retranscrierea numelui 
de familie şi a prenumelui 


4.1. Schimbarea numelui de familie sau a prenumelui 


Prin schimbarea numelui de familie (sau a prenumelui) se înţelege înlo- 
cuirea, la cerere, a numelui de familie (sau a prenumelui) cu un alt nume de 
familie (cu un alt prenume), prin decizie administrativă sau după ce a fost 
parcursă procedura administrativă. 

Cât priveşte partea finală a definiţiei de mai sus (care, până în prezent, nu 
a fost reţinută în literatura de specialitate), subliniem că, în actuala regle- 
mentare, nu este exclusă posibilitatea ca schimbarea numelui de familie: să 
fie dispusă printr-o hotărâre judecătorească, însă o asemenea hotărâre infer- 
vine numai după ce a fost declanşată şi parcursă procedura administrativă, 
iar decizia definitivă pronunţată în sistemul organelor administrative şi prin 
care a fost respinsă cererea de schimbare a numelui de familie este atacată 
prin intermediul recursului special reglementat de art. 4 din Legea 
nr. 29/1990 privind contenciosul administrativ. 

Având în vedere faptul că este obligatorie parcurgerea procedurii în faţa 
organelor administrative prevăzute de lege, precum şi împrejurarea că, de 
regulă, schimbarea numelui este dispusă de organul administrativ, se poate 
folosi şi în actuala reglementare expresia utilizată de Decretul nr. 975/1968, 
anume aceea de "schimbarea numelui pe cale administrativă." 

Tot în legătură cu definiţia oferită mai sus, menţionăm că am reţinut şi 
precizarea potrivit căreia înlocuirea numelui de familie are loc la cerere, 
întrucât este vorba despre un element de natură să contribuie în multe 
situaţii la delimitarea schimbării numelui de familie de modificarea numelui 
de familie, având în vedere că, în cazul acesteia din urmă, de regulă, 
înlocuirea numelui de familie nu este condiţionată de exprimarea voinţei 
persoanei respective într-un atare sens. 

Dreptul de a cere schimbarea numelui este recunoscut persoanei fizice 
de către art. 3 din Decretul nr. 975/1968, care prevede că "numele se poate 
schimba pe cale administrativă." În art. 4-18 din acelaşi act normativ se 
reglementează, în mod unitar, atât schimbarea numelui de familie, cât şi 
schimbarea prenumelui. De altfel, prin cererea formulată, cel interesat poate 
să solicite fie schimbarea numelui de familie şi a prenumelui, fie numai 
schimbarea numelui de familie, fie numai schimbarea prenumelui. În cele 
ce urmează, deşi ne vom referi la schimbarea numelui în general, vom avea 
în vedere, cu precădere, schimbarea numelui de familie. 

Pot solicita schimbarea numelui cetăţenii români şi persoanele fără 
cetăţenie (apatrizii) care domiciliază în România (art. 4 şi art. 20). Interpre- 
tând art. 4 ţinând cont de regula ubi lex non distinquit, nec nos distinquere 
debemus; rezultă că schimbarea numelui poate fi cerută şi de cetăţeanul 
român cu domiciliul în străinătate. De altfel, această soluţie este prevăzută în 
mod expres de art. 87 alin. 3 din Metodologia pentru aplicarea unitară a dis- 
poziţiilor Legii nr. 119/1996, care dispune că "cererea de schimbare a nume- 
lui de familie şi/sau a prenumelui privind pe cetăţeanul român cu domiciliul 
în străinătate se depune la primăria ultimului domiciliu avut în România, iar 
dacă nu a avut vreodată domiciliul în România, la Primăria sectorului I al 
municipiului Bucureşti." În schimb, interpretând cele două articole mentio- 
nate per a contrario, rezultă că nu pot solicita schimbarea numelui cetăţenii 
străini, chiar dacă ar avea domiciliul în România, şi nici apatrizii ce nu au 
domiciliul în România. 

Procedura schimbării numelui se declanşează printr-o cerere formulată 
cu acest scop. Dacă persoana fizică majoră face personal şi singură cererea 
de schimbare a numelui, în schimb, pentru minor, cererea de schimbare a 
numelui se face de părinţi sau, cu încuviințarea autorităţii tutelare, de tutore. 
Interpretând gramatical art. 6 alin. 1 partea I din Decretul nr. 975/1968, se 
desprinde concluzia că încuviințarea autorităţii tutelare este necesară numai 
în situaţia în care cererea de schimbare a numelui minorului se face de către 
tutore, nu şi atunci când cererea este formulată de părinţi. Însă, dacă părinţii 
nu se înţeleg cu privire la schimbarea numelui copilului, va hotărî autoritatea 
tutelară. Dacă minorul a împlinit vârsta de 14 ani, cererea va fi semnată şi de 
acesta. Pentru interzisul judecătoresc, cererea de schimbare a numelui se 
face de către tutore, cu încuviințarea autorităţii tutelare. 

Potrivit art. 7 partea I din Decretul nr. 975/1968, schimbarea numelui de 
familie al minorului se poate cere fie o dată cu schimbarea numelui de fami- 
lie al părinţilor, fie, dacă există motive temeinice, separat. Din această dis- 
poziție legală mai rezultă că schimbarea numelui de familie al părinților nu 
implică şi schimbarea numelui de familie al copilului. 

În cazul în care soţii s-au învoit să poarte în timpul căsătoriei un nume de 
familie comun, pentru schimbarea acestui nume de familie de către unul 


l Motivele temeinice la care se referă art. 7 din Decretul nr. 975/1968 privesc posibili- 
tatea de a formula cererea de schimbare a numelui de familie al minorului separat de 
cererea de schimbare a numelui de familie al părinţilor, însă ele nu se confundă cu 
motivele temeinice care justifică, potrivit art. 4 din acelaşi act normativ, însăşi schimbarea 
numelui de familie. 

dintre sofi este necesar consimţământul celuilalt soţ (art. 28 alin. 2 C. fam. şi 
art. 8 alin. 1 din Decretul nr. 975/1968). Însă, schimbarea numelui de familie 
al unuia dintre soţi nu implică şi schimbarea numelui de familie al celuilalt 
soţ (art. 8 alin. 2 din Decretul nr. 975/1968) şi, desigur, nici schimbarea 
numelui de familie al copilului. 

Cererea de schimbare a numelui se depune la primăria de domiciliu, cu 
excepţia situaţiei când ar fi incidente dispoziţiile art. 87 alin. 3 din Metodo- 
logia pentru aplicarea unitară a dispoziţiilor Legii nr. 119/1996, pe care le-am 
reprodus mai sus. Cererea trebuie motivată şi însoţită de următoarele acte: 
copii certificate ori legalizate de pe certificatele de stare civilă ale celui care 
solicită schimbarea numelui; un exemplar al Monitorului oficial al României 
în care a fost publicată cererea de schimbare a numelui sau, după caz, dova- 
da privind scutirea de publicare a cererii, actul de consimţământ, dat în 
formă autentică, al celuilalt soţ, în cazul prevăzut de art. 28 alin. 2 C. fam. şi 
art. 8 alin. 1 din Decretul nr. 975/1968; copia de pe decizia de aprobare a 
autorităţii tutelare, în cazul în care tutorele solicită schimbarea numelui 
minorului sau al celui pus sub interdicţie judecătorească; orice acte pe care 
solicitantul le consideră necesare motivării cererii sale. 

Cererea de schimbare a numelui se publică, în extras, prin grija şi pe 
cheltuiala solicitantului, în Monitorul oficial al României, partea a III-a. Nu 
este supusă acestei cerințe de publicitate "cererea de schimbare a numelui 
format din expresii indecente, ridicole, ori transformat prin traducere sau în 
alt mod." Scutirea de publicare se aprobă de către şefii organelor locale ale 
poliţiei. Este de observat că această formalitate trebuie îndeplinită înainte de 
depunerea cererii de schimbare a numelui la primăria de domiciliu. 

Orice persoană interesată poate face opoziţie la cererea de schimbare a 
numelui, în termen de 30 de zile de la publicarea acesteia. Opoziția se for- 
mulează în scris, trebuie motivată şi se depune la primăria unde a fost înre- 
gistrată cererea de schimbare a numelui. 

Cererea de schimbare a numelui, împreună cu actele ce o însoțesc şi 
eventualele opoziții (aşadar, dosarul referitor la schimbarea numelui) se 
înaintează de către ofiţerul de stare civilă, în termen de 5 zile, la formațiunea 
de evidenţă a populaţiei (constituită şi organizată de Ministerul de Interne) 
la care este arondată localitatea (art. 11 din Decretul nr. 975/1968 şi art. 87 
alin. 2 din Metodologia pentru aplicarea unitară a dispoziţiilor Legii 
nr. 119/1996). 

Competența de a soluţiona cererea de schimbare a numelui aparţine 
Inspectoratului General al Poliţiei din cadrul Ministerului de Interne. Acest 
organ va verifica dacă sunt îndeplinite toate condiţiile prevăzute de lege şi, 

apreciind temeinicia cererii, precum şi a opoziţiilor făcute, va da, în termen 
de 60 de zile de la primirea dosarului, o decizie motivată de admitere sau, 
după caz, de respingere a cererii de schimbare a numelui. 

Decizia de admitere a cererii de schimbare a numelui se trimite, în copie 
(şi în număr suficient de exemplare spre a fi făcute comunicările prevăzute 
de lege), primăriei la care s-a înregistrat cererea. Aceasta trebuie să înşti- 
inţeze, de îndată, pe solicitant, iar, după ce solicitantul va depune dovada de 
plată a taxei de timbru (nu este însă necesară plata taxei de timbru pentru 
schimbarea numelui format din expresii indecente, ridicole, ori transformat 
prin traducere sau în alt mod), îi va elibera o copie a deciziei de schimbare 
a numelui. În cazul în care solicitantul nu se prezintă (sau dacă nu depune 
dovada de plată a taxei de schimbare a numelui) în termen de 60 de zile de 
la data încunoştiinţării sale, primăria va restitui copiile de pe decizia de 
schimbare a numelui autorităţii care a încuviinţat schimbarea numelui 
(art. 88 din Metodologia pentru aplicarea unitară a dispoziţiilor Legii 
nr. 119/1996). 

Decizia de schimbare a numelui se înscrie, prin menţiune, pe marginea 
actului de naştere al persoanei în cauză, iar efectele schimbării numelui se 
produc de la data efectuării acestei înscrieri, dată de la care solicitantul va 
purta numai numele obţinut prin decizie (art. 15 din Decretul nr. 975/1968). 

Dovada schimbării numelui se face cu decizia de admitere a cererii sau 
cu certificatul eliberat pe baza acestei decizii. 

În cazul în care Inspectoratul General al Poliţiei respinge cererea de 
schimbare a numelui, va pronunţa o decizie, pe care o va comunica solici- 
tantului. Această decizie poate fi contestată în termen de 30 de zile de la co- 
municare, competenţa de soluţionare a contestaţiei aparţinând Ministerului 
de Interne (art. 17 din Decretul nr. 975/1968). 

Persoana căreia i s-a respins cererea de schimbare a numelui poate să 
facă o nouă cerere, dacă au intervenit motive noi sau dacă au încetat cau- 
zele care au determinat admiterea unei opoziții. 


1 Înscrierea schimbării numelui se face nu numai pe actul de naştere, ci, dacă este 
cazul, şi pe actul de căsătorie al persoanei căreia i s-a admis schimbarea numelui, la ce- 
rerea acesteia. În cazul în care cel care şi-a schimbat numele are copii minori, dar schim- 
barea numelui de familie nu se referă şi la aceştia, se va opera menţiunea despre schim- 
barea numelui părintelui şi pe actele de naştere ale copiilor; pentru copiii majori, ope- 
rarea menţiunii seva face numai la cererea acestora, cu aprobarea Direcţiei de evidenţă 
a populaţiei (art. 91 “din „Metodologia pentru aplicarea unitară a dispoziţiilor Legii 
nr. 119/1996). 

Mai trebuie reţinut că, întrucât decizia prin care Ministerul de Interne 
soluţionează contestaţia are caracterul unui act administrativ-jurisdicţional, 
iar legea specială nu conţine dispoziţii referitoare la atacarea ei în justiţie, îşi 
vor găsi aplicare prevederile art. 4 din Legea nr. 29/1990, deci, această deci- 
zie poate fi atacată cu recurs, în termen de 15 zile de la comunicare, la secţia 
de contencios administrativ a Curţii Supreme de Justitie. | 

În raport de dispozitiile Decretului nr. 975/1968, se mai pune problema de 
a şti ce cale procedurală are la dispoziție persoana care a făcut opoziţie la 
cererea de schimbare a numelui, atunci când Inspectoratul General al 
Poliţiei a admis cererea de schimbare a numelui, respingând deci opoziţia. 
Contestaţia la care se referă art. 17 din Decretul nr. 975/1968 nu poate fi 
exercitată într-o asemenea. situaţie, deoarece textul de lege menţionat: 
conţine o normă specială, care este de strictă interpretare şi aplicare. În lipsa 
unor dispoziţii legale speciale, apreciem că persoana interesată trebuie să 
recurgă la procedura contenciosului administrativ de drept comun (art. 1, iar 
nu art. 4 din Legea nr. 29/1990). 


4.2. Retranscrierea numelui de familie şi a prenumelui 


Schimbarea numelui nu trebuie confundată cu retranscrierea numelui, 
aceasta din urmă fiind reglementată de art. 19 din Decretul nr. 975/1968. 
Menţionăm că textul de lege (care se referă, deopotrivă, atât la numele de 
familie, cât şi la prenume) nu foloseşte expresia de retranscriere, însă aceas- 
ta este utilizată constant în literatuta de specialitate.2 


| În acest sens, a se vedea: T. Pop, op. cit., p. 99-100; V. M. Ciobanu, Tratat teoretic. 
şi practic de procedură civilă, vol. l, Teoria generală, Editura Naţional, Bucureşti, 1996, 
p. 389-390. Soluţia recunoaşterii dreptului de a exercita recursul special împotriva deciziei 
pronunţate de Ministerul de Interne se fundamentează pe faptul că art. 21 din Constituţie 
consacră principiul accesului liber la justiţie, iar, potrivit art. 125 alin. 1 din Constituţie, 
justiţia se realizează prin Curtea Supremă de Justiţie şi prin celelalte instanţe judecă- 
toreşti stabilite de lege (judecătorii, tribunale şi curţi de apel), deci, în toate cazurile în 
care competenţa ar aparţine unui organ jurisdicţional ori cu atribuţii jurisdicţionale din 
afara sistemului instanţelor judecătoreşti, trebuie să se asigure accesul la cel puţin una 
din instanţele judecătoreşti. | 

2 A se vedea: C. Stătescu, op. cit., p. 143; Gh. Beleiu,op. cit., 1982, p. 243; E. Lupan, 
D. Popescu, op. cit., p. 115; T. Pop, op. cit., p. 100. 

Motivele care determină retranscrierea numelui de familie şi a prenu- 
melui rezultă din primul alineat al art. 19, potrivit căruia, persoana al cărei 
nume de familie sau prenume a fost înregistrat în actele de stare civilă tradus 
în altă limbă decât cea maternă ori cu ortografia altei limbi poate cere 
înscrierea, prin menţiune pe aceste acte, a numelui de familie ori a prenu- 
melui, retradus sau cu ortografia limbii materne, atât la rubricile privind pe 
titular, cât şi pe părinţii săi. 

Cererea de retranscriere se depune la primăria în păstrarea căreia se află 
registrele de stare civilă! şi se aprobă de primar. Pe baza acestei aprobări, se 
efectuează menţiune pe marginea actelor de stare civilă respective. 

Alineatul 4 al art. 19 reglementează extinderea efectelor retranscrierii 
numelui, stabilind că efectele aprobării se extind asupra copiilor minori, iar, 
când soţii au nume de familie comun, şi asupra celuilalt soţ, în ambele si- 
tuaţii dacă acesta din urmă îşi dă consimţământul. Dacă soţii nu se înţeleg 
în ceea ce priveşte extinderea efectelor retranscrierii numelui asupra copi- 
ilor minori, va decide autoritatea tutelară. Pentru extinderea efectelor admi- 
terii cererii de retranscriere asupra numelui de familie al celuilalt soţ (desi- 
gur, dacă soţii au nume de familie comun) este întotdeauna nevoie de con- 
simţământul acestuia din urmă, deci, numai în privința extinderii efectelor 
retranscrierii asupra numelui de familie al copiilor minori nedarea con- 
simţământului unuia dintre părinţi poate fi suplinită de decizia autorităţii 
tutelare. Extinderea retranscrierii numelui de familie al unuia dintre părinţi 
asupra numelui de familie al copilului minor presupune că părinţii au nume 
de familie comun, iar, în cazul în care părinţii nu au nume de familie comun, 
fie că minorul a luat numele de familie ale părinţilor reunite, fie că minorul 
a luat numele de familie al părintelui ce a cerut şi obţinut retranscrierea; 
întrucât textul de lege nu face nici o distincţie, ar rezulta că în toate aceste 
trei cazuri urmează a se cere ori suplini consimţământul celuilalt părinte. 

Înscrierile retranscrierii numelui se comunică organului local al poliţiei în 
raza căruia domiciliază cel în cauză. 

Ultimele două alineate ale art. 19 reglementează căile de atac împotriva 
deciziei primarului cu privire la cererea de retranscriere a numelui. 

Astfel, în caz de respingere a cererii de retranscriere a numelui, petitio- 
narul poate să facă plângere la judecătoria în a cărei circumscripție terito- 


l Se admite că petiţionarul poate să depună cererea şi la primăria locului de domi- 
ciliu, caz în care aceasta o va trimite spre rezolvare organului competent potrivit art. 19 
alin. 2 - Trib. Supr., s. civ., dec. nr. 2134/1975, în "Revista română de drept" nr. 6/1976, 
p. 50; T. Pop, op. cit., p. 100. 

rială domiciliază, în termen de 30 de zile de la data la care i s-a comunicat 
decizia. 

În cazul în care s-a admis cererea de retranscriere a numelui, orice per- 
soană interesată poate face contestaţie la judecătoria în a cărei rază teritori- 
ală domiciliază, în termen de un an de la data admiterii cererii. 


$ 3. Domiciliul şi reşedinţa 


1. Noţiunea, importanţa juridică, felurile şi 
caracterele juridice ale domiciliului 


1.1. Noţiune şi importanţă juridică 


Potrivit art. 13 din Decretul nr. 31/1954, "domiciliul persoanei fizice este 
acolo unde ea îşi are locuinţa statornică sau principală", iar art. 25 alin. 1 din 
Legea nr. 105/1996 dispune că "domiciliul persoanelor fizice ... este la adresa 
din localitatea unde acestea îşi au locuinţa statornică." 

Făcând abstracţie de felurile domiciliului, acesta poate fi definit, în ge- 
neral, ca acel atribut de identificare a persoanei fizice care o individualizează 
în spaţiu, prin indicarea unui loc având această semnificaţie juridică.2 

Domiciliul persoanei fizice prezintă importanţă juridică sub mai multe 
aspecte. Astfel, în dreptul civil, domiciliul prezintă importanţă: în materie 
succesorală, locul deschiderii succesiunii fiind cel al ultimului domiciliu al 
defunctului; în ceea ce priveşte executarea unor obligaţii civile, în sensul că 
executarea obligaţiilor pentru care nu s-a stabilit un anume loc de executare 


l S-a decis că norma juridică ce stabileşte competenţa instanţei în raport cu domici- 
liul persoanei care face cererea nu are caracter absolut, ci constituie o dispoziţie legală 
de favoare, în sprijinul titularului dreptului, la care acesta poate renunţa, ori de câte ori 
apreciază, în funcţie de condiţiile concrete, că îşi poate promova interesele în modali- 
tatea procesuală obişnuită - Trib. Supr., s. civ., dec. nr. 557/1989, în revista "Dreptul" nr. 1- 
2/1990, p. 133. Însă, din art. 159 C. proc. civ. şi art. 19 C. proc. civ., ultimul interpretat per 
a contrario, rezultă că, nefiind vorba despre o pricină privitoare la bunuri, competenţa ter- 
itorială în această materie este de ordine publică. 

2 Etimologic, cuvântul domiciliu vine de la sintagma latină domum colere — casa pe 
care o locuieşte cineva. Trebuie însă subliniat că nu orice locuinţă a unei persoane are 
semnificaţia juridică de domiciliu al acelei persoane. 

prin contract şi al căror obiect nu îl constituie bunuri individual determinate 
se face la domiciliul debitorului; în materia capacităţii civile etc. Domiciliul 
prezintă importanţă şi în alte ramuri de drept, spre exemplu, în dreptul pro- 
cesual civil, el determină, în principiu, stabilirea instanţei competente din 
punct de vedere teritorial, locul comunicării actelor de procedură etc. 


1.2. Felurile domiciliului 


În funcţie de modul de stabilire, domiciliul este de trei feluri: 

- domiciliul de drept comun; 

- domiciliul legal; 

- domiciliul ales, numit şi domiciliul convenţional, care însă nu reprezin- 
tă un veritabil domiciliu. 


1.3. Caracterele juridice ale domiciliului 


Dreptul la domiciliu prezintă caracterele juridice ale oricărui drept nepa- 
trimonial (opozabilitate erga omnes, inalienabilitate, imprescriptibilitate, 
personalitate, universalitate), la care se adaugă şi caractere specifice: stabi- 
litatea, unicitatea, obligativitatea şi inviolabilitatea. 

Stabilitatea, care caracterizează domiciliul de drept comun şi domiciliul 
legal, constă în aceea că domiciliul reprezintă locuinţa statornică.l Prin 
acest caracter domiciliul se deosebeşte de reşedinţă. Trebuie menţionat că 
acest caracter al domiciliului nu constituie o piedică în calea schimbării 
domiciliului, în condiţiile legii. 3 

Unicitatea domiciliului constă în aceea că, la un anumit moment, o per- 
soană fizică are un singur domiciliu (de drept comun sau legal). Dacă o per- 
soană are mai multe locuinţe statornice, atunci numai una are valoarea juri- 
dică a domiciliului, anume cea principală.2 Acest caracter nu exclude co- 


| Rezultă că formula "domiciliu stabil", utilizată în unele acte normative şi chiar une- 
ori în practică (de exemplu, C. S. J., s. civ, dec. nr. 2106/1991, revista "Dreptul" nr. 6/1992, 
p. 84), este un pleonasm. 

2 Domicilium est, ubi quis larem, rerumque ac fortunarum suarum constituit, unde 
rursus non sit discessurus si nihil avocet; unde cum profectus est, peregrinari videtur; 
quod si rediit, peregrinari iam destitit. 

existenţa domiciliului de drept comun cu domiciliul convenţional şi nici 
schimbarea domiciliului. 

Obligativitatea domiciliului decurge din funcţia social-juridică a domici- 
liului de a fi mijloc de individualizare a persoanei fizice, funcţie ce prezintă 
interes şi pentru societate, iar nu numai pentru titular. Din acest caracter 
juridic decurge regula potrivit căreia orice persoană are un domiciliu. Se 
apreciază că de la această regulă nu ar putea exista nici o excepţie, aşa 
încât, în lipsa unui domiciliu actual, se va ţine seama de domiciliul de ori- 
gine, adică de domiciliul părinţilor, ceea ce ar însemna că şi nomazii urmea- 
ză a fi consideraţi că au domiciliu, fie în locul unde au avut domiciliul părţin- 
tii lor sau, în ultimă instanţă, la locul unde li s-a declarat naşterea. | S-a 
observat însă, în mod justificat, că un asemenea raţionament nu poate înlă- 
tura lipsa reală a domiciliului în cazul nomazilor.2 

Inviolabilitatea domiciliului exprimă interdicţia pătrunderii în domiciliul 
unei persoane fără învoirea acesteia, cu excepţiile prevăzute de art. 27 
alin. 2 din Constituţie. 


2. Domiciliul de drept comun 


Domiciliul de drept comun are ca titular, în principiu, per--=na cu capaci- 
tate de exerciţiu deplină. 

În mod excepţional, şi minorul cu capacitate de exerciţiu restrânsă poate 
avea domiciliu de drept comun. Astfel, potrivit art. 102 C. fam., autoritatea 
tutelară poate încuviința copilului, la cererea acestuia, după împlinirea 
vârstei de 14 ani, să îşi schimbe felul învăţăturii ori pregătirii profesionale sta- 
bilite de părinţi ori să aibă locuinţa pe care o cere desăvârşirea învăţăturii ori 
pregătirii profesionale. 


l Tr. Ion aşcu, op. cit, p. 79. În sensul că nu ar fi posibil ca o persoană să nu aibă 
domiciliu, a se vedea şi D. Alexandresco, Principiile dreptului civil, vol. 1, Bucureşti, 
1926, p. 187. 

2 c. Stătescu, op. cit., p. 148-149. În combaterea opiniei că nu ar exista excepţii de 
la regula că orice persoană are un domiciliu s-a adus ca principal argument regle- 
mentarea infracţiunii de vagabondaj, care porneşte de la premisa că făptuitorul este o 
persoană fără domiciliu - N. Titulescu, Drept civil, note litografiate, citat după 
C. Stătescu,op. cit., p. 148, nota 2, precum şi împrejurarea că legislaţia procesual civilă 
se referă şi la ipoteza persoanei cu domiciliul necunoscut - C. Hamangiu, l. Rosetti- 
Bălănescu, Al. Băicoianu, op. cit., vol. 1, p. 151. . 

În lipsa unei dispoziţii legale care să reglementeze stabilirea domiciliului 
de drept comun, urmează să admitem că, la majorat, persoana fizică îşi 
vede convertit domiciliul legal în domiciliu de drept comun. 

Legea nr. 105/1996 reglementează însă schimbarea domiciliului, care se 
realizează pe calea unei proceduri administrative. Nu sunt indicate în lege 
motivele schimbării domiciliului, ceea ce înseamnă că principiul în materie 
este acela al libertăţii schimbării domiciliului de drept comun. 

Dovada domiciliului de drept comun se face cu cartea de identitate. Însă, 
menţiunea din cartea de identitate cu privire la domiciliul unei persoane nu 
are efect constitutiv cât priveşte determinarea acestuia, ci numai caracter de 
evidenţă a persoanei respective. De aceea, dacă domiciliul persoanei se află 
într-un alt loc decât cel care rezultă din cartea de identitate, dovada acestuia 
poate fi făcută, în principiu, cu orice mijloc de probă. 


3. Domiciliul legal 


Prin domiciliul legal se înțelege acel domiciliu care este stabilit de lege 
pentru anumite categorii de persoane fizice. 

Caracteristicile domiciliului legal sunt următoarele: este stabilit prin lege; 
are semnificaţia unei măsuri de ocrotire a anumitor persoane fizice; coin- 
cide cu domiciliul de drept comun al persoanei fizice care exercită ocrotirea. 

Potrivit actualei reglementări, au domiciliu legal: 

- minorul, care are domiciliul legal la părinţii săi ori, după caz, la părintele 
la care locuieşte statornic, la părintele care îl ocroteşte sau la tutore; 

- persoana pusă sub interdicţie judecătorească, aceasta având domiciliul 
legal la tutore; 

- persoana ocrotită prin curatelă, însă numai atunci când curatorul este în 
drept să îl reprezinte, caz în care domiciliul curatorului coincide cu domici- 
liul legal al celui ocrotit. 

Domiciliul legal se schimbă: o dată cu schimbarea domiciliului de drept 
comun al persoanei fizice care realizează ocrotirea; prin înlocuirea per- 
soanei fizice care realizează ocrotirea; prin reîncredinţarea minorului. 

În principiu, domiciliul legal se dovedeşte prin probarea domiciliului de 
drept comun al persoanei care asigură ocrotirea. Minorul de peste 14 ani îşi 
dovedeşte domiciliul legal cu cartea de identitate. Dacă este necesar, se 
poate folosi şi hotărârea judecătorească de încredințare sau reîncredinţare a 
minorului, ori decizia de instituire a tutelei sau curatelei. 

4. Domiciliul ales (domiciliul convenţional) 


În doctrină, prin domiciliul convenţional (domiciliul ales) se înţelege 
locul (adresa) stabilit(ă) prin acordul de voinţă al părţilor în vederea exe- 
cutării actului juridic în acel loc sau pentru soluţionarea litigiului şi comuni- 
carea actelor de procedură. | 

Este vorba despre o convenţie accesorie, care are ca principal efect pro- 
rogarea competenţei instanţei. 

Având natura juridică a unei convenţii accesorii, rezultă, pe de o parte, că 
domiciliul convenţional este supus cerinţelor legale referitoare la condiţiile 
şi efectele actelor juridice, iar, pe de altă parte, îşi va găsi aplicare regula 
accesoriurn sequitur principale. i 

În principiu, domiciliul ales nu poate fi schimbat decât prin acordul de 
voinţă al părţilor. Dacă însă alegerea de domiciliu s-a făcut exclusiv în 
favoarea uneia dintre părţi, aceasta poate să renunţe la beneficiul domici- 
liului ales. 

Subliniem că există şi situaţii în care domiciliul ales nu îmbracă forma 
unei convenţii accesorii. Spre exemplu, în cazul în care cererea de chemare 
în judecată este formulată de o persoană care locuieşte în străinătate, 
atunci, în cererea respectivă, va trebui să menţioneze şi domiciliul ales în 
România, unde urmează să i se facă toate comunicările privind procesul; de 
asemenea, pârâtul care locuieşte în străinătate are obligaţia de a-şi alege 
domiciliul în România (art. 112 alin. 1 pct. 1 şi art. 1141 alin. 4 C. proc. civ.). 

Alegerea de domiciliu poate uneori să îmbrace o formă specială, în sen- 
sul că, pe lângă indicarea domiciliului ales, se menţionează şi numele unei 
persoane la care se face alegerea de domiciliu. Spre exemplu, art. 93 
C. proc. civ. prevede că "în caz de alegere de domiciliu, dacă partea a arătat 
şi persoana însărcinată cu primirea actelor de procedură, comunicarea 
acestora se va face la acea persoană, iar în lipsa unei asemenea arătări la 
domiciliul părţii”. 


l Dintre dispoziţiile legale care se referă expres la domiciliul ales, menţionăm: 
art. 1781 C. civ, art. 19 C. proc. civ., art. 93 C. proc. civ.,art. 112 alin. 1 pct. 1 teza finală 
C. proc. civ., art. 1141 alin. 4 C. proc. civ., art. 59 alin. 1 şi art. 60 alin. 1 din Titlul VI al Legii 
nr. 99/1999 etc. 

5. Reşedinţa 

Prin reşedinţă se înţelege acel atribut de identificare în spaţiu a persoanei 
fizice, prin indicarea locuinţei vremelnice sau temporare. 

Reşedinţa nu prezintă caracterul de stabilitate şi nici de obligativitate, în 
schimb, ca şi domiciliul, o persoană fizică nu poate avea, la un moment dat, 
decât o singură reşedinţă (unicitatea reședinței). 

Drept caractere juridice specifice reşedinţei, vom reţine vremelnicia şi 
caracterul facultativ. 

Potrivit art. 29 din Legea nr. 105/1996, persoana care locuieşte temporar 
mai mult de 45 de zile la o altă adresă decât cea de domiciliu este obligată 
să se prezinte la formațiunea de evidenţă a populaţiei pentru înscrierea, în 
cartea de identitate şi în documentele de evidenţă, a menţiunii de stabilire a 
reședinței. l Menţiunea se acordă pentru cel mult un an, la expirarea acestui 
termen cel în cauză putând solicita înscrierea unei noi menţiuni de stabilire 
a reşedinţei. 

Regulile aplicabile stabilirii reşedinței privesc şi schimbarea ei. 

Reşedinţa se probează cu menţiunea înscrisă în cartea de identitate, prin 
etichetă autocolantă. Ea însă poate fi dovedită, în principiu, şi prin alte 
mijloace de probă. - 


l Sunt exceptaţi de la dispoziţia înscrisă în art. 29 din Legea nr. 105/1996: persoanele 
care locuiesc mai mult de 45 de zile, dar nu mai mult de 60 de zile, la o altă adresă în 
interesul serviciului, la odihnă sau la tratament; elevii şi studenţii aflaţi în vacanţă; per- 
soanele internate pentru îngrijirea sănătăţii; cadrele militare active care locuiesc în 
interesul serviciului în altă localitate decât cea de domiciliu, indiferent de durată (art. 30 
din Legea nr. 105/1996). 

$ 4. Starea civilă 
1. Consideraţii introductive 


1.1. Noţiune şi conținut 


Prin starea civilă a persoanei fizice (sau statutul civil al persoanei fizice) | 
înțelegem mijlocul de identificare a acesteia prin indicarea calităţilor per- 
sonale având această semnificaţie, potrivit legii. 

Conţinutul stării civile diferă după cum aceasta este privită ca drept 
subiectiv civil nepatrimonial sau ca sumă a unor calităţi personale. 

Dreptul subiectiv de individualizare prin starea civilă cuprinde urmă- 
toarele prerogative: posibilitatea omului de a se individualiza prin starea sa 
civilă; posibilitatea de a pretinde să fie individualizat, de către alţii, prin 
starea sa civilă; posibilitatea de a recurge, în caz de nevoie, la forţa coerci- 
tivă a statului. 

Ca sumă a unor calităţi personale, starea civilă cuprinde mai multe ele- 
mente, dintre care unele privesc situaţia familială, inclusiv filiaţia şi natura 
acesteia (din căsătorie, din afara căsătoriei, născut din părinţi necunoscuţi, 
adoptat, căsătorit, necăsătorit, divorţat, văduv, recăsătorit, rudă sau afin cu 
cineva). Alte elemente componente ale stării civile sunt sexul (bărbat sau 
femeie), vârsta, cetăţenia etc. În principiu, orice calitate ce produce efecte 
juridice ar putea fi inclusă în starea civilă. Totuşi, vom include în starea civilă 
numai acele calităţi inerente oricărei persoane fizice, iar nu şi diversele pro- 
fesii şi funcţii, chiar dacă acestea implică drepturi şi obligaţii proprii. 

De reţinut că starea civilă este determinată (fixată) de lege. Legea este 
cea care fixează starea civilă a unei persoane la naşterea acesteia, iar per- 
soana respectivă nu poate să îşi modifice direct starea civilă, însă are posi- 
bilitatea de a îndeplini anumite acte care, pe cale de consecinţă, vor antre- 
na schimbări în starea sa civilă.2 Deci, pentru ca o persoană fizică să dobân- 
dească o anume stare civilă, este necesar să intervină anumite împrejurări 


1 În dreptul roman, situaţia persoanei era apreciată sub trei aspecte: status libertatis 
(starea de om liber, eliberat sau sclav), status civitatis (starea de cetăţean roman, de latin 
sau de peregrin) şi status familiae (situaţia în familie de pater familias, sui iuris ori alieni 
iuris). 

2H. şi L. Mazeaud, J. Mazeaud, Fr. Chabas, Leçons de droit civil, tome |, vol. II, Les 
personnes, 8e édition, Montchrestien, Paris, 1997, p. 34. 

(fapte sau acte juridice), precum naşterea, adopţia, căsătoria etc., de care 
legea leagă diferite efecte, interesând statutul juridic al persoanei. 


1.2. Caractere juridice 


La caracterele juridice comune oricărui drept nepatrimonial, vom mai 
adăuga un caracter juridic specific stării civile, anume indivizibilitatea aces- 
teia, în sensul că o persoană fizică are, la un moment dat, una şi aceeaşi 
stare civilă faţă de toate celelalte subiecte de drept civil, deci starea civilă nu 
poate fi scindată. O persoană fizică are aceeaşi stare civilă indiferent de 
raporturile juridice la care ea participă. Spre exemplu, situaţia de căsătorit a 
unei persoane se impune nu numai în raporturile dintre cei doi soţi, ci şi în 
raporturile cu toţi ceilalți membri ai societăţii; o persoană are situaţia de 
copil din căsătorie atât în raporturile cu părinţii săi, cât şi în toate celelalte 
raporturi juridice etc. 

Acest caracter juridic specific stării civile prezintă interes practic în înţe- 
legerea efectelor hotărârilor judecătoreşti pronunţate în materia stării civile, 
în sensul că efectele substanţiale (de drept material) ale unor asemenea 
hotărâri pot fi opuse şi terţelor persoane (care nu au avut calitatea de parte 
în procesul în care s-a pronunţat hotărârea), deci sunt opozabile erga 
omnes. 


1.3. Delimitarea stării civile de posesia de stat 


Starea civilă nu trebuie confundată cu folosința stării civile (posesia de 
stat), întrucât prima noţiune are în vedere statica, pe când cea de a doua are 
în vedere dinamica atributului de identificare în discuţie. Deşi starea civilă 
nu poate fi dobândită prin simpla ei folosire în fapt, totuşi, această folosire 
produce anumite efecte. 

Folosinţa stării civile (posesia de stat) reprezintă acea stare juridică ce 
rezultă din întrunirea, cumulativă, a trei elemente: 

- nomen, adică individualizarea unei persoane prin purtarea numelui ce 
corespunde stării civile pretinse de acea persoană; 

- tractatus, adică tratarea, considerarea unei persoane, de către cei apro- 
piaţi, ca fiind persoana căreia îi aparţine starea civilă de care se prevalează 
aceasta; 

- fama, adică recunoaşterea, în familie şi societate, ca fiind persoana 
căreia îi aparţine starea civilă de care aceasta se prevalează. 

Efectul principal al posesiei de stat se situează pe tărâm probatoriu. 
Astfel, posesia de stat (folosinţa stării civile) prezumă că starea civilă cores- 
punde realităţii, prezumție ce poate fi completată sau chiar combătută. Dacă 
însă posesia de stat este întărită de existenţa unui act de stare civilă (act de 
naştere) căruia îi corespunde, deci dacă există concordanţă între posesia de 
stat şi actul de naştere, atunci prezumția de existenţă a acelei stări civile este 
o prezumție legală absolută şi irefragabilă (art. 51 C. fam.). 


2. Înregistrările de stare civilă 


2.1. Noţiune şi feluri 


Diversele elemente ale stării civile pot avea drept cauză fie un act juridic 
sau jurisdictional (de exemplu, adopţia, căsătoria, divorţul etc.), fie un fapt 
juridic stricto sensu (spre exemplu, naşterea, decesul etc.). Principalele 
fapte şi acte juridice ce privesc starea civilă a unei persoane sunt consem- 
nate (înregistrate) în înscrisuri ce poartă denumirea de acte de stare civilă. 
Aşadar, este necesar să definim noţiunile de înregistrări de stare civilă şi de 
acte de stare civilă. 

Prin înregistrări de stare civilă înțelegem acele operaţiuni juridice de con- 
semnare, în registrele de stare civilă, a faptelor şi actelor juridice ce privesc 
starea civilă, precum şi a altor elemente prevăzute de lege, operaţiuni efec- 
tuate, în condiţiile legii, de către organele cu atribuţii de stare civilă. 

Există două categorii (feluri) de înregistrări de stare civilă: 

- înregistrări sub forma întocmirii actelor de stare civilă. Această formă 
este utilizată în cazul naşterii, al căsătoriei şi al decesului, întocmindu-se, în 
mod corespunzător, actul de naştere, actul de căsătorie şi actul de deces; 

- înregistrări sub forma înscrierii de menţiuni marginale pe registrele de 
stare civilă (pe actele de stare civilă). Această formă este utilizată în cazul 
stabilirii filiaţiei faţă de mamă, al stabilirii filiaţiei faţă de tată, al încuviinţării 
adopţiei, al desființării sau desfacerii adopţiei, al desfacerii (divorţului), 
desființării sau încetării căsătoriei, al schimbării numelui pe cale administra- 
tivă, al schimbării sexului etc. 


l Se admite că acest efect nu îşi găseşte aplicare în cazul substituirii de copii — 
Gh. Beleiu, op. cit., 1999, p. 376. A se vedea şi T. S., s. civ., dec. nr. 810/1978, Culegere de 
decizii 1978, p. 7. 

Centralizatorul înregistrărilor de stare civilă este actul de naştere, întrucât 
orice modificare intervenită în starea civilă a unei persoane se comunică 
autorităţii administraţiei publice locale unde s-a întocmit actul de naştere al 
persoanei respective în vederea înscrierii menţiunii corespunzătoare. 


2.2. Organizarea înregistrărilor de stare civilă 


Organele competente să efectueze înregistrări de stare civilă sunt urmă- 
toarele: 

- consiliile judeţene şi autorităţile administraţiei publice locale ale muni- 
cipiilor, sectoarelor municipiului Bucureşti, oraşelor şi comunelor, prin ofiţeri 
de stare civilă; 

- primăriile locului de coborâre sau de debarcare, în cazul în care naşte- 
rea ori decesul ar avea loc în tren, pe o navă sau aeronavă, în timpul unei 
călătorii în interiorul ţării, 

- comandantul navei, în cazul în care naşterea, căsătoria sau decesul ar 
avea loc pe o navă în timpul unei călătorii în afara graniţelor ţării. La sosirea 
în ţară, acesta este obligat să înainteze o copie certificată de pe înregistrarea 
efectuată, prin căpitănia portului de înscriere a navei, la Primăria sectorului | 
Bucureşti; 

- comandantul aeronavei, în cazul în care naşterea sau decesul ar avea 
loc pe o aeronavă în timpul unei călătorii în afara graniţelor ţării; la sosirea 
în ţară, acesta trebuie să înainteze un extras de pe carnetul de drum, prin 
comandantul de aeroport, la Primăria sectorului | Bucureşti; 

- reprezentanţii diplomatici sau consulari ai României, care au compe- 
tența să efectueze înregistrări de stare civilă privitoare la cetăţenii români 
aflaţi în străinătate, precum şi la apatrizi. 

Registrele de stare civilă se ţin în două exemplare şi se completează cu 
cerneală de culoare neagră. Primul exemplar se păstrează la primăria unde 
a fost întocmit, iar cel de al doilea se înaintează, spre păstrare, consiliilor 
județene sau Consiliului General al Municipiului Bucureşti. 


2.3. Regulile înregistrărilor de stare civilă 


Există două categorii de reguli referitoare la înregistrările de stare civilă, 
anume: reguli generale şi reguli speciale. l 

Regulile generale sunt următoarele: 

- înregistrările de stare civilă se efectuează pe baza unei declaratii, făcute 
personal, în scris sau verbal, cu exceptia cazurilor în care, potrivit legii, ele se 
fac din oficiu (art. 5 din Legea nr. 119/1996); 

- înregistrările făcute de o persoană necompetentă, care a exercitat public 
atribuţia de ofiţer de stare civilă, rămân valabile chiar dacă respectiva per- 
soană nu avea în realitate această calitate (art. 7 din Legea nr. 119/1996) — 
error communis facit ius; 

- în caz de refuz, la cererea părţii, primăria va înainta de îndată lucrările 
ce privesc cauza judecătoriei, care va hotări de urgenţă (art. 10 din Legea 
nr. 119/1996); 

- înregistrările se fac în limba română, folosindu-se alfabetul latin (art. 5 
alin. 3 din Legea nr. 119/1996); 

- anularea, modificarea, rectificarea şi completarea unei înregistrări de 
stare civilă se pot face numai în temeiul unei hotărâri judecătoreşti rămase 
irevocabile. Instanţa se pronunţă la cererea persoanei interesate, a autorităţii 
administraţiei publice locale, a consiliului judeţean sau a parchetului, pe 
baza cercetărilor efectuate de poliţie şi a concluziilor procurorului, compe- 
tența aparţinând instanţei de la domiciliul sau sediul celui care formulează 
cererea (art. 57 din Legea nr. 119/1996); 

- pe baza înregistrărilor din registrele de stare civilă se eliberează numai 
celui îndreptăţit un certificat original constatator (art. 11 din Legea nr. 
119/1996), iar duplicatele certificatelor se eliberează numai în condiţiile legii. 
Nimeni nu poate reţine certificatele de stare civilă ale altei persoane (art. 12 
alin. 1 din Legea nr. 119/1996), putându-se reţine numai copii legalizate sau 
copii certificate pentru conformitate de către prezentator. Este interzis să se 
facă menţiuni, ştersături ori adăugiri, de orice fel, pe certificatele originale 
sau pe duplicate, cu excepţia cazurilor expres prevăzute de lege (art. 6 
alin. 4 din Legea nr. 119/1996). 

O serie de reguli speciale există pentru înregistrarea: naşterii (art. 17-25 din 
Legea nr. 119/1996 şi art. 28-37, art. 58-60 din Metodologie); recunoaşterii sau 
hotărârii judecătoreşti de stabilire a filiaţiei (art. 45 din Legea nr. 119/1996 şi 
art. 75-77 din Metodologie); adopţiei (art. 26 din Legea nr. 119/1996 şi art. 79- 
82 din Metodologie), anulării şi desfacerii adopţiei (art. 47 din Legea 
nr. 119/1996 şi art. 83 din Metodologie); căsătoriei (art. 27-33 din Legea 
nr. 119/1996 şi art. 38-46, art. 59 din Metodologie); divorţului, anulării şi înce- 
tării căsătoriei (art. 48 din Legea nr. 119/1996 şi art. 84-86 din Metodologie); 
schimbării numelui pe cale administrativă (art. 49 din Legea nr. 119/1996 şi 
art. 87-94 din Metodologie); decesului (art. 34-41 din Legea nr. 119/1996 şi 
art.47-57, art. 58-60 din Metodologie); actelor de stare civilă ale cetăţenilor 
români aflaţi în străinătate (art. 42 din Legea nr. 119/1996 şi art. 61-64 din 
Metodologie); actelor de stare civilă în caz de mobilizare, război sau partici- 
pare la misiuni de menţinere a păcii ori în scop umanitar (art. 8 alin. 7 din 
Legea nr. 119/1996 şi art. 113-117 din Metodologie). 

Dintre aceste reguli, menţionăm aici doar că în cazul înregistrării tardive 
a naşterii, adică atunci când declaraţia de naştere a fost făcută după trecerea 
unui an de la data naşterii, întocmirea actului de naştere se face numai în 
baza unei hotărâri judecătoreşti irevocabile. Competența aparţine judecăto- 
riei în raza căreia domiciliază copilul sau se găseşte sediul instituţiei de 
ocrotire a copilului. În vederea soluționării cererii de înregistrare tardivă a 
naşterii, instanţa va solicita poliţiei să facă verificări pentru stabilirea iden- 
titătii, precum şi avizul medicului legist cu privire la vârsta şi sexul persoanei 
în cauză. Judecarea cauzei se face cu participarea procurorului. 


3. Actele de stare civilă 


3.1. Noțiune şi natură juridică 


Actele de stare civilă sunt acele acte (instrumentum), din registrele de 
stare civilă, în care sunt consemnate, de către organele cu atribuţii de stare 
civilă, în condiţiile legii, elementele stării civile. 

În sens restrâns, actele de stare civilă sunt numai actul de naştere, actul 
de căsătorie şi actul de deces. 

În sens mai larg, urmează a fi incluse în categoria actelor de stare civilă şi 
certificatele eliberate pe baza celor trei acte de stare civilă (certificatul de 
naştere, certificatul de căsătorie şi certificatul de deces), precum şi dupli- 
catele acestor certificate, eliberate în condiţiile legii. 

Actele de stare civilă au o natură juridică mixtă. 

Pentru dreptul civil, ele reprezintă o categorie de înscrisuri autentice. De 
altfel, art. 1 din Legea nr. 119/1996 prevede expres că "actele de stare civilă 
sunt înscrisuri autentice prin care se dovedeşte naşterea, căsătoria sau dece- 
sul unei persoane". 

Pentru dreptul administrativ, actul de stare civilă este, pe de o parte, în- 
scrisul doveditor (instrumentum) al actului administrativ individual (nego- 
tiurn) care este înregistrarea de stare civilă, iar, pe de altă parte, un mijloc de 
evidenţă a populaţiei. 


3.2. Regimul juridic al actelor de stare civilă 


Regimul juridic al actelor de stare civilă cuprinde, pe lângă regulile referi- 
toare la înregistrarea lor iniţială (de care ne-am ocupat deja), anumite reguli 


60 


Identificarea persoanei fizice 


privind reconstituirea şi întocmirea ulterioară, precum şi o serie de reguli 
„referitoare la anularea, modificarea, rectificarea şi completarea actelor de 
stare civilă şi ale menţiunilor de pe acestea. 


a) Reconstituirea şi întocmirea ulterioară 

Reconstituirea actelor de stare civilă poate fi cerută atunci când: 

- registrele de stare civilă au fost pierdute sau distruse, în totalitate ori în 
parte; 

- actul de stare civilă a fost întocmit în străinătate şi nu poate fi procurat 
certificatul sau extrasul de pe acest act. 

Întocmirea ulterioară a actelor de stare civilă se poate cere dacă: 

- întocmirea actului de naştere sau deces a fost omisă, deşi au fost de- 
puse actele necesare întocmirii acestuia; 

- întocmirea actului de căsătorie a fost omisă, deşi a fost luat consimţă- 
mântul soţilor de către ofiţerul de stare civilă. 

Procedura reconstituirii sau întocmirii ulterioare a actelor de stare civilă 
este o procedură administrativă. 

Cererea de reconstituire sau, după caz, de întocmire ulterioară a actului 
de stare civilă se depune, împreună cu actele doveditoare, la autoritatea 
administraţiei publice locale. Această cerere trebuie soluţionată în termen 
de 30 de zile, prin dispoziţie a primarului, dispoziţie care se va comunica 
solicitantului, în termen de 10 zile de la emitere. 

În caz de respingere a cererii de reconstituire sau, după caz, de întocmire 
ulterioară a actului de stare civilă, dispoziţia primarului poate fi contestată de 
petiţionar la judecătoria în a cărei rază teritorială îşi are sediul autoritatea 
emitentă. 


b) Anularea, modificarea, rectificarea şi completarea actelor de stare 
civilă şi ale menţiunilor de pe acestea 

Anularea actelor de stare civilă şi a menţiunilor înscrise pe marginea 
acestora este acea sancţiune care intervine atunci când nu au fost respec- 
tate dispoziţiile legale ce reglementează condiţiile de valabilitate a acestora. 

Potrivit art. 103 alin. 1 din Metodologie, anularea se poate cere dacă: 

- actul de stare civilă a fost întocmit într-un registru necorespunzător; 

- actul nu trebuia întocmit la primăria respectivă sau, după caz, de primă- 
ria respectivă (necompetenţa generală, materială sau teritorială); 

- faptul sau actul de stare civilă nu există; 

- nu s-au respectat prevederile legale la întocmirea actului de stare civilă; 

- menţiunea a fost înscrisă pe un alt act de stare civilă; 

- menţiunea a fost operată cu un text greşit. 

Această enumerare legală nu are caracter limitativ, existând şi cazuri de 
nulităţi virtuale, spre exemplu, înregistrarea a fost făcută de o persoană 
necompetentă, cu excepţia situaţiei în care şi-ar găsi aplicare art. 7 din Legea 
nr. 119/1996; înregistrarea nu s-a făcut în registrul de stare civilă; actul re- 
constituit a fost procurat etc. | 

Modificarea actelor de stare civilă presupune înregistrarea unor menţiuni 
ce privesc, în general, schimbările în starea civilă a unei persoane, în ipote- 
zele prevăzute de lege (dar şi în alte ipoteze), anume: 
nscrierea recunoaşterii sau stabilirii ulterioare a filiaţiei; 
nscrierea adopţiei, a anulării sau a desfacerii acesteia; 
nscrierea divorţului, anulării sau desfacerii căsătoriei; 
nscrierea schimbării pe cale administrativă a numelui de familie sau a 
prenumelui; 

- înscrierea acordării sau pierderii cetăţeniei române. 

Subliniem că modificarea actelor de stare civilă sau a menţiunilor înscrise 
pe marginea acestora ar putea interveni şi în alte ipoteze decât cele care se 
desprind din art. 105 coroborat cu art. 65 şi urm. din Metodologie, spre exem- 
plu, în cazul schimbării sexului (la care se referă expres art. 44 lit. i din Legea 
nr. 119/1996). 

Rectificarea actelor de stare civilă şi a menţiunilor înscrise pe marginea 
acestora presupune îndreptarea unor erori materiale comise cu ocazia 
înregistrărilor de stare civilă, de exemplu, dacă există neconcordanţă între 
cele două exemplare ale registrelor de stare civilă, dacă la rubrica "numele 
tatălui" din actul de naştere a fost înregistrat un alt nume decât cel'care tre- 
buia trecut etc. 

Completarea actelor de stare civilă? presupune întregirea acestora cu 
menţiunile omise, atunci când, din diferite motive, unele rubrici au rămas 
libere deşi trebuiau completate, spre exemplu, la rubrica "numele tatălui" 
din actul de naştere nu a fost trecut nici un nume, deşi la data întocmirii 
actului de naştere copilul respectiv avea stabilită filiaţia faţă de tată. 

De reţinut că, potrivit art. 57 alin. 4 din Legea nr. 119/1996, "actele de stare 
civilă reconstituite nu pot fi rectificate ori completate". Utilizând argumentul 


> 


— 


— — 


1 În acest sens şi Gh. Beleiu, op. cit, 1999, p. 383. 

2 Pentru opinia că nu ar exista vreo deosebire de natură între rectificarea-şi comple- 
tarea înregistrărilor de stare civilă, în ambele cazuri urmărindu-se îndreptarea unor erori 
sau neconcordante ce s-au strecurat cu prilejul efectării înregistrării, a se vedea, totuşi, 


C. Stătescu, op. cit., p. 193. 

de interpretare logică per a contrario, ar rezulta, pe de o parte, că actele de 
stare civilă reconstituite sunt susceptibile de anulare sau, după caz, de modi- 
ficare, iar, pe de altă parte, că actele de stare civilă întocmite ulterior pot fi 
anulate, modificate, rectificate ori completate. 

Anularea, modificarea, rectificarea şi completarea actelor de stare civilă 
şi ale menţiunilor înscrise pe marginea acestora se pot face numai în temeiul 
unei hotărâri judecătoreşti irevocabile (art. 57 alin. 1 din Legea nr. 119/1996 
şi art. 101 alin. 1 din Metodologie).| 

Instanţa judecătorească poate fi sesizată de persoana interesată, de auto- 
ritatea administraţiei publice locale (primar), de consiliul judeţean sau de 
parchet. 

Competența de soluţionare în primă instanţă a cererii referitoare la anula- 
rea, modificarea, rectificarea sau completarea actelor de stare civilă ori 
menţiunilor înscrise pe marginea acestora aparţine judecătoriei în a cărei 
rază teritorială se află domiciliul sau, după caz, sediul solicitantului, iar, dacă 
petiționarul este un cetăţean străin ori un cetăţean român cu domiciliul în 
străinătate, competenţa aparţine Judecătoriei sectorului I Bucureşti. 

Judecata cererii se face pe baza cercetărilor efectuate de poliţie, iar con- 
cluziile procurorului sunt obligatorii.2 În caz de admitere a cererii, anularea 
sau, după caz, modificarea, rectificarea ori completarea actului de stare 
civilă sau menţiunii înscrise pe acesta se va înscrie numai prin menţiune pe 
actul de stare civilă corespunzător. 

Efectele hotărârii judecătoreşti pronunţate sunt opozabile oricărei per- 
soane, însă terţii au posibilitatea să facă dovada contrară (art. 23 alin. 2 din 
Decretul nr. 31/1954 şi art. 15 din Legea nr. 119/1996). Opozabilitatea erga 
omnes a efectelor hotărârilor judecătoreşti pronunţate în această materie 
decurge din caracterul indivizibil al stării civile. Faţă de terţi însă, opozabili- 
tatea nu este absolută, ci relativă, terțul interesat având posibilitatea să facă 
dovada contrară. 


l Art 101 alin. 2 din Metodologie exceptează de la această regulă înscrierea recunoaş- 
terii voluntare a unui copil născut în afara căsătoriei (aşadar, în cazul recunoaşterii volun- 
tare a unui copil, modificarea actului de stare civilă se face pe cale administrativă, nefi- 
ind nevoie de o hotărâre judecătorească), precum şi modificarea codului numeric per- 
sonal atribuit greşit (în realitate, este vorba de rectificarea codului numeric personal, 
care, oricum, nu este un element de stare civilă). 

2 Potrivit art. 282] C. proc. civ., hotărârile referitoare la înregistrările în registrele de 
stare civilă nu sunt supuse apelului, ceea ce înseamnă că, fiind vorba de sentinţe pro- 
nunţate în primă şi ultimă instanţă, ele pot fi atacate cu recurs. i 

Menţionăm că în cazul în care eroarea priveşte certificatul de stare civilă, 
nu se va recurge la procedura judiciară, ci îşi va găsi aplicare o procedură 
administrativă, îndreptarea făcându-se de chiar organul care a efectuat 
înregistrarea de stare civilă. 


4. Acţiunile de stare civilă 


4.1. Noţiune şi delimitare 


Prin acţiuni de stare civilă desemnăm acele acţiuni în justiţie care au ca 
obiect elemente de stare civilă. 

Acţiunile de stare civilă nu trebuie confundate cu acţiunile în justiţie ce 
privesc anularea, modificarea, rectificarea şi completarea actelor de stare 
civilă ori menţiunilor înscrise pe marginea acestora. 

Criteriul principal de diferenţiere între cele două categorii de acţiuni în 
justiţie îl constituie obiectul acţiunii. Acţiunea de stare civilă are ca obiect un 
element al stării civile, pe când acţiunea referitoare la anularea, modificarea, 
rectificarea sau completarea actelor de stare civilă ori menţiunilor înscrise 
pe marginea acestora are ca obiect înregistrarea de stare civilă, deci nu 
priveşte starea civilă, ci doar modul în care aceasta (legalmente şi precis sta- 
bilită) a fost înregistrată în registrele de stare civilă. În alte cuvinte, prin acti- 
unile din această din urmă categorie nu se contestă şi nici nu se solicită 
schimbareă vreunui element de stare civilă, deci aceste acţiuni nu sunt de 
natură să schimbe însuşi statutul civil al persoanei. 

Pe lângă deosebirile referitoare la obiect, între cele două categorii de acţi- 
uni în justiţie mai există şi alte diferențieri importante, anume sub aspectul 
temeiului juridic, al competenţei, al incidenţei prescripţiei extinctive etc. 

Astfel, în privinţa temeiului juridic, acţiunile de stare civilă se întemeiază 
pe anumite dispoziţii înscrise în Codul familiei, iar acţiunile referitoare la 
anularea, modificarea, rectificarea sau completarea actelor de stare civilă ori 
menţiunilor înscrise pe marginea acestora se fundamentează pe art. 57 din 
Legea nr. 119/1996. 

Deosebiri există şi din punctul de vedere al competenţei materiale şi al 
competenţei teritoriale a instanţei. Unele acţiuni de stare civilă sunt de com- 


l Pentru deosebirea dintre acţiunea de stare civilă şi cererea de "rectificare" a unui act 
de stare civilă, a se vedea şi C. Hamangiu, I. Rosetti-Bălănescu, Al. Băicoianu, 
op. cit, vol. Il, p. 341-343. 

petenţa materială în primă instanţă a tribunalului (acţiunea în anularea căsă- 
toriei, acţiunea în încuviințarea adopţiei, acţiunea în desfiinţarea adopţiei şi 
acţiunea în desfacerea adopţiei), pe când toate acţiunile referitoare la anu- 
larea, modificarea, rectificarea sau completarea actelor de stare civilă ori 
menţiunilor înscrise pe marginea acestora sunt de competenţa în primă 
instanţă a judecătoriei. Sub aspectul competenţei teritoriale, pentru majori- 
tatea acţiunilor de stare civilă se aplică regula înscrisă în art. 5 C. proc. civ., 
deci competenţa aparţine instanţei de la domiciliul pârâtului, cu excepţia 
cazurilor în care, printr-o normă specială, se stabileşte competenţa teritori- 
ală de a soluţiona o anumită acţiune de stare civilă în favoarea unei alte 
instanțe” (cum este cazul, spre exemplu, al acţiunii de divorţ — art. 607 
C. proc. civ., al acţiunilor în materie de adopţie - art. 15 din Ordonanţa 
nr. 25/1997), iar competenţa teritorială de rezolvare a acţiunii referitoare la 
anularea, modificarea, rectificarea sau completarea actelor de stare civilă ori 
menţiunilor înscrise pe marginea acestora aparţine judecătoriei în a cărei 
rază teritorială se află domiciliul sau, după caz, sediul solicitantului. 

Cât priveşte eventuala incidenţă a prescripţiei extinctive, reamintim că 
unele acţiuni de stare civilă (acţiunea în nulitatea relativă a căsătoriei, acţi- 
unea în stabilirea paternităţii, acţiunea în tăgăduirea paternităţii) sunt pres- 
criptibile extinctiv, în vreme ce acţiunile referitoare la anularea, modificarea, 
rectificarea sau completarea actelor de stare civilă ori menţiunilor înscrise pe 
marginea acestora sunt, în toate cazurile, imprescriptibile extinctiv. 


4.2. Clasificarea acţiunilor de stare civilă 


a) După obiectul sau finalitatea lor, în doctrină, de regulă, acţiunile 
de stare civilă sunt clasificate în: ! 

- acţiuni în reclamaţie de stat, adică acele acţiuni prin care se urmăreşte 
obţinerea altei stări civile (mai exact, altui element de stare civilă) decât cea 
existentă la data intentării acţiunii. Sunt incluse în această categorie acţiunea 
în stabilirea maternității şi acţiunea în stabilirea paternităţii; 

- acţiuni în contestaţie de stat, adică acele acţiuni prin care se urmăreşte 
înlăturarea unei stări civile (mai exact, a unui element de stare civilă), pre- 
tins nereale, şi înlocuirea ei cu alta, pretins reală, de exemplu, acțiunea în 


l A se vedea, spre exemplu, C. Stătescu, op. cit., p. 169-170; Gh. Beleiu, op. cit., 
1999, p. 377; E. Poenaru, op. cit., p. 238; H. şi L. Mazeaud, J. Mazeaud, Fr. Chabas, 
op. cit., p. 40. 

tăgăduirea paternităţii, acţiunea în contestarea recunoaşterii voluntare de 
maternitate sau de paternitate, acţiunea în nulitatea căsătoriei, acţiunea în 
nulitatea adopţiei, acţiunea în nulitatea recunoaşterii voluntare de materni- 
tate sau de paternitate etc.; , 

- acțiuni în modificare de stat, adică acele acțiuni prin care se urmăreşte 
o schimbare, doar pentru viitor, în starea civilă a persoanei, cea anterioară 
nefiind contestată. Este cazul acțiunii de divorț, al acțiunii în desfacerea 
adopţiei şi al acțiunii prin care se solicită schimbarea sexului. 

În cazul primelor două categorii de acțiuni mentionate mai sus, hotărârea 
ce se va pronunta, în caz de admitere a cererii, va avea un efect declarativ, în 
sensul că ea va declara o stare civilă anterioară. Spre exemplu, în cazul admi- 
terii unei cereri în stabilirea paternității copilului din afara căsătoriei, stabilirea 
filiațtiei acestui copil faţă de pârât va avea efecte nu numai pentru viitor, ci şi 
pentru trecut, pârâtul faţă de care s-a admis acţiunea fiind considerat tatăl 
copilului încă de la naşterea acestuia din urmă, iar nu numai din momentul 
rămânerii definitive a hotărârii prin care s-a admis cererea în stabilirea pater- 
nităţii.| Având în vedere efectul declarativ al hotărârilor respective, se con- 
sideră, uneori, că acţiunile în reclamaţie de stat şi acţiunile în contestaţie de 
stat formează o singură categorie de acţiuni de stare civilă, în ambele ipoteze 
fiind vorba de recunoaşterea, cu efect retroactiv, a unui element de stare 
civilă contrar celui care, în aparenţă, există la data intentării acţiunii. 

În cazul celei de a treia categorii, dacă se admite cererea, hotărârea va 
avea un efect constitutiv, efectele producându-se numai pentru viitor, nu şi 
pentru trecut. Spre exemplu, adopţia se. consideră desfăcută de la data 
rămânerii definitive a hotărârii judecătoreşti prin care s-a desfăcut adopţia, 
deci, de la această dată, încetează rudenia creată prin adopţie şi reapare 
rudenia firească. 


b) O altă clasificare a acţiunilor de stare civilă se poate face în funcţie 
de sfera persoanelor îndreptăţite să le exercite, distingându-se: 

- acţiuni ce pot fi pornite numai de către titularul stării civile. Această cate- 
gorie include acţiunea de divorţ, precum şi acţiunea în declararea nulităţii 
relative a căsătoriei; 


l Totuşi, în cazul declarării nulității căsătoriei, soțul de bună-credință păstrează cali- 
tatea de soţ dintr-o căsătorie valabilă pentru intervalul de timp cuprins între momentul 
încheierii căsătoriei lovite de nulitate şi momentul rămânerii definitive a hotărârii prin 
care a fost anulată căsătoria respectivă (art. 23 alin. 1 C. fam.), deci, în privinţa lui, 
hotărârea produce efecte numai pentru viitor. 

- acțiuni ce pot fi pornite de titular, de reprezentantul legal al acestuia şi 
de procuror, | eventual şi de alte organe sau persoane expres prevăzute de 
lege, nu însă de orice persoană care ar justifica un interes (acţiunea în sta- 
bilirea maternității, acţiunea în stabilirea paternităţii, acţiunea în tăgăduirea 
paternităţii, acţiunea în desfacerea adopţiei); 

- acţiuni ce pot fi pornite de orice persoană interesată (acţiunea în con- 
testarea recunoaşterii voluntare de maternitate, acţiunea în contestarea 
recunoaşterii voluntare de paternitate, acţiunea în contestarea filiaţiei faţă 
de mamă atunci când filiaţia rezultă din certificatul de naştere fără însă a 
exista o folosinţă a stării civile conformă cu acest certificat, acţiunea în con- 
testarea existenţei împrejurărilor care să facă aplicabilă prezumția, de pater- 
nitate, acţiunea în declararea nulităţii absolute a căsătoriei, acţiunea în 
declararea nulităţii absolute a adopţiei)). 


c) O a treia clasificare a acţiunilor de stare civilă poate fi făcută după 
cum sunt sau nu supuse prescripţiei extinctive. 

Regula o constituie imprescriptibilitatea acţiunilor de stare civilă. 

Fac excepţie de la această regulă, aşa cum am arătat deja: 

- acţiunea în declararea nulităţii relative a căsătoriei, prescriptibilă în ter- 
men de 6 luni de la încetarea violenţei sau, după caz, de la descoperirea 
erorii ori a vicleniei (art. 21 C. fam.); 

- acţiunea în tăgăduirea paternităţii, prescriptibilă în termen de 6 luni de 
la data când soţul ori, după caz, fostul soţ al mamei a cunoscut naşterea 
copilului; dacă soţul sau fostul soţ al mamei a fost pus sub interdicţie judecă- 
torească înainte de împlinirea acestui termen, atunci, un nou termen de 
prescripţie extinctivă curge pentru tutore de la data la care acesta a aflat de 
naşterea copilului, iar dacă acţiunea nu a fost pornită de către tutore, atunci 


l Ţinând cont de recenta modificare a art. 45 C. proc. civ., trebuie reconsiderate o 
serie de soluții din jurisprudenţă şi din doctrină în ceea ce priveşte dreptul procurorului 
de a declanşa procesul civil. Astfel, potrivit primului alineat al articolului menţionat, 
procurorul "poate porni acţiunea civilă ori de câte ori este necesar pentru apărarea drep- 
turilor şi intereselor legitime ale minorilor, ale persoanelor puse sub interdicţie şi ale dis- 
păruţilor, precum şi în alte cazuri expres prevăzute de lege". Aşadar, dacă ar fi în intere- 
sul persoanelor menţionate de text, procurorul poate să pornească procesul civil indife- 
rent dacă pricina are sau nu caracter strict personal. Spre exemplu, contrar soluţiei cores- 
punzătoare reglementării anterioare, procurorul poate să introducă o cerere în tăgă- 
duirea paternităţii, dacă admiterea acesteia ar fi în interesul minorului. 

soţul sau fostul soţ al mamei va putea tăgădui paternitatea în termen de 
6 luni de la ridicarea interdicţiei (art. 55 C. fam.); 

- acţiunea în stabilirea paternităţii, prescriptibilă în termen de un an de la 
naşterea copilului sau, după caz, de la încetarea convieţuirii mamei copilu- 
lui cu pretinsul tată ori de la data la care pretinsul tată a încetat să presteze 
întreţinere copilului; când copilul a pierdut calitatea de copil din căsătorie, 
termenul de un an curge de la data rămânerii definitive a hotărârii judecă- 
toreşti prin care s-a admis cererea de tăgăduire a paternităţii (art. 60 C. fam.). 


4.3. Puterea de lucru judecat a hotărârilor pronunțate 
cu privire la acțiunile de stare civilă 


Puterea de lucru judecat a hotărârilor pronunţate în materie de stare 
civilă, mai exact, opozabilitatea efectelor de drept material (substanţial) ale 
acestor hotărâri prezintă anumite particularităţi. 

Se admite că puterea de lucru judecat a hotărârilor constitutive (adică a 
hotărârilor prin care se crează situaţii juridice noi, inexistente anterior) se 
produce faţă de toate persoanele, deci, efectele de drept material ale hotă- 
rârilor pronunţate cu privire la acţiunile în modificare de stat sunt opozabile 
erga omnes, fără a exista posibilitatea ca terţele persoane să mai pună în dis- 
cuţie noul element de stare civilă, dobândit ca urmare a admiterii acţiunii. 

De asemenea, se consideră că şi efectele de drept material ale hotărârilor 
declarative pronunţate cu privire la acţiunile de stare civilă ce pot fi exerci- 
tate numai de anumite persoane (acţiunea în tăgăduirea paternităţii, acţi- 
unea în stabilirea filiaţiei faţă de mamă sau faţă de tată) sunt opozabile erga 
omnes, terţele persoane neavând posibilitatea să conteste elementul de 
stare civilă respectiv.2 

În schimb, nu există o soluţie unitară în privinţa celorlalte hotărâri de- 
clarative pronunţate în materie de stare civilă, adică a hotărârilor declarative 
pronunţate cu privire la acţiunile de stare civilă (este vorba de acţiuni în con- 
testaţie de stat) ce pot fi exercitate de orice persoană interesată. 


l Ase vedea, spre exemplu: D. Alexandresco, op. cit., vol. III, p. 564; C. Hamangiu, 
I. Rosetti-Bălănescu, Al. Băicoianu, op. cit., vol.1, p.345; C.Stătescu, op. cit., p. 176 
şi p. 181; H. şi L. Mazeaud, J. Mazeaud, Fr. Chabas, op. cit., p. 45. 

2 c. Hamangiu, |. Rosetti-Bălănescu, Al. Băicoianu, op. cit., vol. 1, p. 345; 
C. Stătescu,op. cit., p. 176 şi p. 180-181. 

Într-o opinie, se susţine teza caracterului relativ al acestor hotărâri jude- 
cătoreşti, ceea ce înseamnă că elementul de stare civilă ce a format obiec- 
tul procesului finalizat cu pronunţarea hotărârii ar putea fi pus în discuţie 
într-un alt proces în măsura în care nu ar exista identitate de părţi. Incon- 
venientul acestui sistem ar consta în aceea că, teoretic, ar fi posibil să se 
ajungă la pronunţarea, cu privire la acelaşi element de stare civilă, a unor ho- 
tărâri judecătoreşti definitive contradictorii, în funcţie de părţile din proces. 

În opinia contrară, se afirmă caracterul absolut al hotărârilor judecătoreşti 
în discuţie, opinia fiind întemeiată pe ideea indivizibilităţii stării civile, în sen- 
sul că starea civilă a unei persoane trebuie să fie aceeaşi faţă de toate 
subiectele de drept, ceea ce înseamnă că nu ar fi posibil ca o hotărâre prin 
care se declară o anumită stare civilă să producă efecte doar între părţile din 
procesul respectiv. 

În ce ne priveşte, considerăm că hotărârile declarative pronunţate în acti- 
unile de stare civilă ce pot fi exercitate de orice persoană interesată sunt 
opozabile şi terțelor persoane, însă, în raport de situaţia concretă, s-ar putea 
recunoaşte terțului interesat dreptul de a face dovada contrară, cel puţin 
pentru ipoteza în care părţile din procesul în care s-a pronunţat hotărârea ce 
se opune terţului au fraudat interesele acestuia din urmă. În alte cuvinte, ar 
urma ca pentru asemenea hotărâri să se aplice, prin analogie, soluţia pre- 
văzută de legiuitor în materia hotărârilor pronunţate cu privire la cererile prin 
care se solicită anularea, modificarea, completarea sau rectificarea actelor 
de stare civilă. (art. 23 alin. 2 din Decretul nr. 31/1954 şi art. 15 din Legea 
nr. 119/1996).2 


5. Proba stării civile 


Pentru a dovedi starea civilă (un anume element de stare civilă) a unei 
anumite persoane este necesar să se probeze existenţa împrejurărilor care 
au generat starea civilă respectivă, deci a actelor sau faptelor de care legea 
leagă diferite efecte de stare civilă. Aşadar, obiectul direct al probei îl repre- 
zintă izvoarele de stare civilă, iar numai ca o consecinţă a dovedirii acestora 
se face proba însăşi a stării civile. 


l A se vedea, de exemplu, D. Alexandresco, op. cit., vol. III, p. 564. 
2 Pentru o soluţie asemănătoare, a se vedea şi C. Stătescu,op. cit., p. 179-180. 

Regula în materia probei stării civile este înscrisă atât în art. 22 din Decre- 
tul nr. 31/1954, cât şi în art. 13 din Legea nr. 119/1996. Starea civilă se dove- 
deşte cu actele întocmite în registrele de stare civilă, precum şi cu certifi- 
catele de stare civilă întocmite pe baza acestora, care au aceeaşi putere 
doveditoare. de 

Întrucât actele de stare civilă au natura juridică a unor înscrisuri auten- 
tice, rezultă că pentru tot ceea ce reprezintă constatări personale ale ofiţeru- 
lui de stare civilă, actele de stare civilă fac dovadă până la constatarea fal- 
sului prin hotărâre judecătorească definitivă, iar pentru celelalte înscrieri 
până la proba contrară, soluţie expres prevăzută de art. 14 din Legea 
nr. 119/1996. 

Prin excepţie, starea civilă se poate dovedi, înaintea instanţelor judecăto- 
reşti, cu orice mijloc de probă admis de lege dacă: 

- nu a existat registrul de stare civilă;. 

- registrul de stare civilă s-a pierdut ori este distrus, în tot sau în parte; 

- întocmirea actului de stare civilă a fost omisă; 

- procurarea certificatului de stare civilă este cu neputinţă. 

Se admite, atât în doctrină, cât şi în jurisprudenţă, | că dovada stării civile 
poate fi făcută cu alte mijloace de probă şi atunci când se urmăresc alte 
efecte (patrimoniale sau nepatrimoniale) decât cele de stare civilă. 


l Spre exemplu, T. S., col. civ., dec. nr. 2013/1956, Culegere de decizii 1956, p. 31 

Secţiunea a III-a 
Capacitatea civilă a persoanei fizice 


$ 1. Precizări introductive 


Personalitatea juridică reprezintă aptitudinea de a fi subiect de drept, deci 
aptitudinea de a fi titular de drepturi şi obligaţii. 

Pentru desemnarea personalităţii juridice se mai folosesc şi noţiunile de 
capacitate juridică sau capacitate de drept. Personalitatea (capacitatea) juri- 
dică nu trebuie confundată cu noţiunea de persoană juridică, deoarece vo- 
caţia de a fi subiect de drept este recunoscută atât persoanelor juridice, cât 
şi persoanelor fizice. În alte cuvinte, au personalitate juridică nu numai per- 
soanele juridice, ci şi persoanele fizice. 

Personalitatea juridică este unică, adică una singură pentru fiecare su- 
biect de drept (persoană fizică sau persoană juridică), însă există prin capa- 
cităţile din diferitele ramuri de drept. Aşadar, o parte a capacităţii juridice 
este capacitatea civilă. 

Prin capacitatea civilă a persoanei fizice înţelegem acea parte a capa- 
cităţii juridice, ce constă în aptitudinea persoanei fizice de a avea drepturi 
subiective civile şi obligaţii civile şi în aptitudinea de a dobândi şi exercita 
drepturi subiective civile, precum şi de a-şi asuma şi executa obligaţii civile, 
prin încheierea de acte juridice civile. 

Capacitatea civilă a persoanei fizice este alcătuită din două elemente: 

- capacitatea de folosinţă; 

- capacitatea de exerciţiu. 


1 Pentru controversa referitoare la vocaţia (întinderea) capacităţii civile, a se vedea, 
spre exemplu, Gh. Beleiu, op. cit., 1982, p. 44-46. Reţinem aici doar opinia conform 
căreia capacitatea civilă constituie o capacitate de ramură, adică de drept civil, existând 
diferenţe notabile între capacitatea civilă şi capacităţile din celelalte ramuri de drept. 

$ 2. Capacitatea civilă de folosinţă a persoanei fizice 


1. Definiţia şi caracterele juridice ale capacităţii civile 
de folosinţă a persoanei fizice 


1.1. Definiţie 


O definiţie legală a capacităţii de folosinţă o întâlnim în art. 5 alin. 2 din 
Decretul nr. 31/1954, potrivit căruia, "capacitatea de folosinţă este capaci- 
tatea de a avea drepturi şi obligaţii." 

Pornindu-se de la această definiţie legală, în doctrină au fost oferite mai 
multe definiţii noţiunii de capacitate civilă de folosinţă. 

În ce ne priveşte, vom defini capacitatea civilă de folosinţă a persoanei 
fizice ca fiind acea parte a capacităţii civile care constă în aptitudinea per- 
soanei fizice de a avea drepturi subiective civile şi obligaţii civile. ! 


1.2. Caractere juridice 


Capacitatea civilă de folosință a persoanei fizice prezintă următoarele ca- 
ractere juridice: legalitate, generalitate, inalienabilitate, intangibilitate, egali- 
tate şi universalitate. 

Legalitatea capacităţii de folosinţă a persoanei fizice este acel caracter ce 
constă în faptul că legea reglementează toate aspectele (instituire, început, 
conţinut, încetare) referitoare la capacitatea civilă de folosinţă, deci această 
capacitate este exclusiv de domeniul legii, ea nefiind de domeniul voinţei 
individuale. 

Generalitatea capacităţii de folosinţă a persoanei fizice este acel caracter 
care constă în faptul că prin capacitatea de folosinţă a persoanei fizice se 
exprimă aptitudinea generală şi abstractă de a avea toate drepturile şi obliga- 
tiile civile. Acest caracter juridic se deduce din însăşi definiţia legală a capa- 
cităţii civile, definiţie oferită de art. 5 alin. 2 din Decretul nr. 31/1954. 


l Capacitatea civilă de folosință nu trebuie însă redusă la capacitatea de a încheia 
actul juridic civil. În alte cuvinte, în ceea ce priveşte capacitatea civilă de folosință, nu 
prezintă relevanţă izvoarele raporturilor juridice civile (acte juridice sau fapte juridice în 
sens restrâns). 

Prin inalienabilitatea capacităţii de folosinţă a persoanei fizice se înţelege 
însuşirea acestei capacităţi de a nu putea forma obiect de renunțare, nici 
măcar parţială, şi nici obiect de înstrăinare. Acest caracter juridic este con- 
sacrat expres de art. 6 alin. 2 din Decretul nr. 31/1954, potrivit căruia, "nimeni 
nu poate renunţa, nici în tot, nici în parte, la capacitatea de folosinţă ..." 

Prin intangibilitatea capacităţii de folosinţă a persoanei fizice se desem- 
nează acea caracteristică a acesteia de a nu i se putea aduce limitări 
(îngrădiri) decât prin texte exprese de lege. Acest caracter juridic este con- 
sacrat expres de art. 6 alin. 1 din Decretul nr. 31/1954, care prevede că 
"nimeni nu poate fi îngrădit în capacitatea de folosinţă ... decât în cazurile şi 
condiţiile prevăzute de lege." 

Egalitatea capacităţii de folosinţă a persoanei fizice constituie concretiza- 
rea, pentru această materie, a principiului egalităţii în faţa legii civile. Acest 
caracter juridic este consacrat expres de: art. 4 alin. 2 din Decretul nr. 31/1954; 
art. 3 şi art. 26 din Pactul internaţional privind drepturile civile şi politice ale 
omului; art. 2 pct. 1 din Convenţia cu privire la drepturile copilului; art. 14 din 
Convenţia europeană pentru apărarea drepturilor omului şi a libertăţilor 
fundamentale. 

Universalitatea capacităţii de folosinţă a persoanei fizice este acel carac- 
ter care constă în însuşirea capacităţii de folosinţă de a fi recunoscută (atri- 
buită) tuturor oamenilor. Acest caracter juridic este consacrat de art. 4 
alin. 1 şi art. 6 alin. 1 din Decretul nr. 31/1954, precum şi de art. 16 din Pactul 
internaţional privind drepturile civile şi politice ale omului. 


2. Începutul capacităţii civile de folosinţă a persoanei fizice 


Capacitatea civilă de folosinţă a persoanei fizice începe, în principiu, de 
la data naşterii. 

De la această regulă există însă o excepţie, în sensul că drepturile copilu- 
lui sunt recunoscute de la concepţiune, însă numai dacă el se va naşte viu 
(art. 7 alin. 2 din Decretul nr. 31/1954) — infans conceptus pro nato habetur 
quoties de commodis eius agitur. 

Această exceptie, care este cunoscută în doctrină şi sub numele de capa- 
citatea de folosinţă anticipată a persoanei fizice, îşi găseşte aplicare dacă 
sunt îndeplinite cumulativ două condiţii: 

- să fie vorba de drepturile copilului, iar nu de obligaţii civile pentru aces- 
ta. Această condiţie este îndeplinită nu numai atunci când ar fi vorba de 
dobândirea unui drept subiectiv civil ut singuli, ci şi atunci când copilul este 

chemat la o moştenire întreagă sau la o fracțiune dintr-o moştenire, chiar 
dacă aceasta înseamnă că el dobândeşte nu numai activul, ci şi pasivul suc- 
cesoral, deoarece acceptarea moştenirii cuvenită unui minor este socotită 
întotdeauna ca fiind făcută sub beneficiu de inventar, ceea ce exclude răs- 
punderea pentru pasivul succesoral dincolo de limitele activului succesoral,; 

- copilul să se nască viu (nu însă neapărat şi viabil), fiind deci suficient ca 
respectivul copil să fi respirat cel puţin o dată. 

Dispoziţiile legale referitoare la recunoaşterea capacităţii de folosinţă în 
favoarea copilului conceput trebuie coroborate cu art. 61 C. fam., care regle- 
mentează timpul legal al concepţiei, care este cuprins între a treisuta şi a o 
sută optzecea zi dinaintea naşterii copilului. 

Art. 61 C. fam. instituie două prezumţii legale: 

- prezumția celei mai lungi gestaţii şi celei mai scurte gestaţii, care este o 
prezumție legală absolută irefragabilă; 

- prezumția că este posibilă concepţiunea în oricare din zilele cuprinse în 
intervalul de 121 zile, situat între a 300-a şi a 180-a zi dinaintea naşterii, care 
este o prezumție legală relativă, în sensul că este admisibilă proba care tinde 
a dovedi că era posibilă concepţiunea numai într-o anumită porţiune a inter- 
valului de 121 zile, cu excluderea celeilalte părţi a acestui interval legal. 


3. Conţinutul capacităţii civile de folosinţă a persoanei fizice 
3. 1 . Noțtiune 


Conţinutul capacităţii civile de folosință a persoanei fizice este dat de 
aptitudinea persoanei fizice de a avea toate drepturile subiective şi obligați- 
ile civile. Acest conţinut se obţine din reunirea a două laturi: latura activă, 
adică aptitudinea persoanei fizice de a avea drepturi subiective civile; latura 
pasivă, adică aptitudinea persoanei fizice de a avea obligaţii civile. 

Întinderea reală a conţinutului capacităţii civile de folosinţă a persoanei 
fizice se determină însă prin luarea în considerare a îngrădirilor acestei 
capacităţi, astfel cum acestea sunt stabilite prin diverse acte normative. 

Aşadar, în conţinutul capacităţii civile de folosinţă a persoanei fizice nu 
intră drepturile interzise prin îngrădirile capacităţii de folosinţă şi nici cele 
aparţinând altor ramuri de drept. 

Îngrădirile capacităţii civile de folosinţă a persoanei fizice nu pot exista 
decât în cazurile şi condiţiile prevăzute expres de lege, putând fi calificate ca 
incapacităţi (speciale) de drept civil. 


74 


Capacitatea civilă a persoanei fizice 


3.2. Clasificarea incapacităţilor de folosință 


Incapacităţile de folosinţă pot fi clasificate în funcţie de mai multe criterii. 

Astfel, după izvorul lor, deosebim: incapacităţi de folosinţă stabilite de 
legea civilă şi incapacităţi de folosinţă stabilite de legea penală. 

În funcţie de modul în care operează, deosebim: incapacităţi ce acţionea- 
ză de drept (ope legis) şi incapacităţi care operează ca efect al unei hotărâri 
judecătoreşti (de exemplu, decăderea din drepturile părinteşti). 

În raport de opozabilitatea lor, incapacităţile pot fi absolute şi relative. In- 
capacităţile absolute împiedică încheierea valabilă a actului juridic de către 
incapabil cu orice altă persoană (de exemplu, incapacităţile de folosinţă pre- 
văzute de art. 806 C. civ., de art. 807 C. civ., de art. 133 alin. 3 C. fam. etc.). 
Incapacităţile relative împiedică încheierea valabilă a actului juridic de către 
incapabil cu o anumită persoană sau doar cu anumite persoane (de exem- 
plu, incapacităţile de folosință prevăzute de art. 809 C. civ., de art. 810 C. civ., 
de art. 833 C. civ., de art. 1307 alin. 1 C. civ., de art. 1308 C. civ., de art. 1309 
C. civ., de art. 128 C. fam. etc.). 

După finalitatea lor, incapacităţile se împart în incapacităţi cu caracter de 
sancţiune şi incapacităţi cu caracter de protecţie sau de ocrotire. 


3.3. Incapacităţi civile cu caracter de sancţiune 


Există două categorii de incapacităţi civile cu caracter de sancţiune: 

- îngrădiri cu caracter de pedeapsă penală. Interesează interzicerea drep- 
turilor părinteşti şi interzicerea dreptului de a fi tutore sau curator. De ase- 
menea, deşi nu are caracterul unei pedepse penale, prezintă interes şi mă- 
sura de siguranţă ce constă în interzicerea dreptului de a se afla în anumite 
localităţi, măsură ce afectează dreptul la libera circulaţie, ca drept nepatri- 
monial; 

- îngrădiri cu caracter de pedeapsă civilă. Includem în această categorie 
decăderea din drepturile părinteşti (art. 109-112 C. fam. şi Legea nr. 47/1993 
privind declararea judecătorească a abandonului de copii), precum şi pe- 
depsele civile stabilite de Codul civil în materie succesorală (nedemnitatea 
succesorală - art. 655, acceptarea forţată a moştenirii - art. 703, decăderea 
diri beneficiul de inventar - art. 712). 

3.4. Incapacităţi civile cu caracter de protecţie sau de ocrotire 


Incapacităţile civile cu caracter de protecţie sau de ocrotire sunt prevă- 
zute în Codul civil, precum şi în alte acte normative. 

Astfel: 

- art. 806 C. civ. prevede că minorul mai mic de 16 ani nu poate dispune 
prin donaţie sau legat de bunurile sale; 

- art. 807 C. civ. permite minorului de 16 ani să dispună prin testament de 
numai jumătate din bunurile de care ar putea dispune majorul; 

- art. 809 C. civ., pe de o parte, nu permite minorului de 16 ani să dispună 
prin testament în favoarea tutorelui, iar, pe de altă parte, nu permite minoru- 
lui ajuns la majorat să dispună prin donaţie sau testament în favoarea fostu- 
lui tutore dacă socotelile definitive ale tutelei nu au fost date şi primite, în 
ambele situaţii afară de cazul când tutorele este ascendentul lui; 

- art. 810 C. civ. prevede că medicii şi farmaciştii care au tratat o persoană 
în boala de care aceasta a murit nu pot profita de dispoziţiile între vii sau tes- 
tamentare pe care persoana respectivă le-a făcut în timpul bolii, afară de 
excepţiile prevăzute de acelaşi articol, textul extinzând incapacitatea respec- 
tivă şi în privinţa preoţilor care au asistat pe cel în cauză din punct de vedere 
religios în cursul utimei boli; 

- art. 883 C. civ. prevede că testamentul făcut pe mare nu poate cuprinde 
nici o dispoziţie în favoarea ofiţerilor bastimentului, dacă aceştia nu sunt 
rude cu testatorul; 

- art. 1307 alin. l C. civ. interzice vânzarea între soţi; 

- art. 1308 C. civ. stabileşte că nu pot fi adjudecatari, nici personal nici prin 
persoană interpusă: tutorii, în privința averii celor de sub a lor tutelă; man- 
datarii, în privinţa averii ce sunt însărcinaţi să vândă; administratorii, în pri- 
ţionarii publici, în privinţa averilor statului ale căror vânzări se fac prin inter- 
mediul lor; 

- art. 1309 C. civ. dispune că judecătorii, procurorii şi avocaţii nu pot fi 
cesionari de drepturi litigioase care sunt de competenţa curții de apel în a 
cărei rază teritorială îşi exercită funcțiunile; 

- art. 128 C. fam. interzice încheierea de acte juridice între minor, pe de o 
parte, iar pe de altă parte, tutorele, soţul, o rudă în linie dreaptă ori fraţii sau 
surorile tutorelui; 

- art. 133 alin. 3 C. fam. dispune că minorul nu poate să facă, nici chiar cu 
încuviinţare, donaţii şi nici să garanteze obligaţiile altuia; 

- art. 41 alin. 2 din Constituţie stabileşte incapacitatea pentru cetăţenii 
străini şi apatrizi de a dobândi dreptul de proprietate asupra terenurilor, 

această incapacitate fiind prevăzută şi în art. 3 alin. 1 din Legea nr. 54/1998. 
De asemenea, art. 3 alin. 3 din aceeaşi lege dispune că persoanele juridice 
străine nu pot dobândi terenuri în România prin acte juridice între vii sau 
pentru cauză de moarte. În legătură cu incapacitatea de folosință în discutie, 
se impun unele precizări. 

În primul rând, este de reținut că interdictia de a dobândi în proprietate 
terenuri situate în România vizează orice mijloc de dobândire, iar nu numai 
convenţia. | 

În al doilea rănd, ca orice norme juridice ce instituie o incapacitate, şi tex- 
tele de lege la care ne referim urmează a fi interpretate restrictiv, ceea ce 
înseamnă că cetăţenii străini, apatrizii şi persoanele juridice străine pot 
dobândi asupra terenurilor alte drepturi decât cel de proprietate, indiferent 
că ar fi vorba de drepturi reale sau drepturi de creanţă, precum un dezmem- 
brământ al proprietăţii, un drept de concesiune sau de folosinţă. 

În al treilea rând, cetăţenii străini, apatrizii şi persoanele juridice străine 
pot însă dobândi în proprietate construcţii, caz în care vor avea un drept de 
folosinţă asupra terenului aferent, ceea ce înseamnă că este vorba despre 
un drept de superficie. 

În sfârşit, subliniem că, în privinţa cetăţenilor români, aceştia pot dobândi 
dreptul de proprietate asupra terenurilor, indiferent că au domiciliul în ţară 
sau în străinătate (de altfel, art. 3 alin. 2 din Legea nr. 54/1998 precizează în 
mod expres că persoanele fizice care au cetăţenia română şi domiciliul în 
străinătate pot dobândi în România, prin acte juridice între vii şi prin moş- 
tenire, terenuri de orice fel); 

- art. 3 alin. 2 şi art. 3 alin. 3 din Legea nr. 16/1994 privind arendarea conţin 
o incapacitate de folosinţă specifică arendării, în sensul că pot fi arendaşi 
persoanele fizice care au cetăţenia română, indiferent dacă au domiciliul în 
România sau în străinătate, precum şi persoanele juridice române care au 
sediul în România; de asemenea, art. 18 din aceeaşi lege interzice 
funcţionarilor publici şi salariaţilor din conducerile administrative ale regiilor 
autonome cu profil agricol, ale institutelor şi staţiunilor de cercetare şi pro- 
ducţie agricolă şi ale altor unităţi care au în patrimoniu sau în administrare 


l Convenţia prin care un cetățean străin sau un apatrid (ori o persoană juridică 
străină) ar dobândi dreptul de proprietate asupra unui teren situat în România este lovită 
de nulitate absolută, iar această nulitate nu poate fi înlăturată prin reînstrăinarea terenu- 
lui unui cetățean român sau unei persoane juridice române, nici prin dobândirea ulte- 
rioarâ a cetăţeniei române, deoarece acoperirea nulităţii absolute nu poate avea loc 
decât în cazurile expres prevăzute de lege. 

terenuri agricole proprietate de stat să ia în arendă orice fel de bunuri desti- 
nate exploatării agricole; 

- art. 2 alin. 2 din Legea nr. 54/1998 conţine o incapacitate specială de 
dobândire a terenurilor prin acte juridice între vii, în sensul că proprietatea 
dobânditorului şi a familiei sale nu poate depăşi 200 hectare teren agricol în 
echivalent arabil. Cât priveşte această incapacitate de folosinţă, se impun 
următoarele precizări. 

Nerespectarea acestei limite este sancţionată de alineatul următor cu 
"educţiunea" actului juridic până la limita suprafeţei legale. Subliniem însă 
că terminologia folosită de legiuitor nu este adecvată, deoarece, fiind vorba 
de o normă juridică (de ordine publică) ce instituie o condiţie specială de 
validitate, sancţiunea nerespectării acesteia este nulitatea (absolută), prin 
"reducţiune" urmând a înţelege faptul că nulitatea este parţială (pentru ceea 
ce depăşeşte limita maximă legală). ! Mai mult, în funcție de situația con- 
cretă, ar putea să intervină chiar nulitatea totală a actului juridic, spre exem- 
plu, atunci când vânzătorul dovedeşte că nu ar mai fi încheiat contractul de 
vânzare-cumpărare dacă ar fi ştiut că dobânditorul nu poate cumpăra întrea- 
ga suprafaţă de teren ce a format obiectul înţelegerii lor. 

În aceleaşi condiţii se poate face şi schimbul de terenuri, astfel cum pre- 
cizează art. 12 alin. 1 din Legea nr. 54/1998 (de altfel, această dispoziţie 
legală este inutilă, deoarece contractul de schimb este un act juridic între vii, 
iar art. 1 din aceeaşi lege nu face vreo distincţie în funcţie de felul actului 
juridic între vii prin care s-ar dobândi terenuri). P 

După cum rezultă din interpretarea per a contrario a art. 2 alin. 2 din 
Legea nr. 54/1998, condiția specială referitoare la limita maximă de 200 
hectare nu vizează şi actele juridice pentru cauză de moarte (mortis causa), 
nici alte moduri de dobândire a dreptului de proprietate (uzucapiunea). 


3.5. Sanctiunea care intervine în cazul încheierii actului juridic 
cu nerespectarea unei incapacităţi de folosinţă 


În cazul nerespectării unei incapacităţi de folosinţă, actul juridic astfel 
încheiat este lovit de nulitate, întrucât capacitatea de a încheia actul juridic 


l Nulitâtea nu poate fi înlăturată prin reînstrăinarea suprafeţei de teren ce depăşeşte 
limita maximă legală către o altă persoană. 

(care este o parte a capacităţii de folosinţă) reprezintă una din condiţiile 
(generale) de validitate a actului juridic civil. | 

Nulitatea este absolută sau relativă,2 în funcţie de caracterul obştesc sau 
individual al interesului ocrotit prin edictarea incapacității ori, dacă este 
cazul, în funcţie de indicaţia expresă a legiuitorului în textul ce stabileşte 
incapacitatea de folosinţă. 

Astfel, actul juridic civil încheiat cu nesocotirea incapacității instituite de 
art. 1309 C. civ. este lovit de nulitate absolută, deoarece acest text de lege nu 
urmăreşte să ocrotească doar interesele individuale ale uneia dintre părţi, ci 
vizează, în primul rând, apărarea prestigiului justiţiei.3 Nulitatea absolută 
este incidentă şi în cazul actului juridic încheiat cu încălcarea incapacității 
prevăzute de art. 810 C. civ., deoarece textul de lege este conceput nu numai 
ca dispoziţie prohibitivă menită să ocrotească pe dispunător, ci şi ca regulă 
generală de apărare a pretigiului profesiei de medic, farmacist sau de preot.4 
Aşa cum am menţionat deja, tot cu nulitatea absolută se sancţionează şi 
actele juridice încheiate cu nerespectarea incapacității de folosință pre- 
văzute de art. 41 alin. 2 din Constituţie şi de art. 3 alin. 1 şi alin. 3 din Legea 
nr. 54/1998, precum şi a incapacității de folosință prevăzute de art. 2 alin. 2 
din Legea nr. 54/1998. Apreciem că aceeaşi sancțiune se aplică şi în cazul 
contractului de arendare încheiat cu încălcarea incapacităţilor speciale de 
folosinţă prevăzute de art. 3 alin. 2, art. 3 alin. 3 şi de art. 18 din Legea 
nr. 16/1994. 

În schimb, actul juridic încheiat cu nesocotirea incapacității prevăzute de 
art. 1307 alin. 1 C. civ. este lovit de nulitate relativă, întrucât dispoziţia legală 


l A se vedea, de exemplu, G. Boroi, op. cit., p. 156 şi urm. 

2 Pentru regimul juridic al nulităţii absolute şi cel al nulităţii relative, a se vedea, spre 
exemplu, Gh. Beleiu, op. cit., 1999, p. 211-213; G. Boroi, op. cit., p. 239-246. 

3 p. Alexandresco, op. cit., vol. IV, p. 187-188; C. Hamangiu, I. Rosetti- 
Bălănescu, Al. Băicoianu, op. cit, vol. 1, p. 554; Fr. Deak, Tratat de drept civil. 
Contracte speciale, Editura Actami, Bucureşti, 1999, p. 42; Gh. Beleiu, op. cit., 1999, 
p. 302. Pentru opinia că totuşi nulitatea ar fi relativă, a se vedea M. Cantacuzino, 
Elementele dreptului civil, Editura All, colecţia Restitutio, Bucureşti, 1998, p. 622. 

4 În acest sens, Fr. Deak, op. cit., p. 140 (pentru donaţie) şi Tratat de drept succeso- 
ral, Editura Actami, Bucureşti, 1999, p. 185 (pentru testament). Pentru opinia că nulitatea 
ar fi relativă, a se vedea*D. Alexandresco, op. cit., vol. II, p. 275; M. Cantacuzino, 
op. cit, p. 325; C. Hamangiu, |. Rosetti-Bălănescu, Al. Băicoianu, op. cit., vol. III, 
1928, p. 747; M. Eliescu, Moştenirea şi devoluțiunea ei, Editura Academiei, Bucureşti, 
1966, p. 174; Gh. Beleiu, op. cit., 1999, p. 302. 

respectivă a fost edictată pentru a apăra interesele individuale ale anumitor 
persoane (unul dintre soţi, moştenitorii rezervatari sau care beneficiază de 
raportul donațiilor şi creditorii unuia dintre soti). De asemenea, nulitatea 
relativă intervine şi în cazul încheierii actelor juridice cu nerespectarea 
celorlalte incapacităţi speciale de folosinţă (altele decât cele pentru care am 
arătat că intervine sancţiunea nulităţii absolute). Menţionăm totuşi că nu 
există un punct de vedere unitar în privinţa felului nulităţii ce intervine în 
cazul încheierii actului juridic cu nesocotirea incapacităţilor instituite prin 
art. 1308 C. civ.! şi nici în cazul testamentului făcut cu nerespectarea inca- 
pacităţii speciale de folosinţă instituite de art. 806 C. civ. sau a incapacității 
parţiale prevăzute de art. 807 C. civ.2 

Atragem atenţia că nu trebuie să se confunde clasificarea incapacităţilor 
speciale de folosinţă în incapacităţi absolute şi incapacităţi relative cu clasi- 
ficarea sancţiunii ce intervine în cazul nerespectării unei incapacităţi de 
folosinţă în nulitate absolută şi în nulitate relativă. În alte cuvinte, nu în toate 
cazurile actul juridic încheiat cu nesocotirea unei incapacităţi absolute este 
lovit de nulitate absolută, respectiv actul juridic încheiat cu nerespectarea 
unei incapacităţi relative este lovit de nulitate relativă. Spre exemplu, inca- 
pacitatea specială de folosinţă instituită de art. 133 alin. 3 C. fam. este abso- 
lută, dar din alineatul final al aceluiaşi articol rezultă că actul juridic încheiat 
de minor în calitate de donator sau prin care minorul garantează obligaţia 
altei persoane este lovit de nulitate relativă. 


l Pentru opinia că ar interveni nulitatea absolută, a se vedea Gh. Beleiu, op. cit., 
1999, p. 302, iar pentru opinia că sancţiunea este nulitatea relativă, a se vedea: 
D. Alexandresco, op. cit., vol. IV, p. 184-185; M. Cantacuzino, op. cit, p. 622; 
C. Hamangiu, l. Rosetti-Bălănescu, Al. Băicoianu, op. cit., vol. II, p. 554; Fr. Deak, 
Tratat de drept civil. Contracte speciale, p. 42. 

2 Pentru opinia că sancţiunea ar fi nulitatea absolută, a se vedea Gh. Beleiu, op. cit., 
1999, p. 302, iar pentru opinia că sancţiunea este nulitatea relativă a testamentului în toate 
cazurile de incapacităţi de a dispune prin testament (deci şi în cazurile prevăzute de 
art. 806 C. civ. şi de art. 807 C. civ.), deoarece incapacităţile de a dispune prin testament 
au ca scop protecţia voinţei incapabilului şi a intereselor familiei sale, nefiind dictate de 
interese de ordine publică, a se vedea: Fr. Deak, Tratat de drept succesoral, p. 181; 
M. Cantacuzino, op. cit., p. 327. 

4. Încetarea capacităţii civile de folosinţă a persoanei fizice 


4.1. Precizări prealabile 


Capacitatea civilă de folosinţă a persoanei fizice încetează o dată cu 
moartea persoanei, data morţii fiind şi data încetării acestei capacităţi. 

Poate fi vorba fie de o moarte constatată fizic (direct, adică prin examinarea 
cadavrului), fie de o moarte declarată pe cale judecătorească. 

Cât priveşte declararea judecătorească a morţii, trebuie deosebite două 
situaţii: 

a) declararea judecătorească a morţii precedată de declararea judecă- 
torească a dispariţiei (situaţia de drept comun - art. 16 alin. 2 din Decretul 
nr. 31/1954); 

b) declararea judecătorească a morţii neprecedată de declararea judecă- 
torească a dispariţiei (situaţia de excepţie - art. 16 alin. 3 din Decretul 
nr. 31/1954). 


4.2. Condiţiile de fond ale declarării judecătoreşti a mortii 


a) Pentru declararea judecătorească a morţii în situaţia de drept 
comun, deci precedată de declararea dispariţiei, trebuie îndeplinite 
cumulativ, trei condiţii de fond: 

- să existe o hotărâre definitivă prin care s-a declarat dispariţia, care să fi 
fost afişată, în extras, la uşa instanţei şi a primăriei ultimului domiciliu al 
celui dispărut timp de 30 de zile; 

- de la data afişării extrasului de pe hotărârea prin care s-a declarat dis- 
pariţia să fi trecut cel puţin şase luni; 

- de la data ultimelor ştiri din care rezultă că persoana era în viaţă să fi tre- 
cut cel puţin patru ani. 


b) Pentru declararea morţii unei persoane neprecedată de declara- 
rea dispariţiei, trebuie îndeplinite, cumulativ, două condiţii de fond: 

- persoana să fi dispărut într-o împrejurare excepţională, care îndrep- 
tăţeşte a se presupune decesul, precum fapte de război, accident de cale 
ferată, naufragiu şi altele asemănătoare (cutremur, accident aviatic, inun- 
daţie etc.); 

- de la data împrejurării dispariţiei persoanei să fi trecut cel puţin un an. 

4.3. Procedura declarării dispariţiei 


Pentru declararea judecătorească a dispariţiei este necesar ca de la data 
ultimelor ştiri din care rezultă că persoana era în viaţă să fi trecut un an. În 
cazul în care nu există probe din care să rezulte cu certitudine care este "ziua 
ultimelor ştiri", termenul de un an se va socoti de la ultima zi a lunii în care 
se plasează ultimele ştiri din care rezultă că persoana era în viaţă sau, după 
caz, de la ultima zi a anului calendaristic în care se plasează ultimele ştiri din 
care rezultă că persoana era în viaţă. 

Cererea de declarare a dispariţiei unei persoane se introduce la instanța 
în raza căreia persoana respectivă şi-a avut ultimul domiciliu. Această cerere 
poate fi formulată de orice persoană care ar justifica un interes. 

Primind cererea, preşedintele instanţei va dispune ca, prin organele pri- 
măriei şi ale poliţiei, să se culeagă cât mai multe informaţii cu privire la per- 
soana a cărei dispariţie se solicită a fi declarată şi, totodată, să se afişeze 
cererea la ultimul domiciliu al acesteia şi la primărie, cu invitaţia ca orice 
persoană ce ar putea da informaţii pentru soluţionarea cererii să le comu- 
nice instanţei. De asemenea, va putea sesiza autoritatea tutelară, spre a se 
numi, dacă este cazul, un curator. 

După trecerea a 45 de zile de la afişarea cererii, | preşedintele va fixa ter- 
men de judecată, cu citarea părţilor, persoana a cărei dispariţie se solicită a 
fi declarată urmând a fi citată la ultimul domiciliu, iar, în cazul în care a avut 
un mandatar general, va fi citat şi acesta. Concluziile procurorului sunt obli- 
gatorii. 

Hotărârea judecătorească de declarare a dispariţiei, rămasă definitivă, 
are ca efect constatarea îndeplinirii unei condiţii de fond, necesare şi preala- 
bile declarării judecătoreşti a morţii în situaţia de drept comun. O asemenea 
hotărâre nu are însă nici un efect asupra capacităţii de folosinţă a persoanei 
fizice dispărute. 


4.4. Procedura declarării judecătoreşti a morţii 


Cât priveşte procedura declarării judecătoreşti a morţii, indiferent că 
aceasta este sau nu precedată de declararea dispariţiei, este de reţinut că 
sunt aplicabile, în mod corespunzător, dispoziţiile de la procedura de 
declarare a dispariţiei. 


| A se vedea şi C. S. J., s. civ., dec. nr. 1474/1992, "Dreptul" nr. 7/1993, p. 97. 

Cât priveşte cea de a treia condiţie de fond necesară declarării morţii pre- 
cedată de declararea dispariţiei, este de reţinut că termenul de 4 ani se cal- 
culează ca şi termenul de 1 an prevăzut pentru declararea dispariţiei. 

Referitor la declararea morţii neprecedată de declararea dispariţiei, men- 
tionăm că, în cazul în care nu s-ar putea dovedi ziua când s-a produs împre- 
jurarea în care a avut loc dispariţia, termenul de un an se socoteşte de la 
sfârşitul lunii în care această împrejurare s-a produs, iar atunci când nu se 
poate stabili nici luna, de la sfârşitul anului calendaristic. 

Hotărârea declarativă de moarte trebuie să conţină, în mod obligatoriu, 
data morţii. Dacă din probele administrate rezultă că moartea a avut loc într-o 
anumită zi, atunci data morţii va fi acea zi. În cazul în care din probele 
administrate nu se poate stabili o asemenea zi, atunci instanţa va stabili ca 
dată a morţii ultima zi a termenului de patru ani în ipoteza declarării morţii 
precedate de declararea dispariţiei sau, după caz, ultima zi a termenului de 
un an în ipoteza declarării morţii neprecedate de declararea dispariţiei. 

Data morţii ce trebuie stabilită prin hotărârea judecătorească declarativă 
de moarte nu se confundă cu: data ultimelor ştiri din care rezultă că per- 
soana fizică era în viaţă; data împrejurării ce îndreptăţeşte a se presupune 
decesul; data pronunțării hotărârii de declarare a morţii; data rămânerii 

-definitive sau irevocabile a acestei hotărâri. | i 

Hotărârea declarativă de moarte produce efect retroactiv, . sensul că per- 
soana dispărută este considerată că a murit.pe data stabilită prin hotărâre ca 
fiind a morţii, care, prin ipoteză, este anterioară datei pronunțării hotărârii. 

Data morţii astfel stabilită poate fi rectificată de instanţa judecătorească, 
dacă se va dovedi că acea dată este inexactă, existând mai multe motive 
pentru a presupune că este mai apropiată de adevăr o altă dată. 

Legea mai reglementează şi anularea hotărârii declarative de moarte, 
pentru ipoteza în care persoana declarată moartă este în viaţă. Se admite că 
anularea hotărârii declarative de moarte intervine şi atunci când, după pro- 


| Rectificarea datei morţii nu trebuie confundată cu procedura îndreptării greşelilor 
materiale strecurate într-o hotărâre, reglementată de art. 281 C. proc. civ. Aceasta din 
urmă vizează îndreptarea unor erori care nu afectează cu nimic soluţia pe fond, deci 
efectele de drept substanţial ale hotărârii respective nu sunt modificate, în vreme ce rec- 
tificarea datei morţii are consecinţe directe asupra efectelor hotărârii judecătoreşti 
declarative de moarte, în sensul că efectele nepatrimoniale şi patrimoniale ale acestei 
hotărâri se vor produce de la data morţii astfel cum a fost rectificată. 

nunţarea hotărârii, se constată că exista o înregistrare a morţii persoanei 
respective, pe baza morţii fizic constatate. 

Cererea de anulare a hotărârii judecătoreşti declarative de moarte poate 
fi formulată de orice persoană interesată şi este de competenţa instanţei 
care a pronunţat hotărârea a cărei anulare se solicită. Judecata se face de ur- 
genţă, cu citarea părţilor din procedura declarativă de moarte şi cu ascul- 
tarea concluziilor procurorului. 

Principalul efect nepatrimonial al anulării hotărârii declarative de moarte 
(pentru ipoteza în care persoana declarată moartă este în viaţă) constă în 
aceea că se înlătură, cu efect retroactiv, încetarea capacităţii de folosinţă a 
persoanei în cauză.2 

Efectele patrimoniale se desprind din art. 20 alin. 2 din Decretul nr. 31/1954, 
potrivit căruia, cel declarat mort poate cere, după anularea hotărârii declara- 
tive de moarte, înapoierea bunurilor sale, însă, dobânditorul cu titlu oneros nu 
este obligat să le înapoieze, decât dacă se face dovada că la data dobândirii 
ştia că persoana declarată moartă este în viaţă. 

Se observă că textul de lege menţionat mai sus reglementează, practic, 
două categorii de raporturi: între cel ce a fost declarat mort (şi care ulterior 
a reapărut) şi moştenitorii acestuia; între cel care a fost declarat mort şi sub- 
dobânditorul anumitor bunuri din succesiunea celui care a fost declarat 
mort prin hotărâre judecătorească ulterior anulată. 

În ceea ce priveşte prima categorie de raporturi, apreciem că moşteni- 
torul (aparent) urmează a fi considerat posesor al bunurilor celui declarat 


IA. lonaşcu, Anularea hotărârii de declarare a morții unei persoane a cărei moarte 
reală a fost constatată anterior prin act de deces, "Legalitatea populară" nr. 11/1960, p. 53; 
C. Stătescu, op. cit., p. 78-79; Gh. Beleiu, op. cit., 1999, p. 312. 

2 De la regula conform căreia efectele nepatrimoniale ale anulării hotărârii declara- 
tive de moarte au caracter retroactiv există însă şi o excepţie în cazul recăsătoririi soţului 
celui declarat mort pe cale judecătorească în intervalul de timp cuprins între momentul 
rămânerii definitive a hotărârii declarative de moarte şi momentul rămânerii definitive a 
hotărârii prin care s-a anulat hotărârea declarativă de moarte. Astfel, potrivit art. 22 
C. fam., "în cazul în care soţul unei persoane declarate moartă s-a.recăsătorit şi, după 
aceasta, hotărârea declarativă de moarte este anulată, căsătoria cea nouă rămâne vala- 
bilă", iar "prima căsătorie este desfăcută pe data încheierii noii căsătorii". Dacă nu ar fi 
existat acest text de lege, ar fi însemnat că, în temeiul principiului retroactivităţii efectelor 
anulării hotărârii declarative de moarte, urmează a se considera că prima căsătorie ar fi 
în fiinţă (nu a încetat prin decesul unuia dintre soţi), iar cea de a doua căsătorie ar fi lovită 
de nulitate, pe motiv de bigamie. 

mort, cu toate consecințele ce decurg dintr-o asemenea calificare. ! Aşadar, 
la restituirea bunurilor către adevăratul lor proprietar (cel care a fost declarat 
mort prin hotărâre judedătorească ulterior anulată), trebuie să se țină cont 
de drepturile şi obligaţiile ce revin în general posesorului, care diferă în 
funcţie de buna-credinţă sau de reaua-credinţă a posesorului, cu precizarea 
că buna-credinţă a moştenitorului, care constă în împrejurarea că acesta nu 
cunoştea faptul că persoana dispărută şi declarată moartă era în viaţă, se 
prezumă, sarcina probei revenind celui ce invocă reaua-credinţă. 

Moştenitorului (aparent) de bună-credinţă îi revin următoarele obligaţii: 
să restituie bunurile în natură, ori de câte ori aceasta este cu putinţă, respec- 
tiv să plătească o sumă de bani egală cu contravaloarea bunurilor a căror 
restituire în natură nu mai este posibilă; să restituie preţul primit pentru 
bunurile înstrăinate cu titlu oneros către terţii de bună-credinţă. Însă, în 
temeiul art. 485 C. civ., el nu va fi obligat să restituie fructele bunurilor din 
succesiune. 

Moştenitorului (aparent) de rea-credinţă îi incumbă următoarele obligaţii: 
să restituie bunurile în natură, ori de câte ori aceasta este posibilă, respectiv 
valoarea acestora, dacă restituirea în natură nu mai este posibilă; să resti- 
tuie, la alegerea proprietarului, fie prețul primit pentru bunurile înstrăinate 
cu titlu oneros către terţii de bună-credinţă, fie valoarea acestor bunuri din 
momentul revendicării; să restituie toate fructele bunurilor din succesiune 
sau, după caz, valoarea acestora, atât cele culese efectiv, cât şi cele pe care 
a neglijat să le culeagă. 

În privinţa celei de a doua categorii de raporturi, art. 20 alin. 2 din Decretul 
nr. 31/1954 instituie o excepţie de la principiul resoluto iure dantis, resolvitur 
ius accipientis, în sensul că, dacă în intervalul de timp cuprins între momen- 
tul rămânerii definitive a hotărârii declarative de moarte (care este şi mo- 
mentul deschiderii succesiunii) şi momentul rămânerii definitive a hotărârii 
prin care s-a anulat hotărârea declarativă de moarte, moștenitorul (aparent) 
a înstrăinat cu titlu oneros un imobil? din succesiune către un tert de bună- 
credință, atunci cel declarat mort prin hotărâre judecătorească ulterior anu- 


l A se vedea şi C. Stătescu, op. cit., p. 88 şi urm. 

2 Subliniem că art. 20 alin. 2 din Decretul nr. 31/1954 se referă numai la bunurile imo- 
bile deoarece, în priyinţa bunurilor mobile devin incidente prevederile înscrise în 
art. 1909 alin. 1 C. civ., care, în măsura în care sunt îndeplinite anumite condiții de apli- 
care (referitoare la bunuri, la persoane şi la posesie), instituie o prezumție legală abso- 
lută şi irefragabilă de proprietate în favoarea posesorului de bună-credință a unui bun 
mobil corporal. 

lată nu va mai putea cere şi obţine obligarea terţului la restituirea imobilului, 
urmând a exercita o acţiune personală (în despăgubire) împotriva moşteni- 
torului care a contractat cu terţul de bună-credinţă. Excepţia în discuţie nu 
se aplică în cazul terţului dobânditor cu titlu gratuit (spre exemplu, cel căruia 
moştenitorul aparent i-a donat un imobil din succesiune), indiferent de 
buna-credinţă sau de reaua-credinţă a terţului, şi nici terţului dobânditor cu 
titlu oneros dar de rea-credinţă, deci, asemenea terţi vor fi ţinuţi să restituie 
imobilul către adevăratul proprietar, urmând ca terțul dobânditor cu titlu 
oneros şi de rea-credinţă să exercite o acţiune în despăgubire împotriva 
moştenitorului (aparent) pentru a primi preţul plătit. 


4.5. Situaţia comorienţilor şi a codecedaţilor 


Art. 21 din Decretul nr. 31/1954 reglementează situaţia juridică a comori- 
enţilor, adică a persoanelor care au murit în aceeaşi împrejurare, fără a se 
putea stabili că una a supravieţuit alteia, situaţie care prezintă interes în spe- 
cial în materie succesorală, deoarece, potrivit art. 654 C. civ., are capacitate 
succesorală (poate veni la moştenirg) numai cel care există (este în viaţă) în 
momentul deschiderii succesiunii. 

În cazul în care mai multe persoane au murit în aceeaşi împrejurare, fără 
să se poată stabili dacă una a supravieţuit alteia, ele sunt socotite că au murit 
deodată. 

Prezumția morţii concomitente instituită de art. 21 din Decretul nr. 31/1954 
îşi găseşte aplicare atât în cazul în care moartea persoanelor respective a fost 
constatată în mod direct, cât şi în cazul când ar fi vorba de declararea morţii 
pe cale judecătorească. 

Legea nu acoperă şi situaţia persoanelor care au murit în împrejurări 
diferite, dar produse în acelaşi timp, fără a se putea stabili care dintre ele a 
murit mai înainte (situaţia codecedaţilor). Se admite că şi în această situaţie 
se aplică, pentru identitate de rațiune, regula înscrisă în art. 21 din Decretul 
nr. 31/1954, deci urmează a se considera că persoanele în cauză au murit 
deodată.2 


l Subliniem însă că situaţia juridică a comorienţilor nu implică, în mod necesar, per- 
soane între care există vocaţie succesorală reciprocă. Aşadar, problema comorienţilor se 
pune şi atunci când între persoanele respective există doar vocaţie succesorală unilate- 
rală. A se vedea, pentru dezvoltări, Fr. Deak, Tratat de drept succesoral, p. 52 şi urm. 

2 A se vedea, spre exemplu, Gh. Beleiu, op. cit., 1999, p. 313; Fr. Deak, Tratat de 
drept succesoral, p. 55-56. 

§ 3. Capacitatea civilă de exerciţiu a persoanei fizice 


1. Definiţia, premisele, felurile şi caracterele juridice 
ale capacităţii civile de exerciţiu a persoanei fizice 


].]. Definiţie 

Capacitatea civilă de exerciţiu a persoanei fizice beneficiază atât de o 
definiţie legală, cât şi de diverse definiţii oferite în literatura de specialitate. 
Potrivit art. 5 alin. 3 din Decretul nr. 31/1954, "capacitatea de exerciţiu este 
capacitatea persoanei de a-şi exercita drepturile şi de a-şi asuma obligaţii, 
săvârşind acte juridice." 

În ce ne priveşte, vom defini capacitatea civilă de exerciţiu a persoanei 
fizice ca fiind acea parte a capacităţii civile care constă în aptitudinea per- 
soanei fizice de a dobândi şi exercita drepturi subiective civile, precum şi de 
a-şi asuma şi executa obligaţii civile, prin încheierea de acte juridice civile. 


1.2. Premise 


Premisele capacității civile de exercițiu a persoanei fizice sunt, pe de o 
parte, existența capacității civile de folosință, iar, pe de altă parte, existența 
discernământului, adică existenţa puterii individului de a-şi reprezenta 
corect consecințele juridice ale manifestării sale de voință (această premisă 
se apreciază în raport cu vârsta, precum şi cu starea sănătăţii minţii). 

Subliniem că regulile referitoare la capacitatea civilă de exerciţiu vizează 
numai încheizrea actelor juridice civile, însă, în materie delictuală, prezintă 
iuuevanţă numai existenţa discernământului (lipsa acestuia antrenând lipsa 
vinovăţiei), cu precizarea că, în unele sisteme de drept, răspunderea civilă 
pentru fapta ilicită cauzatoare de prejudicii se angajează chiar şi în cazul lip- 
sei de discernământ. 


1.3. Feluri 
. 
Din perspectiva capacităţii civile de exerciţiu a persoanei fizice, trebuie să 
deosebim trei situaţii: 
- lipsa capacităţii civile de exerciţiu; 

- capacitatea civilă de exerciţiu restrânsă; 
- capacitatea civilă de exerciţiu deplină. 


1.4. Caractere juridice 


Caracterele juridice ale capacităţii civile de exerciţiu (depline şi res- 
trânse) a persoanei fizice sunt următoarele: legalitatea, generalitatea, ina- 
lienabilitatea, intangibilitatea, egalitatea. l 

Legalitatea este acel caracter ce constă în faptul că legea reglementează 
toate aspectele referitoare la instituirea, stabilirea conţinutului şi încetarea 
capacității civile de exercițiu, deci această capacitate este exclusiv de dome- 
niul legii, ea nefiind de domeniul voinței individuale. 

Generalitatea este acel caracter care constă în faptul că prin capacitatea 
civilă de exerciţiu a persoanei fizice se exprimă aptitudinea de a dobândi şi 
exercita drepturile subiective civile şi de a executa obligațiile civile prin în- 
cheierea oricăror acte juridice civile, cu exceptia celor oprite de lege. Gradul 
de generalitate al capacității de excercițiu diferă după cum este vorba de 
capacitate de exercițiu deplină sau restrânsă. 

Prin inalienabilitatea capacității civile de exercițiu a persoanei fizice se 
desemnează caracterul, consacrat expres de art. 6 alin. 1 din Decretul 
nr. 31/1954, conform căruia această capacitate nu poate forma obiect de 
renuntare, nici măcar parțială, şi nici obiect de înstrăinare. 

Prin intapgibilitatea capacităţii civile de exerciţiu a persoanei fizice se înţe- 
lege acel caracter, consacrat expres de art. 6 alin. 1 din Decretul nr. 31/1954, 
potrivit căruia lipsirea, totală sau parţială, de capacitate de exerciţiu intervine 
numai în cazurile şi în condiţiile expres stabilite de lege. 

Egalitatea capacităţii civile de exerciţiu a persoanei fizice este consacrată, 
împreună cu egalitatea capacităţii de folosinţă a persoanei fizice, de art. 4 
alin. 2 din Decretul nr. 31/1954, de art. 3 şi art. 26 din Pactul internaţional 
privind drepturile civile şi politice ale omului, precum şi de art. 14 din 
Convenţia europeană pentru apărarea drepturilor omului şi a libertăţilor fun- 
damentale. 


2. Lipsa capacităţii civile de exerciţiu a persoanei fizice 


Lipsa unei maturităţi psihice suficiente este motivul deterrmninant al lipsirii 
persoanelor fizice de capacitatea civilă de exerciţiu. 


r 

Potrivit art. 11 din Decretul nr. 31/1954, sunt lipsiţi de capacitate de 
exerciţiu: Sa 

- minorii care nu au împlinit vârsta de 14 ani; 

- persoanele puse sub interdicţie judecătorească. - 

Lipsa capacităţii civile de exerciţiu, în materie contractuală, | este con- 
sacrată şi de art. 950 pct. 1 şi pct. 2 C. civ., potrivit căruia "necapabili de a con- 
tracta sunt minorii şi interzişii." 

Lipsirea de capacitatea civilă de exerciţiu a minorilor care nu au împlinit 
vârsta de 14 ani şi a persoanelor puse sub interdicţie judecătorească are ca 
scop ocrotirea acestor persoane împotriva propriei nepriceperi în ceea ce 
priveşte încheierea actelor juridice. 

În cazul acestor persoane intervine reprezentarea legală, în sensul că 
pentru cei ce nu au capacitate de exerciţiu, actele juridice se încheie de re- 
prezentanţii lor legali, adică, după caz, de părinţi ori părinte, tutore sau cura- 
tor. Deci, persoanele lipsite de capacitatea civilă de exerciţiu nu pot participa 
personal la încheierea actelor juridice civile, ci numai prin reprezentare 
legală. De reţinut că, în cazul când reprezentantul legal ar urma să încheie, 
pentru incapabil, un act juridic de dispoziţie, este necesară încuviințarea 
prealabilă a autorităţii tutelare. 

Trebuie subliniat că în cazul incapabililor nu este totuşi vorba despre o 
veritabilă şi totală lipsă a capacităţii de exerciţiu, deoarece, chiar în lipsa 
unor dispoziţii legale exprese, aceştia pot încheia în mod valabil anumite 
acte juridice, având în vedere că prin instituirea situaţiei (stării) juridice de 
lipsă a capacităţii de exerciţiu, legiuitorul a urmărit să asigure ocrotirea anu- 
mitor persoane, iar situaţia juridică în discuţie nu trebuie să funcţioneze 
împotriva acestei finalităţi, ci numai atât cât este necesar. 

Aşadar, chiar pentru lipsa capacităţii de exerciţiu există un minimum de 
conţinut, exprimat în două categorii de acte juridice patrimoniale ce pot fi 
încheiate valabil de către incapabil: 

- actele juridice de conservare (somaţia, punerea sigiliilor, înscrierea unui 
privilegiu sau ipoteci în documentele de publicitate, întreruperea unei pres- 
cripţii prin cererea de chemare în judecată); 


l Tinând cont de împrejurarea potrivit căreia capacitatea civilă de folosință constitu- 
ie premisa capacității civile de exerciţiu, precum şi de incapacitatea specială de folosință 
instituită prin art. 806 C. civ., rezultă că, în materia testamentului (act juridic unilateral şi 
esențialmente personal), limita nu este de 14 ani, ci de 16 ani. 

- actele juridice mărunte, care se încheie aproape zilnic, pentru nevoile 
obişnuite (cumpărarea de dulciuri, rechizite şcolare, încheierea de con- 
tracte de transport cu întreprinderile de transport în comun etc.). 

Posibilitatea celui lipsit de capacitate civilă de exerciţiu de a încheia per- 
sonal şi singur acte juridice de conservare este justificată de faptul că printr- 
un asemenea act se urmăreşte preîntâmpinarea pierderii unui drept subiec- 
tiv civil, deci întotdeauna este vorba de un act profitabil titularului dreptului 
subiectiv respectiv. 

Explicaţia încheierii valabile de către cel lipsit de capacitate civilă de 
exerciţiu a actelor juridice patrimoniale mărunte o găsim nu în existenţa 
unui mandat tacit din partea reprezentantului legal, ci în caracterul curent al 
unor astfel de acte, în natura acestor acte juridice, în faptul că ele nu pot să 
aducă atingere intereselor autorului lor. 

De asemenea, legea prevede posibilitatea pentru cel lipsit de capacitate 
de exercițiu de a face anumite acte juridice nepatrimoniale, precum: ascul- 
tarea minorului care a împlinit vârsta de 10 ani în vederea adopţiei, asculta- 
rea minorului care a împlinit 10 ani în vederea stabilirii domiciliului său legal, 
a încredinţării ori, după caz, a reîncredinţării sale unuia dintre părinţi etc. 

Starea juridică a lipsei capacităţii civile de exerciţiu încetează: 

- pentru minor: fie la împlinirea vârstei de 14 ani (când minorul dobân- 
deşte capacitatea civilă de exerciţiu restrânsă), fie prin moarte; 

- pentru cel pus sub interdicţie judecătorească: fie prin ridicarea inter- 
dicţiei (când cel în cauză dobândeşte capacitatea civilă de exerciţiu deplină 
sau, după caz, capacitatea civilă de exerciţiu restrânsă), fie prin moarte. 


3. Capacitatea civilă de exerciţiu restrânsă 


„ Capacitatea civilă de exerciţiu restrânsă este aptitudinea minorului de 14- 
18 ani de a dobândi şi exercita drepturi subiective civile şi de a-şi asuma şi 
executa obligaţii civile prin încheierea, personal, a anumitor acte juridice 
civile. 

Capacitatea civilă de exerciţiu restrânsă se dobândeşte la împlinirea vâr- 
stei de 14 ani, fiind însă necesar ca, până la această vârstă, minorul să nu fi 
fost pus sub interdicţie judecătorească. Dacă minorul a fost pus sub inter- 


l Tr. Ion aşcu, "Capacitatea de exerciţiu", în lucrarea Persoana fizică în dreptul R.PR., 
Editura Academiei, Bucureşti, 1963, p. 172-173; C. Stătescu, op. cit., p. 243-244. 

dictie, iar aceasta se ridică în intervalul în care el are între 14 şi 18 ani, 
capacitatea de exerciţiu restrânsă va începe pe data ridicării interdicţiei. 

Specificul capacităţii civile de exerciţiu restrânse constă în aceea că 
minorul între 14-18 ani are posibilitatea să încheie personal acte juridice 
civile, însă, pentru a fi valabil încheiate, minorul are nevoie, în principiu, de 
anumite încuviinţări prealabile. În alte cuvinte, prin capacitatea de exerciţiu 
restrânsă nu se exprimă un aspect cantitativ al capacităţii de exerciţiu (în 
sensul că minorul cu vârsta cuprinsă între 14 şi 18 ani ar putea încheia anu- 
mite acte juridice), ci însăşi aptitudinea minorului de 14-18 ani de a încheia 
personal acte juridice, dar, de regulă, cu încuviinţare prealabilă. ! 

Anumite acte juridice civile pot fi încheiate personal şi singur de către 
minorul cu capacitate de exerciţiu restrânsă, deci fără a fi nevoie de vreo în- 
cuviinţare prealabilă. Este vorba de următoarele acte juridice patrimoniale: 

- actele juridice pe care le putea încheia valabil şi până la împlinirea 
vârstei de 14 ani (actele juridice de conservare şi actele mărunte); 

- depozitul special la C.E.C.; 

- actele juridice de administrare, în măsura în care acestea nu sunt 
lezionare pentru cel cu capacitate de exerciţiu restrânsă; 

- minorul care a împlinit 16 ani poate să dispună, prin testament, de jumă- 
tate din ceea ce ar fi putut dispune dacă ar fi fost major.2 

Dintre actele nepatrimoniale sau care aparţin altor ramuri de drept ce pot 
fi efectuate, în mod valabil, de către cel cu capacitate civilă de exerciţiu res- 
trânsă, singur, menţionăm: ascultarea în vederea stabilirii domiciliului legal, 
încredinţării sau reîncredinţării; ascultarea în vederea încuviinţării adopţiei; 
solicitarea schimbării, de către autoritatea tutelară, a felului învăţăturii ori 
pregătirii profesionale, precum şi a locuinţei; intentarea, de către mama 
minoră, a acţiunii în stabilirea paternităţii, în numele copilului acesteia din 
afara căsătoriei; încheierea căsătoriei de către minora care a împlinit vârsta 


În acest sens şi C. Stătescu, op. cit, p. 232. 

2 Din caracterul esențialmente personal al testamentului rezultă că acest act juridic 
nu poate fi încheiat nici prin reprezentare, nici cu încuviințarea ocrotitorului legal. Deci, 
până la împlinirea vârstei de 16 ani, minorul nu poate dispune prin testament nici prin 
reprezentantul legal şi nici cu încuviințarea ocrotitorului legal. Minorul care a împlinit 
vârsta de 16 ani, singur, fără vreo încuviinţare prealabilă, poate dispune de jumătate din 
averea sa ori, dacă la deschiderea moştenirii există moştenitori rezervatari care acceptă 
succesiunea, de jumătate din cotitatea disponibilă ordinară (art. 807 C. civ.), nu însă şi în 
favoarea tutorelui care nu este ascendentul minorului respectiv (art. 809 C. civ.). A se 
vedea şi Fr. Deak, Tratat de drept succesoral, p. 177-178. 

de 16 ani sau, după caz, vârsta de 15 ani; încheierea, de către minorul care 
a împlinit 16 ani, a unui contract individual de muncă etc. 

Alte acte juridice patrimoniale pot fi încheiate valabil de către minorul cu 
capacitate de exerciţiu restrânsă numai cu încuviințarea prealabilă a ocroti- 
torului legal (părinţii ori părintele, tutorele sau curatorul). Fac parte din 
această categorie actele juridice civile de administrare, atât cele privitoare la 
un bun ut singuli, cât şi cele privitoare la un patrimoniu. Subliniem că, în 
ceea ce priveşte încuviințarea prealabilă din partea ocrotitorului legal, nu 
s-ar putea admite o încuviinţare generală, adică o încuviinţare prealabilă 
pentru toate actele juridice pe care ar urma să le încheie minorul, întrucât o 
asemenea încuviinţare ar echivala cu transformarea, prin voința ocrotitoru- 
lui legal, a capacităţii de exerciţiu restrânse în capacitate de exerciţiu de- 
plină, iar, în plus, nu ar mai exista certitudinea că ocrotirea minorului ar fi 
permanentă şi eficientă. Aşadar, încuviințarea prealabilă din partea ocroti- 
torului legal trebuie să fie specială, deci dată pentru fiecare act juridic în 
parte.| 

Trebuie însă reţinut că dacă minorul cu capacitate de exerciţiu restrânsă 
încheie singur un act juridic de administrare, deci fără încuviințarea preala- 
bilă a ocrotitorului legal, actul respectiv va putea fi anulat numai în cazul în 
care el este lezionar pentru minor — minor restituitur non tanquam minor, 
sed tanquam laesus. 

Cât priveşte actele juridice de dispoziţie (înstrăinarea, grevarea unui bun 
cu o sarcină reală, renunţarea la un drept, tranzacţia, acceptarea unei suc- 
cesiuni), acestea se încheie personal de către minorul cu capacitate de exer- 
citiu restrânsă, dar cu dublă încuviinţare prealabilă, atât a ocrotitorului legal, 
cât şi a autorităţii tutelare. 

În sfârşit, există şi acte juridice civile care, deşi permise majorului, sunt 
interzise minorului, inclusiv celui cu capacitate de exerciţiu restrânsă. Astfel, 
minorul nu poate să facă, nici chiar cu încuviinţare, donaţii, şi nici să garan- 
teze obligaţia altuia (art. 133 alin. 3 C. fam.); de asemenea, nu sunt valabile 
actele juridice încheiate între minor, pe de o parte, şi, pe de altă parte, tutore, 
soţul acestuia, o rudă în linie dreaptă ori fraţii sau surorile tutorelui (art. 128 
C. fam.). 

Capacitatea civilă de exerciţiu restrânsă încetează: 

- la împlinirea vârstei de 18 ani (când se dobândeşte capacitatea civilă de 
exerciţiu deplină); 


l În acest sens şi Tr. lonaşcu, op. cit., 1963, p. 161; C. Stătescu,op. cit., p. 232. 


92 


i Capacitatea civilă a persoanei fizice 


- dacă femeia se căsătoreşte înainte de a împlini vârsta de 18 ani (când, 
de asemenea, se dobândeşte deplina capacitate civilă de exercitiu); 

- dacă minorul este pus sub interdicție judecătorească, devenind astfel 
lipsit de capacitate civilă de exercitiu; 

- o dată cu încetarea capacității de folosință, adică prin moarte. 


4. Capacitatea civilă de exercițiu deplină 


Capacitatea civilă de exercițiu deplină se dobândeşte: 

- prin împlinirea vârstei de 18 ani, afară de cazul în care persoana respec- 
tivă este pusă sub interdicție judecătorească; 

- prin încheierea căsătoriei de către femeia care a împlinit 16 ani sau chiar 
15 ani (în acest din urmă caz, este necesară încuviințarea primarului gene- 
ral al municipiului Bucureşti ori a preşedintelui consiliului județean în raza 
căruia îşi are domiciliul femeia, încuviințare care se dă numai în temeiul 
unui aviz medical); 

- prin ridicarea interdicţiei judecătoreşti (instituite înainte ca persoana să 
fi împlinit 18 ani) la un moment ulterior celui la care persoana a împlinit 
18 ani. 

Conţinutul capacităţii civile de exerciţiu depline este dat de aptitudinea 
generală şi abstractă a celui în cauză de a încheia, personal şi singur, toate 
actele juridice prin care dobândeşte sau exercită drepturi subiective civile 
ori îşi asumă sau execută obligaţii civile, cu excepţia actelor juridice care 
sunt oprite de lege, prin instituirea unor incapacităţi speciale de folosinţă. 

Capacitatea civilă de exerciţiu deplină încetează: 

- o dată cu încetarea capacităţii civile de folosinţă, deci prin moarte; 

- prin punerea sub interdicţie judecătorească (când persoana în cauză 
trece în situaţia de persoană lipsită de capacitate civilă de exerciţiu); 

- prin desfiinţarea (anularea) căsătoriei înainte ca femeia să fi împlinit 
18 ani (când femeia în cauză trece în situaţia de persoană cu capacitate 
civilă de exerciţiu restrânsă). 

În legătură cu acest ultim caz de încetare, temporară (până la împlinirea, 
de către femeie a vârstei de 18 ani sau până la încheierea unei noi căsătorii 
înainte de împlinirea vârstei de 18 ani), a capacităţii civile de exerciţiu, se 
impun unele precizări. 

În primul rând, menţionăm că în doctrină nu există un punct de vedere 
unitar în ceea ce priveşte problema de a şti dacă, în cazul căsătoriei putative, 
când femeia a fost de bună-credinţă la încheierea acelei căsătorii, iar 

hotărârea de anulare a căsătoriei rămâne definitivă înainte ca femeia să fi 
împlinit 18 ani, încetează (temporar) sau nu capacitatea de exerciţiu deplină 
a femeii respective. Într-o primă opinie, s-a răspuns negativ, arătându-se că 
desfiinţarea căsătoriei nu va face ca soţul minor, devenit major prin căsăto- 
rie, să piardă capacitatea de exerciţiu deplină astfel dobândită, însă numai 
cu condiţia ca el să fi fost de bună-credinţă, adică să nu fi cunoscut cauza-de 
nulitate a căsătoriei în momentul încheierii acesteia. | În opinia contrară,2 pe 
care o considerăm preferabilă, se porneşte de la interpretarea per a con- 
trario a art. 23 alin. 1 C. fam. Potrivit acestui text de lege, "soţul care a fost de 
bună-credinţă la încheierea căsătoriei declarată nulă sau anulată păstrează, 
până la data când hotărârea instanţei judecătoreşti rămâne definitivă, situa- 
tia unui soţ dintr-o căsătorie valabilă"; per a contrario, rezultă că, după data 
tămânerii definitive a hotărârii judecătoreşti prin care s-a desfiinţat căsătoria, 
cel ce a fost de bună-credinţă la încheierea căsătoriei respective nu mai 
păstrează situaţia de soţ dintr-o căsătorie valabilă şi deci nu se mai menţin 
nici efectele acelei căsătorii cu privire la capacitatea de exerciţiu. 

În al doilea rând, subliniem că femeia care a dobândit deplina capacitate 
de exerciţiu prin încheierea căsătoriei înainte de a fi împlinit vârsta de 18 ani 
nu pierde această capacitate în cazul desfacerii căsătoriei prin divorţ şi nici 
în cazul încetării căsătoriei prin decesul soţului înainte ca femeia respectivă 
să fi împlinit 18 ani, deoarece nu există nici un text de lege a cărui inter- 
pretare să conducă la soluţia contrară, iar, aşa cum am arătat când am 
enunțat caractertul juridic al legalităţii capacităţii civile de exerciţiu, înce- 
tarea capacităţii civile de exerciţiu depline este exclusiv de domeniul legii. 


5. Sancţiunea nerespectării regulilor referitoare 
la capacitatea civilă de exerciţiu 


Sancţiunea civilă specifică constă în nulitatea relativă a actului juridic în- 
cheiat cu nerespectarea regulilor privitoare la capacitatea civilă de exerciţiu. 


| A se vedea: C. Stătescu, op. cit., p. 228; l. P Filipescu, op. cit., p. 220 şi p. 221 
(acest autor fundamentează soluţia menţinerii capacităţii depline de exerciţiu pe argu- 
mentul că "această capacitate nu se pierde decât în cazurile şi în condiţiile stabilite de 
lege, iar legea nu prevede nicăieri că minorul care a dobândit capacitatea deplină de 
exerciţiu prin căsătorie şi care a beneficiat un timp de ea o pierde după aceea"); 
E. Poenaru, op. cit., p. 219. 

2 A se vedea: Gh. Beleiu, op. cit., 1999, p. 327-328; V. M. Ciobanu, op. cit, vol. |, 
p. 275. 

Este vorba de o nulitate expresă, fiind consacrată, pentru minorul cu 
capacitate de exerciţiu restrânsă, de art. 133 alin. final C. fam., iar, pentru cei 
lipsiti de capacitate de exerciţiu, de art. 25 alia. 2 din Decretul nr. 32/1954, 
potrivit căruia, "actele juridice, ce se încheie de către minorii care nu au 
împlinit vârsta de paisprezece ani, sunt anulabile pentru incapacitate, chiar 
dacă nu este leziune" şi de art. 147 C. fam., care, în privinţa tutelei celui pus 
sub interdicţie judecătorească, face trimitere la regulile aplicabile tutelei 
minorului ce nu a împlinit vârsta de 14 ani. i 

Aşadar, sunt lovite de nulitate relativă: 

- actul juridic încheiat de cel lipsit de capacitate de exerciţiu, indiferent că 
ar fi voiba de un act juridic de administrare sau de un act juridic de dispo- 
zitie şi indiferent că actul respectiv îl prejudiciază ori nu pe incapabil; 

- actul juridic de dispoziţie încheiat de reprezentantul legal fără încuvi- 
inţarea autorităţii tutelare; 

- actul juridic de administrare încheiat de cel cu capacitate de exerciţiu 
restrânsă, fără încuviințarea ocrotitorului legal, însă numai în măsura în care 
este lezionar; că 

- actul juridic de dispoziţie încheiat de cel cu capacitate de exerciţiu 
restrânsă, singur (deci fără vreo încuviinţare prealabilă), ori cu încuviințarea 
prealabilă a ocrotitorului legal dar fără încuviințarea prealabilă a autorităţii 
tutelare. 

-Fiind vorba de o nulitate relativă, înseamnă că, în principiu, ea poate fi 
invocată numai de cel al cărui interes este ocrotit prin instituirea ei, deci de 
persoana lipsită de capacitate de exerciţiu sau, după caz, de minorul cu 
capacitate de exerciţiu restrânsă. 

Nulitatea relativă mai poate fi invocată: de succesorii universali sau cu 
titlu universal ai incapabilului sau ai celui cu capacitate de exerciţiu restrân- 
să, afară de cazul în care ar fi vorba de o acţiune intuitu personae; de credi- 
torii chirografari ai incapabilului sau ai celui cu capacitate de exerciţiu res- 
trânsă, pe calea acţiunii oblice, cu excepţia situaţiei când ar fi vorba de drep- 
«uri strict personale (art. 974 C. civ.); de procuror (art. 45 alin. 1 C. proc. civ.); 


l La exercitarea acţiunii în declararea nulităţii relative a actului juridic trebuie să se 
respecte regulile referitoare la capacitatea procesuală de exerciţiu, deci, acţiunea se 
introduce, după caz, personal de cel al cărui interes a fost ocrotit prin instituirea nulităţii 
relative (dacă acesta a dobândit deplină capacitate de exerciţiu până la data introducerii 
cererii), de reprezentantul legal al incapabilului care acţionează în numele şi pe seama 
incapabilului, de cel cu capacitate de exerciţiu restrânsă însă asistat de ocrotitorul legal. 

de reprezentantul legal sau, după caz, ocrotitorul legal (interpretare exten- 
sivă şi teleologică a art. 9 alin. 2 din Decretul nr. 167/1958, cât şi a art. 14 
alin. 2 din acelaşi act normativ); | de autoritatea tutelară. 

În schimb, majorul cu care s-a contractat nu poate solicita şi obţine anu- 
larea actului juridic pe motiv că cealaltă parte a fost lipsită de capacitate de 
exerciţiu sau cu capacitate de exerciţiu restrânsă, deoarece art. 952 C. civ. 
prevede că persoanele capabile a se obliga nu pot opune minorului şi 
interzisului incapacitatea lor. 

Acţiunea în declararea nulităţii relative a actului juridic încheiat cu neres- 
pectarea regulilor referitoare la capacitatea de exerciţiu se prescrie în ter- 
men de 3 ani, care începe să curgă de la data la care reprezentantul legal sau 
ocrotitorul legal a cunoscut cauza anulării, însă cel mai târziu de la împlini- 
rea a 18 luni de la data încheierii actului juridic. Cursul prescripţiei nu începe 
să curgă ori, după caz, este suspendat cât timp cel lipsit de capacitate de 
exerciţiu nu are reprezentant legal, respectiv cât timp cel cu capacitate de 
exerciţiu restrânsă nu are ocrotitor legal. 

Principalul efect al anulării actului juridic constă în desființarea retroac- 
tivă a acestuia, astfel încât eventualele prestații executate în temeiul actului 
juridic respectiv urmează a se restitui. Ca o măsură de ocrotire a celui lipsit 
de capacitate de exerciţiu sau, după caz, cu capacitate de exerciţiu restrân- 
să, art. 1164 C. civ. prevede că acesta va fi ţinut să restituie prestațiile patri- 
moniale primite numai în limita în care a profitat de ele. Se observă că acest 
text de lege dă satisfacţie şi principiului îmbogăţirii fără justă cauză, în sen- 
sul că evită îmbogățirea incapabilului sau a celui cu capacitate de exerciţiu 
restrânsă, în limita a ceea ce i-a profitat din executarea actului juridic desfi- 
inţat, pe seama sărăcirii celeilalte părţi contractante; cât priveşte partea din 


l Dreptul reprezentantului legal sau al ocrotitorului legal de a cere anularea actului 
juridic apare nu ca un drept al celui lipsit de capacitate de exercițiu sau cu capacitate de 
exercițiu restrânsă, care s-ar exercita prin intermediul reprezentantului legal ori, după 
caz, cu încuviințarea ocrotitorului legal, ci ca un drept propriu, aparținând reprezentan- 
tului sau ocrotitorului legal. A se vedea şi C. Stătescu, op. cit., p. 257-258. 

2 Chiar în lipsa unui text expres de lege, posibilitatea autorităţii tutelare de a cere anu- 
larea actului juridic pentru nerespectarea regulilor referitoare la capacitatea de exerciţiu 
este recunoscută unanim în doctrină şi în jurisprudenţă, soluţia decurgând din obligaţia 
ce revine organelor de autoritate tutelară de a asigura ocrotirea persoanelor lipsite de 
capacitate de exerciţiu sau, cu capacitate de exerciţiu restrânsă, ceea ce implică posibi- 
litatea acestor organe de a lua toate măsurile de ocrotire ce s-ar impune, deci, inclusiv 
exercitarea acţiunii în anulare. 

prestațiile primite de care nu a profitat cel lipsit de capacitate de exerciţiu 
sau cu capacitate de exerciţiu restrânsă, deci partea risipită de acesta, deşi 
există o sărăcire a celeilalte părţi contractante, nu există însă o îmbogăţire a 
incapabilului sau a celui cu capacitate de exerciţiu restrânsă, deci, indirect, 
art. 1164 C. civ. sancţionează cealaltă parte contractantă, care a acceptat să 
încheie actul juridic fără a se asigura că sunt respectate dispoziţiile legale 
referitoare la capacitatea de exerciţiu. 

Fiind vorba de o nulitate relativă, înseamnă că aceasta poate fi acoperită 
prin confirmare, actul juridic respectiv fiind validat cu efect retroactiv. Posibi- 
litatea de a confirma actul juridic lovit de nulitate relativă pentru nerespec- 
tarea regulilor referitoare la capacitatea de exercițiu aparţine părţii care la 
data încheierii actului respectiv era lipsită de capacitate de exerciţiu sau, 
după caz, avea capacitate de exerciţiu restrânsă, însă, pentru a efectua sin- 
gură actul de confirmare, este necesar ca la momentul actului de confir- 
mare partea respectivă să aibă capacitate de exerciţiu deplină. Dacă partea 
este lipsită în continuare de capacitatea de exerciţiu, confirmarea se face 
prin intermediul reprezentantului legal, iar, dacă actul juridic ar fi de dispo- 
zitie, este necesară şi încuviințarea prealabilă a autorităţii tutelare. Cel cu 
capacitate de exerciţiu restrânsă poate acoperi prin confirmare actul anula- 
bil însă numai cu încuviințarea ocrotitorului legal şi, dacă este cazul, cu în- 
cuviinţarea prealabilă a autorităţii tutelare. 

Reamintim că principiul răspunderii civile delictuale poate conduce la 
menţinerea efectelor actului juridic civil lovit de nulitate relativă pentru 
nerespectarea regulilor referitoare la capacitatea civilă de exerciţiu. Dacă, la 
încheierea actului juridic anulabil, minorul a declarat că este major, acţiunea 
în anulare nu poate fi paralizată (art. 1159 C. civ.). Dacă însă, cel lipsit de 
capacitate de exerciţiu sau cu capacitate de exerciţiu. restrânsă nu s-a limi- 
tat doar la a face o simplă declaraţie, ci a săvârşit o serie de fapte materiale 
dolosive, de natură a întări convingerea celeilalte părţi în sensul că aceasta 
din urmă contractează cu o persoană cu deplină capacitate de exerciţiu, 
atunci îşi va găsi aplicare art.1 162 C.civ., care dispune că "minorul n-are acţi- 
une în resciziune contra obligaţiilor ce rezultă din delictele sau cvasidelictele 
sale". Soluţia legislativă se justifică prin aceea că, în cazul în care partea vino- 
vată de cauza de nulitate ar solicita anularea actului juridic civil, cealaltă 
parte contractantă ar urma să sufere un prejudiciu tocmai datorită anulării 
actului respectiv, prejudiciu care va trebui să fie reparat de cel culpabil, iar 
cea mai potrivită formă de reparare a prejudiciului este menţinerea actului 
juridic ca valabil; în temeiul principiului executării în natură a obligaţiilor şi 
al principiului reparării în natură şi integrale a pagubelor, actul lovit de nuli- 

tate relativă va fi menţinut, întrucât reprezintă cea mai bună reparare a pre- 
judiciului ce s-ar putea produce cocontractantului. 

În final, subliniem că, în cazul în care nesocotirea unei reguli referitoare 
la capacitatea de exerciţiu restrânsă constituie în acelaşi timp şi încălcarea 
unei incapacităţi de folosinţă, atunci sancţiunea este cea aplicabilă încălcării 
acelei incapacităţi, deci actul juridic va fi lovit de nulitate absolută sau rela- 
tivă în funcţie de natura interesului ocrotit prin edictarea incapacității de 
folosinţă respective. Spre exemplu, dacă o persoană cu capacitate de exer- 
ciţiu restrânsă, fără vreo încuviinţare prealabilă, vinde unui cetăţean străin 
un teren situat în România, contractul de vânzare-cumpărare nu va fi lovit de 
nulitate relativă pentru nerespectarea regulilor referitoare la capacitatea 
civilă de exerciţiu, ci nulitatea absolută pentru încălcarea incapacității spe- 
ciale de folosință prevăzute de art. 41 alin. 2 din Constituţie şi de art. 3 
alin.. 1 din Legea nr. 54/1998. 

Secţiunea a IV-a 
Ocrotirea persoanei fizice prin 
mijloace de drept civil 


1. Consideraţii generale 


Pentru anumite categorii de persoane fizice aflate în situaţii speciale dato- 
rită vârstei, stării de sănătate mintală sau altor împrejurări deosebite, legea 
civilă oferă mijloace proprii de ocrotire. 

Este vorba despre următoarele categorii de persoane fizice: 

- minorii, a căror ocrotire se realizează prin părinţi, prin tutelă şi prin 
curatelă, la care se mai adaugă o serie de măsuri de protecţie pentru copilul 
aflat în dificultate, reglementate de Ordonanţa nr. 26/1997, anume: încre- 
dinţarea copilului unei familii sau unei persoane; încredințarea copilului ser- 
viciului public specializat pentru protecţia copilului sau unui organism privat 
autorizat; încredințarea copilului în vederea adopţiei; plasamentul copilului 
la o familie sau persoană; plasamentul copilului la serviciul public specia- 
lizat pentru protecţia copilului sau unui organism privat autorizat; plasamen- 
tul copilului în regim de urgenţă; l 

- alienații şi debilii mintali, pentru care există interdicția judecătorească, 
urmată de instituirea tutelei sau curatelei, iar pentru bolnavul psihic, pericu- 
los există măsura tratamentului medical obligatoriu; 

- persoanele aflate în situaţii deosebite, a căror ocrotire se realizează prin 
intermediul curatelei. 


2. Ocrotirea minorului neea 
2.1. Ocrotirea părintească 


Mijlocul juridic: obişnuit de ocrotire a minorului este ocrotirea părin- 
tească, aceasta presupunând că drepturile şi îndatoririle cu privire la per- 
i 

soana şi bunurile minorului se exercită, respectiv se îndeplinesc de către 
părinţii săi (după caz, părinţii fireşti, adică de sânge ori părinţii adoptatori). 

Principiile ocrotirii părinteşti sunt următoarele: 

- drepturile părinteşti trebuie exercitate în interesul copilului; 

- părinţii au aceleaşi drepturi şi îndatoriri faţă de copii lor minori, indife- 
rent că aceştia sunt din căsătorie, din afara căsătoriei sau din adopţie; 

- părinţii nu au nici un drept asupra bunurilor copilului şi nici copilul asu- 
pra bunurilor părinţilor, afară de dreptul la moştenire şi la întreţinere 
(aşa-numitul principiu al independenţei patrimoniale); 

- exercitarea ocrotirii părinteşti se realizează sub controlul societăţii, în 
special al statului. 

Cât priveşte modalităţile de exercitare, regula este aceea a exercitării 
ocrotirii părinteşti de către ambii părinţi (atunci când unul din părinţi este 
mort, este decăzut din drepturile părinteşti, este pus sub interdicţie sau, din 
orice împrejurare, se află în neputinţă de a-şi manifesta voinţa). 

În conţinutul ei, ocrotirea părintească are două laturi: 

- latura personală, care vizează ocrotirea persoanei copilului şi care pri- 
veşte, preponderent, raporturile de dreptul familiei; 

- latura patrimonială, care se referă la administrarea bunurilor şi repre- 
zentarea minorului: sub 14 ani în actele juridice, respectiv la încuviințarea 
actelor juridice ale minorului între 14-18 ani. 


2.2. Tutela minorului 


Tutela minorului este acel mijloc juridic de ocrotire a minorului ce inter- 
vine atunci când acesta este lipsit de ocrotire părintească, adică în cazul în 
care ambii părinţi sunt morţi, necunoscuţi, decăzuţi din drepturile părinteşti, 
puşi sub interdicţie, dispăruţi, declaraţi morţi, precum şi atunci când, la 
desfacerea adopţiei, instanţa decide instituirea acestei măsuri de ocrotire, 
iar nu redobândirea drepturilor şi îndatoririlor părinteşti de către părinţii 
fireşti ai minorului. l 

Tutela minorului este cârmuită de următoarele principii: 

- tutela se exercită exclusiv în interesul minorului; 

- independenţa patrimonială; 

- tutela se exercită sub un control permanent, control realizat de către 
autoritatea tutelară. 

Tutorele este numit de către autoritatea tutelară de la domiciliu? minoru- 
lui. Poate fi tutore orice persoană fizică cu deplină capacitate de exerciţiu şi 
cu bune purtări, afară de excepţiile expres prevăzute de lege. 

Latura patrimonială a ocrotirii minorului prin tutelă cuprinde: 

- administrarea bunurilor minorului sub 14 ani (aceasta implică anumite 
obligaţii pentru tutore la deschiderea tutelei, pe parcursul tutelei şi la în- 
cetarea tutelei); 

- reprezentarea, în actele juridice, a minorului sub 14 ani (tutorele poate 
încheia singur, fără încuviințarea prealabilă a autorităţii tutelare, actele 
juridice de conservare şi actele juridice de administrare; actele juridice de 
dispoziţie, inclusiv ridicarea de la C.E.C. a sumelor de bani care întrec nevoi- 
le de întreţinere a minorului şi ale administrării bunurilor sale, precum şi a 
hârtiilor de valoare, pot fi încheiate de către tutore numai cu încuviințarea 
prealabilă a autorităţii tutelare; unele acte nu pot fi încheiate nici dacă ar 
exista încuviințarea prealabilă a autorităţii tutelare); 

- încuviințarea prealabilă a actelor juridice ale minorului între 14-18 ani. 

Tutela minorului încetează fie datorită unor cauze ce privesc persoana 
tutorelui (moartea tutorelui, îndepărtarea de la tutelă), fie datorită unor 
cauze ce privesc persoana minorului (dobândirea capacităţii civile de exer- 
ciţiu depline, stabilirea filiaţiei faţă de cel puţin unul din părinţi; ridicarea 
decăderii din drepturile părintești; ridicarea interdicţiei judecătoreşti pentru 
cel puţin unul din părinţi; reapariţia a cel puţin unuia dintre părinţii declaraţi 
dispăruţi ori morţi; moartea minorului). 

Tutorele poate avea o răspundere penală sau civilă, în cazul celei din 
urmă putând fi vorba de o răspundere nepatrimonială ori de o răspundere 
patrimonială. 


2.3. Curatela minorului 


Curatela minorului este tot un mijloc de ocrotire a minorului, însă are 
caracter temporar şi subsidiar. 

Curatela se instituie dacă: 

- există contrarietate de interese între minor şi reprezentantul legal ori 
ocrotitorul legal; 

- se înlocuieşte tutorele cu un alt tutore, până la intrarea în funcţiune a 
noului tutore; 

- minorul este pus sub interdicţie, până la rezolvarea cererii de punere 
sub interdicţie; 

- părintele sau tutorele minorului este împiedicat vremelnic să îl ocrotească. 

Curatelei minorului i se aplică, în mod corespunzător, regulile de la tutela 
minorului. 

3. Ocrotirea bolnavului psihic prin interdicţia judecătorească 


Interdicţia judecătorească este acea măsură de ocrotire ce poate fi dis- 
pusă numai de către instanţa judecătorească atunci când persoana fizică 
este lipsită de discernământul necesar îngrijirii intereselor sale datorită 
alienaţiei sau debilităţii mintale şi constă în lipsirea de capacitate de exer- 
ciţiu şi instituirea tutelei. 

Condiţiile de fond ce trebuie îndeplinite pentru punerea sub interdicţie 
sunt deci următoarele: 

- persoana să fie lipsită de discernământ; 

- cauza lipsei de discernământ să fie alienaţia ori debilitatea mintală; 

- lipsa de discernământ să nu-i permită persoanei să se îngrijească de 
interesele sale. 

Procedura punerii sub interdicţie cunoaşte două faze: 

- faza necontradictorie (cuprinzând anumite acte şi fapte precum efec- 
tuarea anumitor cercetări de către procuror, printre care şi luarea părerii 
unei comisii de specialişti şi, dacă este cazul, a medicului sub suprave- 
gherea căruia se află persoana ce urmează a fi pusă sub interdicţie; numirea 
unui curator etc.); 

- faza contradictorie, aceasta din urmă îmbrăcând forma unui proces 
civil, existând câteva particularităţi, şi anume: concluziile procurorului sunt 
obligatorii; interogatoriul celui ce urmează a fi pus sub interdicţie este obli- 
gatoriu. 

Punerea sub interdicţie produce, de la data la care hotărârea judecăto- 
rească devine definitivă, două efecte: 

- lipsirea de capacitate de exerciţiu; 

- instituirea tutelei interzisului. 

Trebuie reţinut că lipsa capacităţii de exerciţiu a persoanei puse sub in- 
terdicţie judecătorească nu va putea fi opusă unui tert decât de la data tran- 
scrierii hotărârii de punere sub interdicţie, afară de cazul în care terţul a 
cunoscut interdicţia pe altă cale. 

Dacă au încetat cauzele care au provocat interdicţia, instanţa judecăto- 
“rească va pronunţa ridicarea acesteia, după aceleaşi reguli de procedură. 

4. Ocrotirea persoanei fizice capabile prin curatelă 


Alături de curatela incapabilului sau a celui cu capacitate de exerciţiu 
restrânsă, care este guvernată de regulile aplicabile tutelei, există şi curatela 
capabilului, ce este cârmuită de regulile aplicabile mandatului. 

Potrivit art. 152 C. fam., autoritatea tutelară va putea institui curatela dacă: 

- din cauza bătrâneţii, a bolii sau a unei infirmităţi fizice, o persoană, deşi 
capabilă nu poate personal să-şi administreze bunurile sau să-şi apere 
interesele în condiţii multumitoare şi, din motive temeinice, nu-şi poate 
numi un reprezentant (curatela persoanei aflate în neputinţă fizică); 

- din cauza bolii sau din alte motive, o persoană capabilă nu poate, nici 
personal, nici prin reprezentant, să ia măsurile necesare în cazuri a căror re- 
zolvare nu suferă amânare (curatela persoanei aflate într-un caz de urgenţă); 

- o persoană, fiind obligată să lipsească vreme îndelungată de la domici- 
liu, nu a lăsat un mandatar general (curatela celui care lipseşte vreme înde- 
lungată de la domiciliu); 

- o persoană a dispărut fără a se avea ştiri despre ea şi nu a lăsat un man- 
datar general (curatela dispărutului). 

Alte cazuri de curatelă mai sunt: 

- curatela succesorală notarială (care se instituie numai dacă nu există un 
custode al succesiunii, curatorul fiind numit de către notarul public - art. 72 
din Legea nr. 36/1995 şi art. 15 alin. 1 din Decretul nr. 31/1954); 

- curatela moştenirii acceptate sub beneficiu de inventar de succesorul 
unic (ce presupune că moştenitorul unic exercită o acţiune în justiţie împo- 
triva moştenirii- art. 672 C. proc. civ.); 

- curatela surdomutului (art. 816 C. civ., ce vizează acceptarea donaţiei de 
către surdomutul care nu ştie să scrie). 

Curatela capabilului se instituie fie la cerere, fie din oficiu. 

Fiind guvernată de regulile aplicabile mandatului, conţinutul ocrotirii 
capabilului prin curatelă este exprimat în puterile încredințate reprezentan- 
tului. Autoritatea tutelară poate da instrucţiuni curatorului, în locul celui 
reprezentat, în toate cazurile în care acesta nu este în măsură să o facă. 
Instituirea curatelei nu aduce nici o atingere capacităţii civile de exerciţiu a 
celui pe care curatorul îl reprezintă, deci cel reprezentat poate încheia per- 
sonal actul juridic civil, poate să îl revoce pe curator etc. 

Funcţia curatorului poate înceta: prin înlocuirea luj, la cererea celui 
reprezentat; prin revocarea de către cel reprezentat. 

Măsura curatelei încetează prin ridicarea ei la încetarea cauzelor care au 
generat-o sau prin decesul persoanei ocrotite. 

CAPITOLUL II 
PERSOANA JURIDICĂ 


Secţiunea | 
Consideraţii generale referitoare 
la persoana juridică 


1. Definiţie şi reglementare 


1.1. Definiţie 


În lipsa unei definiţii legale a persoanei juridice, în literatura de speciali- 
tate au fost formulate mai multe definiţii pentru acest subiect de drept. 

În doctrina noastră actuală, este dominantă concepţia potrivit căreia, 
pentru dreptul civil, "persoana juridică este subiectul colectiv de drept, adică 
un colectiy de oameni care, întrunind condiţiile cerute de lege, este titular 
de drepturi subiective şi obligaţii civile". 

În ce ne priveşte, vom desemna prin noţiunea de persoană juridică enti- 
tatea (ansamblul de elemente umane şi materiale) care, îndeplinind conditi- 
ile prevăzute de lege, este titulară de drepturi şi obligaţii.2 


1.2. Sediul materiei 


Sediul principal al materiei îl constituie, deocamdată, Decretul nr. 31/1954 
privitor la persoanele fizice şi persoanele juridice (art. 2 şi art. 25-53). 


l Gh. Beleiu, op. cit., 1999, p. 390. 

2 Pentru prezentarea diverselor teorii referitoare la fundamentul persoanei juridice 
(ce este persoana juridică pentru drept în general, pentru dreptul: civil în special, deci 
care este suportul persoanei juridice), a se vedea: Y. Eminescu, "Teoria generală a per- 
sonalităţii juridice", în lucrarea, Subiectele colective de drept în România, Editura 
Academiei, Bucureşti, 1981, p. 15-27; Gh. Beleiu, op. cit, 1982, p. 427 şi urm.; H. şi. L. 
Mazeaud, ]. Mazeaud, Fr. Chabas, op. cit., p. 317-319. | 

Pentru anumite categorii de persoane juridice există însă o serie de acte 
normative (speciale în raport de dreptul comun în materia persoanelor 
juridice), dintre care, exemplificativ, menţionăm: Legea nr. 15/1990 privind 
"reorganizarea" unităţilor economice de stat în regii autonome şi societăţi 
comerciale, Legea nr. 31/1990 privind societăţile comerciale, Legea 
nr. 36/1991 privind societăţile agricole şi alte forme de asociere în agricul- 
tură, Legea nr. 47/1991 privind constituirea, organizarea şi funcţionarea so- 
cietăţilor comerciale din domeniul asigurărilor, Legea nr. 54/1991 cu privire 
la sindicate, Legea nr. 52/1994 privind valorile mobiliare şi bursele de valori, 
Legea nr. 27/1996 a partidelor politice, Legea nr. 109/1996 privind organi- 
zarea şi funcţionarea cooperaţiei de consum şi a(le) cooperaţiei de credit, 
Legea nr. 114/1996 a locuinţei, Legea bancară nr. 58/1998, Legea nr. 101/1998 
privind statutul Băncii Naţionale a României, Ordonanţa nr. 26/2000 cu 
privire la asociaţii şi fundaţii etc. 


2. Enumerarea şi clasificarea persoanelor juridice 


2.1. Enurnerarea persoanelor juridice 


În rândul persoanelor juridice, includem: 

- statul. Potrivit art. 25 alin. 1 din Decretul nr. 31/1954, statul este persoană 
juridică în raporturile juridice la care participă nemijlocit, în nume propriu, 
ca titular de drepturi şi obligații. ! Astfel, statul: este titularul dreptului de pro- 
prietate publică asupra bunurilor din domeniul public de interes național, cât 
şi titularul dreptului de proprietate privată asupra altor bunuri; încheie 


l Cel de al doilea alineat al aceluiaşi articol dispune că statul participă în asemenea 
raporturi prin Ministerul Finanțelor, afară de cazurile în care prin norme speciale se sta- 
bileşte un alt organ în acest scop (spre exemplu: Guvernul, pentru trecerea unui bun din 
domeniul public al statului în domeniul public al unei unități administrativ-teritoriale sau 
pentru trecerea unui bun din domeniul public al statului în domeniul privat al acestuia, 
precum şi pentru darea în administrare a bunurilor din domeniul public — art 8 alin. 1, 
art. 10 alin. 2 şi art. 12 alin. 2 din Legea nr. 213/1998 privind proprietatea publică şi regimul 
juridic al acesteia; Banca Naţională a României, în cazurile prevăzute de art. 4 şi art. 24 
din Legea nr. 101/1998; ministerele sau alte organe de specialitate ale administraţiei pu- 
blice centrale în cazul concesionării bunurilor proprietatea statului ori activităţilor şi ser- 
viciilor publice de interes naţional-art. 5 alin. 1 din Legea nr. 219/1998 privind regimul con- 
cesiunilor etc.). i 

diverse acte juridice cu alte persoane juridice sau cu persoane fizice (de 
exemplu, un bun proprietatea statului este închiriat); răspunde patrimonial 
pentru erorile judiciare săvârşite în procesele penale, constând în condam- 
narea sau luarea unei măsuri preventive pe nedrept (art. 504 şi urm. C. proc. 
pen.); dobândeşte moştenirile vacante (art. 680 C. civ.), în sensul că patri- 
moniul succesoral, în tot ori, după caz, în parte, trece în proprietatea statului 
atunci când nu există moştenitori sau. atunci când vocaţia succesorală con- 
cretă a moştenitorilor nu se întinde asupra întregii mase succesorale; 

- unităţile administrativ-teritoriale (judeţele, municipiile, sectoarele 
municipiului Bucureşti, oraşele şi comunele); 

- organele autorităţii legislative (Camera Deputaţilor, Senatul; de aseme- 
nea, are personalitate juridică şi Consiliul Legislativ, care este organul con- 
sultativ de specialitate al Parlamentului); 

- Preşedinţia României şi organele autorităţii executive, anume: Guvernul 
României; ministerele şi alte organe de specialitate ale administraţiei publice 
centrale; autorităţile administrative autonome, nesubordonate Guvernului, 
precum Banca Naţională a României, Curtea de Conturi, Serviciul Român de 
Informaţii, Societatea Română de Televiziune etc.; prefecturile şi organele 
locale de specialitate ale administraţiei de stat, adică serviciile publice 
descentralizate ale organelor administraţiei publice centrale; misiunile diplo- 
matice şi oficiile consulare; 

- organele autorităţii judecătoreşti (Curtea Supremă de Justiţie, curţile de 
apel, tribunalele şi Ministerul Public); 

- Curtea Constituţională; 

- autorităţile administraţiei publice locale (consiliile locale şi judeţene, 
inclusiv Consiliul General al Municipiului Bucureşti), primăriile, instituţiile şi 
organele locale de specialitate din subordinea consiliilor locale şi judeţene; 

- alte persoane juridice de stat, adică agenţii economici de stat şi insti- 
tuţiile de stat; 

- partidele politice; 

- sindicatele profesionale; 

- cooperativele şi uniunile acestora; 


l Art. 67 lit. d din Legea nr. 69/1991 stabileşte că preşedintele consiliului judeţean 
exercită atribuţiile care revin judeţului în calitate de persoană juridică, iar, potrivit art. 42 
alin. 2 şi art. 44 lit f din aceeaşi lege, primarul reprezintă comuna sau oraşul în relaţiile cu 
persoanele fizice sau juridice (precum şi în justiţie) şi exercită drepturile şi asigură înde- 
plinirea obligaţiilor ce revin comunei sau oraşului în calitate de persoană juridică. 

- societăţile comerciale; 
- societăţile agricole; 

- asociaţiile şi fundaţiile; 
- cultele religioase. 


2.2. Clasificarea persoanelor juridice 


În doctrină, | se face o primă clasificare a persoanelor juridice utilizându-se 
ca şi criteriu forma dreptului de proprietate care este sursa formării patri- 
moniului, deosebindu-se: 

- persoane juridice de stat; 

- persoane juridice particulare sau private; 

- persoane juridice cooperatiste şi obşteşti; 

a - persoane juridice mixte. 

Această împărţire a persoanelor juridice prezintă importanţă practică în 
ceea ce priveşte modul de înfiinţare aplicabil, regimul bunurilor din patri- 
moniu, reorganizarea şi încetarea. l l 

De retinut însă că nu este exact criteriul utilizat pentru această primă 
clasificare, deoarece, potrivit Constituției, există doar două forme ale drep- 
tului de proprietate, anume: dreptul de proprietate publică şi dreptul de pro- 
prietate privată. În plus, dreptul de proprietate privată are acelaşi regim 
juridic, indiferent de titular. 

În functie de regimul juridic aplicabil, distingem: 

- persoanele juridice de drept public; 

- persoanele juridice de drept privat. 

În raport de natura scopului lor, persoanele juridice pot fi clasificate în: 

- persoane juridice cu scop patrimonial; 

- persoane juridice cu scop nepatrimonial (nonprofit sau nelucrativ). 

Această clasificare prezintă interes sub aspectul înființării, al regimului 
juridic al bunurilor din patrimoniu, precum şi sub aspect fiscal. 

După naționalitatea lor, persoanele juridice se împart în: 

- persoane juridice române; 

- persoane juridice străine. 

După sediul lor, deosebim: 

"persoane juridice cu sediul în România; 

- persoane juridice cu sediul în străinătate. 


| A se vedea Gh. Beleiu, op. cit., 1999, p. 394-395. 

După corelaţia dintre ele, persoanele juridice se clasifică în: 

- persoane juridice principale; 

- persoane juridice anexă (regimul juridic al persoanei juridice anexă este, 
de regulă, acelaşi ca al persoanei juridice principale). 


3. Elementele constitutive ale persoanei juridice 


3.1. Precizări introductive 


Pentru a avea calitatea de persoană juridică, entitatea trebuie să întru- 
nească următoarele cerinţe, cumulativ: 

- să aibă o organizare de sine stătătoare, deci o organizare proprie; 

- să aibă un patrimoniu propriu; 

- să aibă un scop propriu. 

Elementele constitutive ale persoanei juridice prezintă următoarele ca- 
ractere: sunt legale, în sensul că ele sunt instituite prin lege şi numai un act 
normativ poate institui sau poate circumstanţia un asemenea element cons- 
titutiv; sunt generale, adică sunt aplicabile tuturor categoriilor de persoane 
juridice, deci, orice entitate, pentru a dobândi personalitate juridică, trebuie 
să întrunească cele trei elemente constitutive; sunt cumulative, deci enti- 
tatea trebuie să întrunească toate cele trei elemente pentru existenţa calităţii 
de persoană juridică, lipsa oricăruia dintre acestea având drept consecinţă 
inexistența personalităţii juridice; sunt exclusive, adică cele trei elemente 
menţionate sunt nu numai necesare, ci şi suficiente pentru ca entitatea să 
dobândească, în condiţiile prevăzute de lege, personalitate juridică. 

În actele normative aplicabile anumitor categorii de persoane juridice, 
există dispoziţii care circumstanţiază un element constitutiv ori altul. 

Astfel: la societatea comercială cu răspundere limitată, numărul asocia- 
ţilor nu poate fi mai mare de 50, iar capitalul social nu poate fi mai mic de 
2.000.000 lei; la societatea pe acţiuni capitalul social nu poate fi mai mic de 
25.000.000 lei, iar numărul acţionarilor nu poate fi mai mic de 5; pentru 
societăţile agricole, numărul de asociaţi nu poate fi mai mic de 10; pentru 
formarea unui sindicat este necesar un număr de cel puţin 15 salariaţi; la 
cererea de înregistrare a unui partid politic, trebuie să se anexeze, printre 
altele, statutul şi programul partidului, precum şi actul de constituire împre- 
ună cu lista semnăturilor de susţinere a cel puţin 10.000 membri fondatori, 
domiciliaţi în cel puţin 15 judeţe, dar nu mai puţin de 300 în fiecare dintre 


111 


Persoana juridică 


aceste judeţe; asociaţia fără scop patrimonial se constituie din cel puţin 3 
persoane, iar activul patrimoniului iniţial trebuie să aibă o valoare de cel 
puţin dublul salariului minim brut pe economie; activul patrimoniului iniţial 
al unei fundaţii trebuie să aibă o valoare de cel puţin 100 de ori salariul 
minim brut pe economie sau, pentru fundaţiile al căror scop exclusiv este 
efectuarea operaţiilor de colectare ce fonduri care să fie puse la dispoziţia 
altor asociaţii sau fundaţii, de cel puţin 20 de ori salariul minim brut pe 
economie etc. 


3.2. Organizarea proprie 


Prin organizare proprie sau de sine stătătoare se înțelege acel element 
constitutiv al persoanei juridice care constă în alcătuirea ca un tot unitar sau 
structurarea, compartimentarea entității pe activităţi ce urmează a se desfă- 
şura, precum şi precizarea persoanei ori persoanelor care vor reprezenta 
persoana juridică în raporturile cu tertii. 

Pe lângă împrejurarea că organizarea proprie permite entității să se înfă- 
ţişeze, în raporturile cu alte subiecte de drept, ca un ansamblu unitar, acest 
element constitutiv prezintă importanţă şi pentru cunoaşterea modului de 
valorificare practică a capacităţii de exerciţiu a persoanei juridice. 


3.3. Patrirnoniul propriu 


Patrimoniul propriu este acel element constitutiv al persoanei juridice 
care constă în totalitatea drepturilor patrimoniale şi a obligaţiilor patrimoni- 
ale ce au ca titular pe chiar persoana juridică. 

Patrimoniul persoanei juridice este distinct de patrimoniile altor persoa- 
ne, fizice sau juridice, inclusiv de patrimoniile persoanelor ce alcătuiesc per- 
soana juridică în cauză. 

Ca orice patrimoniu, şi patrimoniul persoanei juridice este format din 
două laturi: latura activă (toate drepturile patrimoniale ale persoanei 
juridice); latura pasivă (toate obligaţiile evaluabile pecuniar ale persoanei 
juridice, indiferent de natura contractuală sau extracontractuală a acestora). 

Patrimoniul propriu permite persoanei juridice să participe la circuitul 
civil, îndeosebi în raporturile juridice patrimoniale, în nume propriu, şi, 
totodată, să aibă o răspundere patrimonială proprie. 

De cele mai multe ori, patrimoniul este elementul care diferenţiază o 
entitate ce are calitatea de persoană juridică de entitatea care nu are per- 

sonalitate juridică; în practică, există entităţi care au organizare proprie şi 
scop propriu, dar, în lipsa uriui patrimoniu propriu, nu au calitatea de per- 
soană juridică (este cazul, spre exemplu, al sucursalelor, nu însă şi al filia- 
lelor, acestea din urmă având personalitate juridică, deoarece întrunesc 
toate cele trei elemente constitutive). 


3.4. Scopul propriu 


Scopul propriu este acel element constitutiv al persoanei juridice prin 
care se desemnează obiectul de activitate al acesteia. El exprimă chiar rati- 
unea existenţei unei persoane juridice. 

Scopul persoanei juridice trebuie să fie determinat şi în acord cu intere- 
sul obştesc, general. 

Scopul propriu stabileşte, aşa cum vom: vedea, limitele capacităţii de 
folosinţă a persoanei juridice, capacitate ce este guvernată de principiul spe- 
cialităţii. De asemenea, scopul propriu dă sens celorlalte două elemente 
constitutive ale persoanei juridice, deci atât organizarea proprie, cât şi patri- 
moniul propriu sunt afectate realizării obiectului de activitate al persoanei 
juridice. - 


4. Identificarea persoanei juridice 


Prin identificarea persoanei juridice se înțelege individualizarea acesteia 
în raporturile juridice la care participă ca subiect de drept distinct. 

Ca instituţie juridică, identificarea persoanei juridice trebuie calificată ca 
fiind o instituţie complexă, deoarece normele juridice care o alcătuiesc 
aparţin mai multor ramuri de drept (drept civil, drept comercial, drept consti- 
tutional, drept administrativ etc.). 

Din punctul de vedere al dreptului civil, mijloacele prin care se realizează 
identificarea persoanei juridice, deci atributele de identificare a persoanei 
juridice sunt drepturi subiective nepatrimoniale, cu toate consecinţele care 
decurg din această calificare (spre exemplu, sub aspectul ocrotirii pe cale 
civilă — art. 54-55 din Decretul nr. 31/1954). De reţinut că această calificare nu 
epuizează natura juridică a tuturor atributelor de identificare a persoanei juri- 
dice, în sensul că, anumite atribute de identificare pot fi calificate şi din pers- 
pectiva altei ramuri de drept, după cum, chiar şi din perspectiva dreptului civil, 
unele atribute de identificare pot fi şi altceva decât drepturi riepatrimoniale. 

Atributele de identificare a persoanei juridice sunt următoarele: 

- denumirea, prin care se înţelege acel atribut de identificare a persoanei 
juridice ce constă în cuvântul sau grupul de cuvinte stabilit, cu această sem- 
nificaţie, în condiţiile legii (atributul de identificare a persoanei juridice care 
corespunde numelui pentru persoana fizică); 

- sediul, prin care se desemnează atributul de identificare a persoanei 
juridice prin indicarea unui anumit loc, stabilit cu această semnificaţie, în 
condiţiile legii (atributul de identificare a persoanei juridice care corespunde 
domiciliului pentru persoana fizică); 

- naționalitatea, adică apartenenţa la un anumit stat (atributul de identifi- 
care a persoanei juridice echivalent cetăţeniei pentru persoana fizică); 

- contul bancar; 

- codul fiscal; 

- numărul de înmatriculare în registrul comerţului sau, după caz, numărul 
de înmatriculare în registrul bancar ori numărul de înscriere în registrul per- 
soanelor juridice; 

- capitalul social; 

- firma (denumirea sub care persoanele juridice care au calitatea de 
comerciant îşi exercită comerţul şi semnează, cu precizarea că firma este un 
atribut de identificare a oricărui comerciant, deci şi a comerciantului per- 
soană fizică); 

- emblema (semnul sau denumirea care deosebeşte o anumită persoană 
juridică de altele ce desfăşoară acelaşi fel de activitate); 

- marca (semnul susceptibil de reprezentare grafică servind la deosebirea 
produselor sau: a serviciilor unei persoane de produsele sau serviciile ce 
aparţin altor persoane); l 

- telefon, fax, telex. 

În doctrină, atributele de identificare a persoanei juridice sunt clasificate 
în atribute de identificare generale şi atribute de identificare specifice anu- 
mitor persoane juridice. 

Atributele de identificare generale sunt denumirea, sediul, naționalitatea, 
contul bancar. 

Atributele de indentificare specifice anumitor persoane juridice sunt: 
numărul de înmatriculare în registrul comerțului, numărul de înmatriculare 
în registrul bancar, numărul de înscriere în registrul persoanelor juridice, 
codul fiscal, telefon, telex, fax, capitalul social, firma, emblema, marca. 

E Secțiunea a Il-a 
Infiinţarea persoanelor juridice 


1. Consideraţii generale 


Prin înfiinţarea persoanei juridice se înţelege crearea, în condiţiile legii, a 
acestui subiect de drept. În unele situaţii, înființarea unei persoane juridice 
presupune un singur act juridic, căruia legea îi recunoaşte acest efect crea- 
tor. În alte situaţii, înfiinţarea unei persoane juridice presupune o serie de 
operaţiuni juridice, care, numai luate împreună, conduc la crearea per- 
soanei juridice respective. 

De reţinut că nu se poate neglija rolul statului în ceea ce priveşte înfiinţarea 
persoanelor juridice. Astfel, pe lângă însăşi reglementarea modurilor şi condi- 
ţiilor înfiinţării diferitelor categorii de persoane juridice, statul, prin organele 
sale, competente potrivit legii, fie crează direct anumite persoane juridice, fie 
recunoaşte actul de înfiinţare al celor ce constituie persoana juridică ori împu- 
terniceşte unele organisme, chiar obşteşti, să recunoască înfiinţarea unei per- 
soane juridice, fie autorizează înființarea persoanei juridice. Participarea sta- 
tului la înfiinţarea persoanelor juridice este menită să asigure, în această mate- 
rie, respectarea unuia dintre principiile generale ale dreptului civil, anume 
principiul îmbinării intereselor individuale cu interesele generale, obşteşti. 

Dispoziţii'e generale referitoare la înfiinţarea persoanelor juridice sunt 
inserate în art.28 din Decretul nr.31/1954 (există însă numeroase norme spe- 
ciale referitoare la înfiinţarea anumitor categorii de persoane juridice), din 
care rezultă patru moduri de înfiinţare a persoanelor juridice, anume: 

- prin actul de dispoziţie al organului de stat competent; 

- prin actul de înfiinţare al celor care o constituie, recunoscut de organul 
competent a verifica legalitatea înfiinţării (prin actul de înființare recunoscut); 

- prin actul de înfiinţare al celor care o constituie, cu prealabila autorizare 
a organului competent a aprecia oportunitatea înfiinţării (prin actul de înfi- 
inţare autorizat); 

- panan alt mod reglementat de lege. 

2. Conţinutul modurilor de înfiinţare 


2.1. Înfiinţarea persoanei juridice prin actul de dispoziţie 
al organului de stat competent 


Prin actul de dispoziţie al organului de stat competent trebuie să se înțe- 
leagă legea, hotărârea Guvernului, hotărârea consiliului judeţean (Consi- 
liului General al Municipiului Bucureşti) ori local. Deci, un astfel de act nor- 
mativ este adoptat pentru înființarea unei persoane juridice. 

În concepţia care a stat la baza adoptării Decretului nr. 31/1954, acest 
mod de înființare viza crearea persoanelor juridice de stat. Şi în prezent 
acest mod priveşte, cu precădere, categoria persoanelor juridice de stat 
(spre exemplu, Senatul şi Camera Deputaţilor s-au înfiinţat ca persoane 
juridice în temeiul Legii nr. 68/1992, Guvernul s-a înfiinţat în baza Legii 
nr. 37/1990 pentru organizarea şi funcţionarea Guvernului României, 
organele autorităţii judecătoreşti s-au înfiinţat în temeiul Legii nr. 92/1992 şi 
al Legii nr. 56/1993 etc.). De reţinut însă că, totuşi, este vorba de un mod de 
înființare cu vocaţie generală, în sensul că, prin act de dispoziţie al organu- 
lui de stat competent pot fi înființate şi persoane juridice care nu sunt de stat, 
deci persoane juridice obşteşti sau particulare (spre exemplu, "Fondul Liber- 
tatea" a fost creat prin Decretul-lege nr. 124/1990, Asociaţia generală a cres- 
cătorilor de păsări şi animale din România a fost înfiinţată prin Hotărârea 
Guvernului nr. 435/1990 etc.). 


2.2. Înfiinţarea persoanei juridice prin actul de înființare recunoscut 


Acest mod de înfiinţare a persoanei juridice presupune, pe de o parte, 
atât actul de constituire adoptat de adunarea generală sau, după caz, con- 
ferinţă ori congres, cât şi statutul organizaţiei (aceste două acte alcătuiesc 
ceea ce se numeşte, generic, actul de înfiinţare), iar, pe de altă parte, actul 
prin care organul competent recunoaşte actul de înfiinţare, cu precizarea că 
organul competent verifică doar legalitatea actului de înfiinţare, nu şi opor- 
tunitatea acestuia. 

Pentru înființarea completă a persoanei juridice supuse acestui mod de 
înființare mai este necesară înregistrarea la organul de stat prevăzut de lege 
(la organul fiscal) şi înmatricularea la registrul comerţului. 

Modul de înfiinţare în discuţie îl întâlnim în cazul persoanelor juridice 
cooperatiste şi anexelor acestora, mai exact, în cazul organizaţiilor coopera- 
tiei meşteşusgăreşti, precum şi în cazul uneia dintre organizaţiile cooperaţiei 
de consum şi de credit (este vorba de Casa Cooperativelor de Credit).] 


2.3. Înființarea persoanei juridice prin actul de înființare autorizat 


Acest mod de înfiinţare a persoanei juridice presupune, pe de o parte, 
actul de înfiinţare (actul constitutiv), care este format din actul de constituire 
(de regulă, contract de societate sau contract de asociere) şi din statutul 
viitoarei persoane juridice, iar, pe de altă parte, autorizarea, care este actul 
ce provine de la o instanţă judecătorească ori, după caz, de la un organ al 
puterii executive. 

În unele cazuri, înfiinţarea completă a persoanei juridice supuse acestui 
mod de înființare mai presupune o operaţiune juridică, anume înmatricu- 
larea sau, după caz, înregistrarea ori înscrierea, operaţiune care vizează 
dobândirea deplinei capacităţi de folosinţă. 

Dintre persoanele juridice supuse înfiinţării prin actul de înfiinţare autori- 
zat, menţionăm: 

- partidele politice, care dobândesc personalitate juridică de la data defi- 
nitivării hotărârii instanţei de admitere a cererii de înregistrare, această 
cerere fiind de competenţa, în primă instanţă, a Tribunalului Bucureşti 
(art. 17 şi urm. din Legea nr. 27/1996); 

- sindicatele, care dobândesc personalitate juridică de la data rămânerii 
definitive a hotărârii de admitere a cererii de înscriere, cerere care se solu- 
ționează, în primă instanţă, de judecătoria în a cărei circumscripție va fi 
sediul sindicatului (art. 15 şi art. 19 din Legea nr. 54/1991); 

- societăţile comerciale, care devin persoane juridice de la data înma- 
triculării în registrul comerțului, înmatriculare ce se dispune, prin încheiere, 
de către judecătorul delegat (art. 39 şi art. 40 din Legea nr. 31/ 1990);2 


l Alte persoane juridice din cadrul cooperaţiei de consum şi de credit au fost înfiinţate 
prin actul de dispoziţie al organului de stat competent (este cazul CENTROCOOP care 
s-a înfiinţat direct în temeiul Legii nr. 109/1996) sau prin actul de înfiinţare autorizat (spre 
exemplu, cooperativele de consum şi de credit se înfiinţează în baza unei hotărâri judecă- 
toreşti irevocabile). A se vedea, pentru dezvoltări, Gh. Beleiu, op. cit., 1999, p. 417-418. 

2 Menţionăm că, pentru anumite societăţi comerciale (spre exemplu, societăţile ban- 
care, societăţile de leasing etc.), există norme speciale. 

- societăţile agricole, care dobândesc personalitate juridică de la data 
înscrierii în registrul anume rezervat acestora, înscriere care se dispune, prin 
încheiere, de judecătoria în raza căreia îşi va avea sediul societatea (art. 15 
şi art. 16 din Legea nr. 36/1991); 

- asociaţiile şi fundaţiile, care dobândesc personalitate juridică prin 
înscrierea în registrul asociaţiilor şi fundațiilor de la judecătoria în a cărei cir- 
cumscripţie teritorială îşi au sediul, înscriere care se dispune, prin încheiere, 
de judecătorul desemnat de către preşedintele instanţei (art. 8 şi art. 17 din 
Ordonanţa nr. 26/2000); 

- organizaţiile de scriitori, artişti plastici şi compozitori, creatori de film şi 
teatru (art. 1 din Decretul-lege nr. 27/1990, care trimite la dispoziţiile legale în 
vigoare, deci, în actuala reglementare, la Ordonanţa nr. 26/2000); 

- asociaţiile de proprietari, care dobândesc personalitate juridică în 
momentul înregistrării acordului de asociere, a statutului şi a procesului-ver- 
bal al adunării constitutive la organul financiar local în raza căruia se află 
clădirea (art. 5 din Regulamentul-cadru al asociaţiilor de proprietari); 

- cooperativele de consum şi de credit-bănci populare (acestea dobân- 
desc personalitate juridică în temeiul hotărârii judecătoreşti definitive şi pot 
funcţiona după înmatricularea în registrul comerțului şi obținerea. codului 
fiscal — art. 10 şi art. 59 din Legea nr. 109/1996), casele teritoriale ale coopera- 
tivelor de credit şi federalele teritoriale ale cooperativelor de consum şi de 
credit (acestea sunt supuse înmatriculării la registrul comerţului — art. 69 şi 
art. 86 din Legea nr. 109/1996); 

- camerele de comerţ şi industrie din România, care dobândesc persona- 
litate juridică din momentul autorizării ("recunoaşterii", în terminologia actu- 
lui normativ special) înfiinţării lor de către guvern (art. 2 din Decretul-lege 
nr. 139/1990); 

- reprezentantele societăţilor comerciale şi organizaţiilor economice străi- 
ne, pentru care este necesară autorizarea din partea Ministerului Industriei 
şi Comerţului (art. 2 din Decretul-lege nr. 122/1990). 


2.4. Înființarea persoanei juridice prin alt mod reglementat de lege 
Prin alt mod de înfiinţare reglementat de lege au fost create, ca persoane 
juridice: 


- statul român, care este declarat direct de lege (art. 25 din Decretul 
nr. 31/1954) ca având calitatea de persoană juridică; 

- misiunile diplomatice şi oficiile consulare, care, potrivit Legii nr. 37/1991, 
se înfiinţează prin decret prezidenţial, la propunerea guvernului; 

- asociaţiile de locatari, care s-au înființat de drept, prin îndeplinirea 
condiţiilor prevăzute de fosta Lege nr. 5/1973 şi de Statutul asociaţiilor de 
locatari. 

Secţiunea a III-a 
Capacitatea civilă a persoanei juridice 


1. Definiţie 


Nu există o definiţie legală a capacităţii civile a persoanei juridice. Prin 
capacitatea civilă a acestui subiect de drept vom desemna aptitudinea de a 
avea drepturi subiective civile şi obligaţii civile (capacitatea civilă de folosin- 
tă), precum şi aptitudinea de a dobândi şi exercita drepturi subiective civile 
şi de a-şi asuma şi îndeplini obligaţii civile, prin încheierea de acte juridice, 
de către organele sale de conducere (capacitatea civilă de exerciţiu). 

Capacitatea civilă a persoanei juridice este numai o parte din capacitatea 
juridică (numită şi capacitate de drept sau personalitate juridică) a acesteia, 
deci, este o capacitate de ramură, adică o capacitate de drept civil. l 


2. Capacitatea civilă de folosință a persoanei juridice 


2.1. Noţiune şi caractere juridice 

Capacitatea civilă de folosinţă a persoanei juridice este acea componentă 
a capacităţii civile a acestui subiect de drept ce constă în aptitudinea de a 
avea drepturi subiective civile şi obligaţii civile, indiferent de izvorul acestora. 

Caracterele juridice ale capacităţii civile de folosinţă a persoanei juridice 
sunt următoarele: legalitatea, inalienabilitatea, intangibilitatea şi generali- 
tatea. 

Legalitatea capacităţii de folosinţă a persoanei juridice este acel caracter 
ce constă în faptul că numai prin acte normative se reglementează toate 
aspectele referitoare la instituirea, începutul, conţinutul şi încetarea acestei 
capacităţi. 

Prin inalienabilitatea capacităţii de folosinţă a persoanei juridice se înţe- 
lege însuşirea acestei capacităţi de a nu putea fi înstrăinată ori cedată şi de 
a nu se putea renunţa la ea, nici măcar în parte. 

Intangibilitatea capacităţii de folosinţă a persoanei juridice este caracte- 
ristica acesteia de a nu i se putea aduce limitări (îngrădiri) decât în cazurile 
şi în condiţiile prevăzute expres de lege. 

Prin generalitatea capacităţii de folosinţă a persoanei juridice se desem- 
nează acel caracter care constă în aceea că prin această capacitate se 
exprimă aptitudinea abstractă a persoanei juridice de a avea drepturi subiec- 
tive civile şi obligaţii civile în general, fără o enumerare limitativă a lor. 


22. Începutul capacităţii de folosință a persoanei juridice 


Din dispoziţiile înscrise în art. 33 din Decretul nr. 31/1954, rezultă că este 
necesar să facem deosebire între: 

- începutul capacităţii de folosinţă deplină a persoanei juridice (art. 33 
alin. 1 şi alin. 2); 

- începutul capacităţii de folosinţă limitată (restrânsă, anticipată de lege) 
a persoanei juridice (art. 33 alin. 3). 


a) Începutul capacităţii de folosinţă deplină a persoanei juridice 

În ceea ce priveşte începutul deplinei capacităţi de folosinţă, prevederile 
înscrise în art. 33 alin. 1 şi alin. 2 din Decretul nr. 31/1954 disting între per- 
soanele juridice supuse înregistrării şi celelalte persoane juridice (adică per- 
soanele juridice nesupuse înregistrării). 

Astfel, persoanele juridice care sunt supuse înregistrării dobândesc capa- 
citatea de folosinţă (deplină) de la data înregistrării lor. 

Persoanele juridice nesupuse înregistrării dobândesc capacitatea de 
folosinţă, în funcţie de modul de înființare aplicabil, de la data actului de dis- 
poziţie care le înființează sau, după caz, de la data recunoaşterii actului de 
înfiinţare, de la data autorizării înființării, de la data îndeplinirii altei cerințe 
pe care legea o prevede. 


l S-a arătat că în cazul în care aceeaşi persoană juridică este supusă atât cerinţei înre- 
gistrării (de regulă, la organul fiscal teritorial), cât şi formalităţii înmatriculării (la registrul 
comerţului), capacitatea de folosinţă (deplină) începe de la data înregistrării la organul 
de stat competent - Gh. Beleiu, op. cit., 1999, p. 430. 

Pe categorii de persoane juridice, capacitatea de folosinţă deplină începe: 

- de la data înregistrării la organul de stat competent în cazul asociaţiilor 
de proprietari, al organizaţiilor cooperaţiei meşteşugăreşti, al reprezentan- 
telor societăţilor comerciale şi organizaţiilor economice străine care funcţio- 
nează în România; 

- de la data înscrierii în registrul anume destinat societăţilor agricole, 
respectiv în registrul asociaţiilor şi fundațiilor; 

- de la data înmatriculării în registrul comerţului pentru regiile autonome, 
societăţile comerciale, cooperativele de consum şi de credit-bănci populare, 
casele teritoriale ale cooperativelor de credit, federalele teritoriale ale co- 
operativelor de consum şi de credit şi Casa Cooperativelor de Credit; 

- de la data actului de dispoziţie care le înființează în cazul organelor de 
stat, instituţiilor de. stat, unităţilor administrativ-teritoriale, autorităţilor admi- 
nistraţiei publice locale şi instituţiilor şi organelor de specialitate din subor- 
dinea acestora; 

- de la data rămânerii definitive a hotărârii judecătoreşti de admitere a 
cererii de înregistrare în cazul partidelor politice şi sindicatelor profesionale; 

- de la data "recunoaşterii" înfiinţării, de către guvern, în cazul camerelor 
de comerţ şi industrie. 


b) Începutul capacităţii de folosinţă limitată 

Art. 33 alin. 3 din Decretul nr. 31/1954 reglementează ceea ce în doctrină 
se numeşte capacitatea de folosinţă limitată (numită şi capacitate de folo- 
sinţă restrânsă sau anticipată de lege) - "chiar înainte de data înregistrării sau 
de data actului de recunoaştere ori de data îndeplinirii celorlalte cerinţe ce 
ar fi prevăzute, persoana juridică are capacitate chiar de la data actului de 
înfiinţare cât priveşte drepturile constituite în favoarea ei, îndeplinirea obliga- 
iilor şi a oricăror măsuri preliminare ce ar fi necesare, dar numai întrucât 
acestea sunt cerute pentru ca persoana juridică să ia fiinţă în mod valabil”. 

Aşadar, capacitatea de folosinţă limitată se dobândeşte de la data actului 
de dispoziţie al organului de stat competent (de exemplu, în cazul unei regii 
autonome), a actului de înfiinţare ce urmează a fi recunoscut (spre exem- 
plu, în cazul organizaţiilor cooperaţiei meşteşugăreşti) sau, după caz, a actu- 
lui de înfiinţare ce urmează a fi autorizat (de exemplu, în cazul unei fundaţii). 

Dacă problema începutului deplinei capacităţi de folosinţă se pune în 
cazul oricărei persoane juridice, în schimb, problema începutului capacităţii 
de folosinţă limitate nu se pune în cazul tuturor persoanelor juridice, ci, orga- 
nele de stat, instituţiile de stat, unităţile administrativ-teritoriale şi autorităţile 
administraţiei publice locale, inclusiv instituţiile şi organele de speci-titate 

din subordinea acestora, ca persoane juridice, nu trec şi prin etapa capaci- 
tăţii de folosinţă limitate, dobândind de la început capacitatea de folosinţă 
deplină. 


2.3. Conţinutul capacităţii de folosință a persoanei juridice 


Conţinutul capacităţii de folosinţă a persoanei juridice se exprimă în apti- 
tudinea acestui subiect de drept de a avea toate drepturile patrimoniale şi 
nepatrimoniale, precum şi toate obligaţiile patrimoniale şi nepatrimoniale, 
indiferent de izvorul acestor drepturi şi obligaţii (legea, actul juridic şi faptul 
juridic în sens restrâns). 

În determinarea conţinutului capacităţii de folosinţă a persoanei juridice 
trebuie să se țină cont de anumite reguli referitoare la limitele acestei ca- 
pacităţi: 

- persoana juridică nu poate avea acele drepturi şi obligaţii care, prin 
esenţa lor, pot aparţine numai persoanelor fizice; l 

- conţinutul capacităţii de folosință a persoanei juridice este determinat şi 
de caracterul sau natura fiecărei categorii de persoane juridice; 

- conţinutul capacității de folosință a persoanei juridice este determinat şi 
de principiul specialității capacităţii de folosință. 

Principiul specialități capacității de folosință a persoanei juridice a fost 
consacrat legislativ pentru prima dată de art. 9 din fosta Lege nr. 21/1924 şi 
generalizat de art. 34 alin.1 din Decretul nr. 31/1954, acest din urmă text de 
lege dispunând că "persoana juridică nu poate avea decât acele drepturi 
care corespund scopului ei, stabilit prin lege, actul de înființare sau statut." 

De reţinut că, în realitate, principiul specialităţii nu acoperă întregul 
conținut al capacității de folosință a persoanei juridice, ci se referă numai la 
aptitudinea de a avea drepturi şi obligații care izvorăsc din acte juridice, iar 
nu şi la drepturile şi obligaţiile care au ca izvor legea sau faptul juridic în sens 
restrâns.! Circumscrierea aplicării principiului specialităţii numai la actele 
juridice se justifică prin aceea că verificarea conformităţii drepturilor şi obli- 
gaţiilor cu obiectul de activitate al persoanei juridice (scopul acesteia) este 
necesară doar atunci când se au în vedere motivele pentru care aceste drep- 
turi şi obligaţii sunt exercitate; or, numai în cazul actelor juridice există acea 


| În acest sens, a se vedea: Gh. Beleiu, op. cit., 1999, p. 434-435; E Poenaru, op. cit., 
p. 283. 

condiţie de validitate care este cauza, adică scopul urmărit de subiectul de 
drept prin manifestarea sa de voinţă. 

Aşadar, conţinutul capacităţii de folosinţă a persoanei juridice, mai exact, 
conţinutul acelei părţi a capacităţii de folosinţă a persoanei juridice ce constă 
în capacitatea de a încheia actul juridic este determinat de scopul (obiectul 
de activitate) pentru care a fost înfiinţată persoana juridică, cuprinzând apti- 
tudinea generală şi abstractă de a avea toate acele drepturi şi obligaţii care 
servesc realizării scopului pentru care persoana juridică a fost înfiinţată. 
Cum scopul nu este acelaşi la fiecare persoană juridică, rezultă că nici 
capacitatea de a încheia actul juridic nu este aceeaşi pentru toate per- 
soanele juridice, ci diferă după specialitatea fiecăreia. 

Determinarea limitelor principiului specialităţii capacităţii de folosinţă a 
persoanei juridice se face prin luarea în considerare atât a limitelor ce re- 
zultă din scopul generic al persoanei juridice (scop stabilit prin lege), cât şi 
a limitelor ce rezultă din scopul concret al fiecărei persoane juridice (scop 
stabilit prin actul de constituire ori statut). 


2.4. Încetarea capacităţii de folosinţă a persoanei juridice 


Capacitatea de folosinţă limitată a unei persoanei juridice este nu numai 
restrânsă la asumarea de obligaţii şi dobândirea de drepturi subordonate 
aceluiaşi obiectiv, ! anume ca persoana juridică să poată lua naştere, com- 
plet, în mod valabil, ci şi tranzitorie, în sensul că încetează o dată cu dobân- 
direa deplinei capacităţi de folosinţă de către persoana juridică respectivă. 

Cât priveşte capacitatea de folosinţă deplină a persoanei juridice, aceas- 
ta încetează o dată cu încetarea persoanei juridice, printr-unul din modurile 
pe care le vom prezenta în secţiunea următoare. 


l Menționăm totuşi că, izolat, s-a susținut opinia potrivit căreia capacitatea de folo- 
sință anticipată a persoanei juridice se referă numai la asumarea de obligaţii şi la luarea 
măsurilor preliminare legate de înființarea persoanei juridice — Tr. lonaşcu, op. cit., 1959, 
p. 134, deşi, din art. 33 alin. 3 din Decretul nr. 31/1954 rezultă cu claritate că este vorba şi 
de dobândirea de drepturi necesare pentru ca persoana juridică să se înfiinţeze în mod 
valabil. A se vedea şi C. Stătescu, op. cit., p. 428; Gh. Beleiu, op. cit., 1999, p. 433. 

2.5. Sancţiunea nerespectării regulilor referitoare la 
capacitatea de folosință a persoanei juridice 


Nerespectarea regulilor referitoare la capacitatea de folosinţă a persoanei 
juridice ar putea consta: 

- fie în încheierea actului juridic în lipsa capacităţii de folosinţă; 

- fie în încheierea actului juridic cu încălcarea principiului specialităţii 
capacităţii de folosinţă. 

În ambele cazuri, sancţiunea care intervine este nulitatea absolută a actu- 
lui juridic astfel încheiat. 

Nulitatea absolută a actului juridic încheiat cu încălcarea principiului 
specialităţii capacităţii de folosinţă este o nulitate expresă (art. 34 alin. 2 din 
Decretul nr. 31/1954), însă, nulitatea absolută a actului juridic încheiat în 
lipsa capacităţii de folosinţă este o nulitate virtuală. 


3. Capacitatea de exerciţiu a persoanei juridice 


3.1. Noţiune şi reglementare generală 


Capacitatea civilă de exerciţiu a persoanei juridice este acea compo- 
nentă a capacităţii civile a acestui subiect de drept ce constă în aptitudinea 
de a dobândi şi exercita drepturi subiective civile şi de a-şi asuma şi îndepli- 
ni obligaţii civile, prin încheierea de acte juridice, de către organele sale de 
conducere. 

Persoana juridică trebuie să participe la circuitul civil şi prin încheierea de 
acte juridice civile, acte a căror esenţă o reprezintă manifestarea de voinţă. 
Tocmai de aceea, legiuitorul a adoptat soluţia considerării voinţei unei per- 
soane sau a unor persoane fizice din cadrul persoanei juridice ca fiind însăşi 
voinţa persoanei juridice respective. 

Regulile generale referitoare la capacitatea de exerciţiu a persoanei 
juridice sunt înscrise în art. 35 şi art. 36 din Decretul nr. 31/ 1954. 

Astfel, art. 35 stabileşte următoarele: 

- persoana juridică îşi exercită drepturile şi îşi îndeplineşte obligaţiile prin 
organele sale de conducere; 


l Pentru prezentarea normelor speciale referitoare la capacitatea de exerciţiu a anu- 
mitor categorii de persoane juridice, a se vedea Gh. Beleiu, op. cit, 1999, p. 439-447. 

- actele juridice făcute de organele persoanei juridice, în limitele puterilor 
ce le-au fost conferite, sunt actele persoanei juridice însăşi; 

- faptele licite sau ilicite săvârşite de organele sale obligă însăşi persoana 
juridică, dacă au fost îndeplinite cu prilejul exercitării funcţiilor lor; 

- faptele ilicite atrag şi răspunderea personală a celui ce le-a săvârşit, atât 
faţă de terţi, cât şi faţă de persoana juridică. 

Art. 36 din Decretul nr. 31/1954 prevede că "raporturile dintre persoana 
juridică şi cei care alcătuiesc organele sale sunt supuse, prin asemănare, 
regulilor mandatului, dacă nu s-a prevăzut altfel prin lege, actul de înființare 
ori statut." 


3.2. Începutul capacităţii de exerciţiu a persoanei juridice 


În lipsa unor dispoziţii legale exprese care să stabilească momentul de la 
care începe capacitatea de exerciţiu a persoanei juridice, în doctrină au fost 
formulate două opinii. 

Astfel, într-o primă opinie, se consideră că momentul dobândirii capaci- 
tăţii de exerciţiu coincide cu momentul dobândirii capacităţii de folosinţă de 
către persoana juridică. | 

Potrivit celeilalte opinii, capacitatea de exerciţiu a persoanei juridice s-ar 
dobândi de la data desemnării organelor sale de conducere. 

În ce ne priveşte, ne raliem concepţiei potrivit căreia începutul capacităţii 
de exerciţiu a persoanei juridice este dat de momentul înfiinţării acesteia, 
însă, realizarea efectivă a capacităţii de exerciţiu astfel dobândită este condi- 
ționată de desemnarea persoanelor fizice învestite cu atribuţii de organe de 
conducere.3 

Organele de conducere şi constituirea acestora sunt reglementate de o 
serie de acte normative ce privesc organizarea şi funcţionarea diferitelor ca- 
tegorii de persoane juridice, iar desemnarea lor este efectul unui act juridic 
sau al unor acte juridice individuale. | 

Mai trebuie reţinut că, din perspectiva capacităţii de exerciţiu a persoanei 
juridice, atunci când ne referim la organele de conducere, nu avem în 

l i 

l S, N. Bratus, Subiectele dreptului civil, Editura de stat pentru literatura juridică, 
Bucureşti, 1953, p. 254. 

2 Tr. lonaşcu, op. cit, 1959, p. 141; C. Stătescu, op. cit., p. 435; E. Poenaru, op. cit., 
p. 288-289. 

3 Gh. Beleiu, op. cit., 1999, p. 448. 

vedere un subiect de drept distinct, ci o parte componentă a însăşi per- 
soanei juridice a cărei capacitate de exerciţiu se pune în valoare prin 
organele sale de conducere. Aşadar, titular al capacităţii de exerciţiu este 
chiar persoana juridică, iar nu organul (sau organele) de conducere. 


3.3. Conţinutul capacităţii de exercițiu a persoanei juridice 


Conţinutul capacităţii de exerciţiu a persoanei juridice este determinat de 
două limite: 

- capacitatea de folosinţă a persoanei juridice; 

- pluralitatea organelor de conducere ale persoanei juridice. 

Capacitatea de exerciţiu a persoanei juridice nu poate fi mai întinsă decât 
capacitatea de folosinţă, atât în privința capacităţii de folosinţă anticipate, 
cât şi a capacităţii depline de folosinţă. În plus, spre deosebire de capaci- 
tatea de folosinţă, care înseamnă aptitudinea de a avea drepturi şi obligaţii 
indiferent de izvorul acestora, capacitatea de exerciţiu vizează exclusiv 
încheierea de acte juridice. 

Majoritatea persoanelor juridice prezintă caracteristica de a avea mai 
multe organe de conducere, din care unul este unipersonal, iar celelalte sunt 
colegiale sau colective. Tocmai de aceea, este necesar să se respecte deli- 
mitarea atribuţiilor între diferitele organe de conducere ale aceleiaşi per- 
soane juridice, deoarece actul juridic este considerat ca fiind al persoanei 
juridice numai dacă a fost încheiat de organul de conducere în limitele 
puterilor conferite organului respectiv. 

De regulă, în raporturile cu terţii, persoana juridică este reprezentată prin 
organul unipersonal de conducere, fiind vorba de' o reprezentare legală a 
persoanei juridice, întrucât izvorul acesteia este legea. Este însă posibil ca 
acest organ de conducere să împuternicească altă persoană să încheie actul 
juridic, în numele şi pe seama persoanei juridice, caz în care persoana 
împuternicită (care a primit mandatul) va fi. un reprezentant convenţional al 
persoanei juridice. 


3.4. Încetarea capacităţii de exerciţiu a persoanei juridice 


Având în vedere corelaţia care există între capacitatea de folosinţă şi 
capacitatea de exerciţiu, rezultă că momentul la care încetează capacitatea 
de exerciţiu a persoanei juridice corespunde cu momentul la care încetează 

capacitatea sa de folosinţă, deci, încetarea capacităţii de exerciţiu a per- 
soanei juridice are loc o dată cu încetarea persoanei juridice înseşi. 


3.5. Sancţiunea nerespectării regulilor referitoare la 
capacitatea de exerciţiu a persoanei juridice 


Nerespectarea regulilor referitoare la capacitatea de exerciţiu a persoanei 
juridice ar putea consta în: 

- încheierea actului juridic de către o persoană ce nu are calitatea de 
organ al persoanei juridice; 

- încheierea actului juridic de către o persoană având această calitate, dar 
cu depăşirea puterilor încredințate sau în lipsa împuternicirii. 

Nu există un punct de vedere unitar în legătură cu sancţiunea ce intervine 
în cazul nerespectării regulilor referitoare la capacitatea de exerciţiu a per- 
soanei juridice, susţinându-se atât teza inopozabilităţii, cât şi teza nulităţii 
actului juridic astfel încheiat. 

În ce ne priveşte, apreciem că actul juridic încheiat cu încălcarea regu- 
lilor referitoare la capacitatea de exerciţiu a persoanei juridice este lovit de 
nulitate relativă (sub un alt aspect, nulitatea este virtuală). 

Secţiunea a IV-a 
Reorganizarea şi încetarea persoanelor juridice 


1. Reorganizarea persoanelor juridice 


1.1. Noţiunea de reorganizare a persoanelor juridice 


Reglementarea generală a formelor, condiţiilor şi efectelor reorganizării 
persoanelor juridice este cuprinsă în art. 40-44 şi art. 46-50 din Decretul 
nr. 31/1954 (fără însă a se folosi, în mod expres, sintaga "reorganizarea per- 
soanelor juridice"). Există însă şi reglementări speciale privind reorganizarea 
anumitor persoane juridice, precum art. 199:şi art. 233-245 din Legea 
nr. 31/1990, art. 66-68 din Legea nr. 36/1991, art. 170-173 din Legea 
nr. 109/1996 etc. 

În doctrină, reorganizarea este definită ca fiind operaţiunea juridică ce 
cuprinde cel puţin două persoane juridice şi care produce efecte creatoare, 
modificatoare sau de încetare a lor. | 

Din această definiţie, rezultă cu claritate cele două elemente care sunt de 
esenţa reorganizării: 

- reorganizarea antrenează cel puţin două persoane juridice; 

- reorganizarea presupune efecte creatoare, modificatoare sau extinctive, 
care se produc toate ori în parte, în funcţie de formele reorganizării. . 

Subliniem însă că, uneori, chiar şi în anumite acte normative, cuvântul 
reorganizare este folosit şi cu un alt înţeles, desemnând fie o restructurare 
aplicabilă unei singure persoane juridice, fie o reformă economico-socială. 


1.2. Competenta de a dispune reorganizarea persoanelor juridice 


Nu există o dispoziţie legală cu caracter general care să prevadă compe- 
tenţa de a dispune reorganizarea persoanelor juridice, ci există doar unele 
norme speciale, referitoare la reorganizarea anumitor categorii de persoane 
juridice (art. 234 din Legea nr. 31/1990 pentrusocietăţile comerciale, art. 66 
din Legea nr. 36/1991 pentru societăţile agricole, art. 172 din Legea 
nr. 109/1996 pentru organizaţiile cooperaţiei de consum şi de credit etc.). 

În doctrină se afirmă constant principiul simetriei juridice, deci, în lipsa 
unor dispoziţii legale exprese, în ceea ce priveşte competenţa de a dispune 
reorganizarea persoanelor juridice, se vor aplica prevederile legale ce regle- 
mentează înfiinţarea persoanelor juridice (implicate în reorganizare). 


1.3. Formele reorganizării persoanelor juridice 


Reorganizarea cunoaşte două forme: 

- comasarea, care se poate realiza fie prin absorbţie, fie prin fuziune; 

- divizarea, care poate să fie o divizare totală sau o divizare parţială. 

Atragem atenţia că aceasta este terminologia utilizată în Decretul 
nr. 31/1954. Însă, legislaţia comercială, în ceea ce priveşte prima formă de 
reorganizare, foloseşte o altă terminologie, vorbindu-se despre fuziune 
(echivalenta comasării din dreptul comun), care se poate realiza fie prin ab- 
sorbţie, fie prin contopire (echivalenta fuziunii din dreptul comun). 

Absorbţia este acea formă de comasare care constă în încorporarea unei 
persoane juridice, care îşi încetează existenţa, într-o altă persoană juridică, 
ce îşi sporeşte astfel activitatea. 

Fuziunea este acea formă de comasare care constă în unirea a două sau 
mai multe persoane juridice, care îşi încetează existenţa, înființându-se ast- 
fel o nouă persoană juridică. 

Divizarea totală este acea formă de divizare care constă în împărţirea 
întregului patrimoniu al unei persoane juridice, care îşi încetează existenţa, 
între două sau mai multe persoane juridice existente sau care iau astfel 
naştere. 

Divizarea parţială este acea formă a divizării care constă în desprinderea 
unei părţi din patrimoniul unei persoane juridice, care îşi menţine fiinţa, şi 
transmiterea acestei părţi către una sau mai miulte persoane juridice exis- 
tente sau care se înfiinţează în acest fel. 


1.4. Efectele reorganizării 


a) Efectul creator 
Reorganizarea poate produce un efect creator, care înseamnă înfiinţarea 
unei persoane juridice ca urmare a operaţiunii respective. 


l Desigur că, de lege ferenda, s-ar impune folosirea unei terminologii unitare, fiind 
preferabil să se opteze pentru terminologia utilizată în comercial. 

Astfel, efectul creator se produce întotdeauna în cazul fuziunii, este 
facultativ (se poate produce sau nu) în cazul divizării şi nu se produce nicio- 
dată în cazul absorbției. 


b) Efectul extinctiv 

Efectul extinctiv, adică încetarea unei persoane juridice ca urmare a ope- 
rațiunii de reorganizare, se produce întotdeauna în cazul comasării, indife- 
rent că ar fi vorba despre absorbţie (în cazul absorbției, încetează doar una 
dintre persoanele juridice implicate în reorganizare sau chiar mai multe, dar, 
în orice caz, nu toate) sau despre fuziune (în cazul fuziunii, încetează toate 
persoanele juridice implicate în reorganizare), precum şi al divizării totale. 
Însă, divizarea parţială nu produce niciodată efect extinctiv. 


c) Felul transmisiunii. Întinderea răspunderii persoanei juridice 
dobânditoare i 

În cazul comasării, operează o transmisiune universală, adică se transmit 
toate drepturile şi obligaţiile patrimoniale, deci, persoana juridică rezultată 
din fuziune preia toate drepturile şi obligaţiile patrimoniale ce au aparţinut 
persoanelor juridice care au fuzionat sau, după caz, persoana juridică ce a 
absorbit o altă persoană juridică dobândeşte toate drepturile şi obligaţiile 
patrimoniale care aparţineau acesteia din urmă la data reorganizării. ` 

În schimb, în cazul divizării operează o transmisiune cu titlu universal, 
întrucât se transmite, către fiecare dintre persoanele juridice dobânditoare, 
câte o fracțiune din patrimoniul persoanei juridice divizate. 

"Diferenţele dintre comasare şi divizare în ceea ce priveşte felul transmi- 
siunii se reflectă şi pe planul întinderii răspunderii persoanei juridice dobân- 
ditoare. 

Astfel, în cazul comasării, persoana juridică dobânditoare răspunde pen- 
tru toate obligaţiile preluate, indiferent de raportul dintre activul preluat şi 
pasivul preluat. 

În cazul divizării, în principiu, răspunderea persoanei juridice dobândi- 
toare este proporţională, deci corespunzător cotei dobândite din activ; 
persoana juridică dobânditoare, primind o fracțiune matematică din activul 
patrimonial al persoanei juridice divizate, va primi aceeaşi fracțiune şi din 
pasivul patrimonial al persoanei juridice divizate. De reţinut că, răspunderea 
proporţională nu înseamnă însă o răspundere în limita activului. 


d) Transmiterea contractelor 
În cazul comasării, contractele în curs de executare se transmit ca ele- 
mente ale patrimoniului. 

În cazul divizării, art. 50 alin. 2 din Decretul nr. 31/1954 prevede regula 
transmiterii contractului nefracţionat, deci executarea unui contract urmea- 
ză a se face doar de una dintre persoanele juridice care au dobândit fracţiu- 
ni din patrimoniul persoanei juridice divizate. Prin excepţie, dacă natura 
contractului permite, poate avea loc şi o transmitere fracționată a lui. 


e) Data producerii efectelor reorganizării 

În privinţa datei la care se produc efectele reorganizării, regula generală 
este înscrisă în art. 49 din Decretul nr. 31/1954, care distinge între persoanele 
juridice supuse înregistrării şi persoanele juridice nesupuse înregistrării. 

Pentru persoanele juridice supuse înregistrării, efectele reorganizării se 
produc, atât între părţi, cât şi faţă de terţi, de la data efectuării înregistrării. 

Pentru persoanele juridice care nu sunt supuse înregistrării, efectele reor- 
ganizării se produc, atât între părţi, cât şi faţă de terţi, de la data aprobării, de 
către organele competente, a documentelor întocmite în acest scop (inven- 
tarul, bilanţul contabil pentru predare-primire, evidenţa contractelor şi repar- 
tizarea acestora, precum şi alte asemenea acte). 

Există însă şi norme speciale referitoare la data producerii efectelor reor- 
ganizării. Spre exemplu, art. 243 din Legea nr. 31/1990 prevede că fuziunea 
sau divizarea are loc: în cazul constituirii uneia sau mai multor societăţi co- 
merciale, la data înmatriculării în registrul comerţului a noii societăţi comer- 
ciale ori a celei din urmă societăţi comerciale constituite; în celelalte cazuri 
(deci când reorganizarea nu produce efect creator), la data înscrierii în regis- 
trul.comerţului a menţiunii privind majorarea capitalului social al societăţii 
comerciale dobânditoare. 


2. Incetarea persoanei juridice i 


2.1. Enurnerarea modurilor de încetare a persoanei juridice 


Încetarea persoanei juridice poate avea loc printr-unul din următoarele 
moduri: ; 

- reorganizarea sub forma comasării (absorbția şi fuziunea) sau sub 
forma divizării totale; 

- dizolvarea; | 

- transformarea. - 

2.2. Dizolvarea persoanei juridice 


a) Noţiune. Delimitarea dizolvării de reorganizare 

Dizolvarea este acel mod de încetare a persoanei juridice ce se aplică în 
cazurile prevăzute de lege şi care presupune lichidarea. 

Între dizolvarea persoanelor juridice şi reorganizarea persoanelor juri- 
dice, aceasta din urmă privită ca mod de încetare a persoanei juridice, există 
următoarele deosebiri mai importante: | legea stabileşte în mod expres 
cazurile în care intervine dizolvarea, ceea ce nu se întâmplă în cazul reorga- 
nizării; dizolvarea presupune, obligatoriu, lichidarea persoanei juridice, însă 
această fază nu intervine în procesul de încetare a persoanei juridice prin 
reorganizare; domeniul reorganizării este mai larg decât cel al:dizolvării, în 
sensul că reorganizarea este aplicabilă, în principiu, tuturor categoriilor de 
persoane juridice, pe când dizolvarea se aplică în special persoanelor 
juridice de tip asociativ; dizolvarea presupune o transmisiune cu titlu parti- 
cular, în vreme ce, în cazul reorganizării, operează o transmisiune universală 
sau cu titlu universal. 


b) Cauzele (cazurile) de dizolvare 

Cauzele (cazurile) de dizolvare sunt prevăzute expres de lege, în prin- 
cipiu, pe categorii de persoane juridice. 

În funcţie de vocaţia lor, unele cauze de dizolvare sunt generale (adică 
aplicabile oricărei persoane juridice care poate înceta prin dizolvare), iar 
altele speciale (adică aplicabile numai anumitor persoane juridice; spre 
exemplu: retragerea autorizaţiei pentru persoanele juridice autorizate, 
moartea, incapacitatea, retragerea sau falimentul unui asociat pentru anu- 
mite societăţi comerciale etc.). 

În raport de modul de operare, unele cauze atrag dizolvarea de drept a 
persoanei juridice (spre exemplu, împlinirea termenului pentru care a fost 
constituită persoana juridică, realizarea scopului sau imposibilitatea de 
realizare a lui, scăderea numărului membrilor sub limita stabilită de lege, 
actul de constituire ori statut etc.), iar altele atrag dizolvarea numai dacă 
există un act al organului competent în acest sens (care poate fi al adunării 
generale a persoanei juridice, al instanţei judecătoreşti sau, după caz, al unui 
organ al puterii executive). 

O a treia clasificare a cauzelor de dizolvare are drept criteriu natura ori 
caracterul lor, deosebindu-se cauze de dizolvare voluntară (care reprezintă 


l Gh. Beleiu, op. cit., 1999, p. 470. 

regula din perspectiva acestei clasificări) şi cauze de dizolvare forţată ori sili- 
tă (de exemplu, când obiectul sau mijloacele de realizare a lui au devenit 
ilicite ori imorale). 


c) Efectele dizolvării. Lichidarea 

Dizolvarea este calificată de art. 40 din Decretul nr. 31/1954 ca un mod de 
încetare a persoanei juridice, iar art. 51 din acelaşi act normativ dispune că 
"prin efectul dizolvării, persoana juridică intră în lichidare”. 

Rezultă că efectul esenţial al dizolvării este lichidarea persoanei juridice, 
iar numai la încetarea lichidării se poate spune că persoana juridică respec- 
tivă a încetat. 

Prin lichidare înţelegem acel efect direct şi obligatoriu al dizolvării ce con- 
stă în operaţiunile juridice de realizare a activului şi de plată a pasivului per- 
soanei juridice respective. 

Realizarea activului înseamnă încasarea drepturilor ce se cuvin persoanei 
juridice în lichidare de la alte subiecte de drept. 

Plata pasivului înseamnă îndeplinirea obligaţiilor persoanei juridice în 
lichidare faţă de alte subiecte de drept. 

Dacă, după încheierea operaţiunilor de lichidare, mai rămân elemente de 
activ ale persoanei juridice dizolvate, soarta acestora este, în principiu, 
următoarea: 

- bunurile sunt repartizate în funcţie de prevederile actului de înfiinţare 
sau statutului acelei persoane juridice, deci au soarta prestabilită; 

- în lipsă de prevedere în actul de înfiinţare sau statut, repartizarea bunu- 
rilor rămase după lichidare va fi stabilită-de adunarea generală care a decis 
dizolvarea; . 

- în lipsa criteriilor de mai sus ori când legea specială prevede expres, bu- 
nurile vor fi atribuite unei persoane juridice cu scop asemănător celei 
dizolvate; 

- când cauza de dizolvare constă în caracterul ilicit sau imoral al scopului 
ori al mijloacelor prin care se:realizează scopul persoanei juridice, bunurile 
trec la stat cu titlul de pedeapsă civilă; i 

- activul societăţilor comerciale şi societăţilor agricole se cuvine asociaţilor. 

Transmisiunea elementelor de activ net rămase după lichidare este cu 
titlu particular, deci, dobânditorul unui asemenea element de activ este un 
succesor cu titlu particular al persoanei juridice lichidate. 

De, reţinut că persoana juridică îşi păstrează capacitatea civilă pe toată 
durata lichidării. l 

Însă, faţă de capacitatea de folosinţă anterioară intrării în lichidare, este 
vorba despre o capacitate de folosinţă limitată la aptitudinea de a avea drep- 
turile şi obligaţiile necesare realizării activului şi plăţii pasivului. 

Cât priveşte capacitatea de exerciţiu a persoanei juridice aflată în lichi- 
dare, această capacitate se realizează prin intermediul lichidatorilor, indife- 
rent de organul care i-a numit. 

Persoana juridică dizolvată încetează pe data ultimului act de lichidare. 
Practic, acest moment este reprezentat, după caz, de: data înregistrării dizol- 
vării la organul competent, data înscrierii dizolvării şi lichidării în registrul 
prevăzut de lege, data radierii din registrul persoanelor juridice. 


2.3. Transformarea persoanei juridice 


Transformarea persoanei juridice este operaţiunea juridică, ce intervine 
în cazurile şi în condiţiile special reglementate de lege, prin care o persoană 
juridică îşi încetează existenţa, concomitent cu înfiinţarea, în locul ei, a altei 
persoane juridice. 

Acest mod de încetare a persoanei juridice prezintă următoarele trăsături 
definitorii: 

- are un domeniu restrâns de aplicare, acesta fiind limi:-* 'a cazurile ex- 
pres reglementate prin acte normative speciale; 

- produce, obligatoriu, un dublu efect juridic, anume, pe de o parte, înce- 
tarea persoanei juridice, iar, pe de altă parte, crearea, în locul ei, a altei per- 
soane juridice, efectul extinctiv şi efectul creator producându-se în acelaşi 
timp. 

De reţinut că, în cazul transformării persoanei juridice, transmisiunea 
este universală, deci, noua persoană juridică este succesoarea universală a 
persoanei juridice care a încetat prin transformare (afară de cazul în care 
legea specială ar dispune altfel). 

S-a susţinut atât punctul de vedere că transformarea persoanei juridice 
poate fi privită ca o "modalitate" de reorganizare a persoanelor juridice, ce 
s-ar adăuga la cele prevăzute de Decretul nr. 31/ 1954, cât şi opinia că este 
vorba de o noţiune juridică distinctă de cea a reorganizării persoanelor 
juridice,2 această din urmă concepţie fiind mai adecvată stadiului actual al 
reglementării. 
= a r a e, c 

lE, Poenaru, op. cit., p. 300. 

2 Gh. Beleiu, op. cit., 1999, p. 492-493. 

Dintre cazurile de transformare a persoanelor juridice, menţionăm: 

- transformarea fostelor unităţi economice de stat în regii autonome ori 
societăţi comerciale, prin Legea nr.15/1990, care vorbeşte însă despre "reor- 
ganizare"; 

- transformarea întreprinderilor mici şi asociaţiilor cu scop lucrativ, per- 
soane juridice, înfiinţate în baza Decretului-lege nr. 54/1990, în societăţi 
comerciale (fostul art. 222 din Legea nr. 31/1990, care, de asemenea, uti- 
lizează cuvântul "reorganizare"); 

- transformarea unor regii autonome, prin hotărâri de guvern, în societăţi 
comerciale, în temeiul fostei Legi nr. 58/1991 şi al Ordonanţei de urgenţă 
nr. 30/1997. 

Drept civil. Persoanele reprezintă un curs universitar în care 
autorul, printr-o abordare clară, sintetică şi accesibilă, analizează 
categoriile juridice ce alcătuiesc a doua parte a acestei dificile dar 
atractive ramuri de drept care este Dreptul civil. 


În primul capitol, după unele consideraţii generale referitoare la 
persoana fizică, sunt înfăţişate aspectele ce privesc identificarea 
persoanei fizice, capacitatea civilă a persoanei fizice şi ocrotirea 
persoanei fizice prin mijloace de drept civil. 


În cel de-al doilea capitol, după o caracterizare generală a 
persoanei juridice, sunt prezentate problemele care vizează 
înființarea persoanei juridice, capacitatea civilă a persoanei juridice, 
reorganizarea şi încetarea persoanelor juridice. 

